
	《法書要錄》十卷，〈浙江巡撫採進本。〉唐張彥遠撰。書首有彥遠自序，但署河東郡望。郭若虛《圖畫見聞志》、晁公武《讀書志》亦但稱其字曰愛賓，而仕履時代皆不及詳。今以《新唐書‧世系表》、《藝文志》、列傳與彥遠自序參考，知彥遠乃明皇時宰相嘉貞之元孫。

序稱高祖河東公，卽嘉貞；其稱曾祖魏國公者爲同平章事延賞。〈案延賞封魏國公，本傳失載，僅見於此序中。〉稱大父高平公者，爲同平章事宏靖；稱先公尚書者，爲桂管觀察使文規：《唐書》皆有傳。此書之末附載《畫譜本傳》，不知何人所作，乃稱彥遠大父名稔。考《歷代名畫記》中有彥遠叔祖名諗之文，非其大父，亦非稔字，顯然舛謬。至本傳稱彥遠博學有文辭，乾符中至大理寺卿，《藝文志》亦同。而《世系表》作祠部員外郞，則未詳孰是也。是編集古人論書之語，起於東漢，迄於元和，皆具錄原文。如王愔《文字志》之未見其書者，亦特存其目。惟一卷中王羲之《教子敬筆論》一篇，三卷中蔡惲《書無定體論》一篇，四卷中顏師古《註急就章》一篇，張懷瓘《六體書》一篇，有錄無書。然目錄下俱註不錄字，蓋彥遠所删，非由闕佚。其《急就章註》當以無關書法見遺，餘則不知其故矣。


其書採摭繁富，漢以來佚文緒論多賴以存。卽庾肩吾《書品》、李嗣眞《後書品》、張懷瓘《書斷》、竇臮《述書賦》，各有別本者。實亦於此書錄出。自序謂「好事者得此書及《歷代名畫記》，書畫之事畢矣。」殆非夸飾也。末爲《右軍書記》一卷，凡王羲之帖四百六十五，附王獻之帖十七，皆具爲釋文。知劉克莊《閣帖釋文》亦據此爲藍本。則其沾溉於書家者，非淺尠矣。	[image: 姊妹计划]姊妹计划: 图册分类·数据项

此作品在全世界都属于公有领域，因为作者逝世已经超过100年，且作品于1931年1月1日之前出版。

彥遠家傳法書名畫，自高祖河東公收藏珍祕，河東公書迹俊異，尤能大書。本傳云：「不因師法，而天資雄勁。」〈定州北嶽碑為好事者傳。〉曾祖魏國公少稟師訓，妙合鍾張，尺牘尤為合作。大父高平公幼學元常，自鎮蒲陜，迹類子敬。及處台司，乃同逸少。書體三變，為時所稱。金帛散施之外，悉購圖書、古來名迹，存於篋笥。元和十三年，憲宗累訪珍迹，當時不敢緘藏，遂皆進獻。長慶初，又於豳州散失。家傳所有，十無一二。先君尚書少耽墨妙，備盡楷模。彥遠自幼至長，習熟知見，竟不能學一字，夙夜自責。然而收藏鑒識，有一日之長。因採掇自古書論凡百篇，勒為十卷，名曰《法書要錄》。又別撰《歷代名畫記》十卷。有好事者得余二書，書畫之事畢矣，豈敢言具哉！

此作品在全世界都属于公有领域，因为作者逝世已经超过100年，且作品于1931年1月1日之前出版。

內容

後漢趙一《非草書》

	余郡士有梁孔達、姜孟穎者，皆當世之彥哲也。然慕張生之草書，過於希顏、孔焉。孔達寫書以示孟穎，皆口誦其文，手楷其篇，無怠倦焉。於是後學之徒，競慕二賢，守令作篇，人撰一卷，以為秘玩。余懼其背經而趨俗，此非所以弘道興世也。又想羅、趙之所見嗤沮，故為說草書本末，以慰羅、趙，息梁、姜焉。竊覽有道張君所與朱使君書，稱正氣可以銷邪，人無其釁，妖不自作，誠可謂信道抱真、知命樂天者也。若夫褒杜、崔，沮羅、趙，忻忻有自臧之意者，無乃近於矜技，賤彼貴我哉！夫草書之興也，其於近古乎！上非天象所垂，下非河洛所吐，中非聖人所造。蓋秦之末，刑峻網密，官書煩冗，戰攻並作，軍書交馳，羽檄紛飛，故為隸草，趨急速耳。示簡易之指，非聖人之業也。但貴刪難省煩，損複為單，務取易為易知，非常儀也，故其贊曰「臨事從宜」。而今之學草書者，不思其簡易之旨，直以為杜、崔之法，龜龍所見也。其𢺳扶柱桎、詰屈叐乙，不可失也。齔齒以上，茍任涉學，皆廢倉頡、史籀，競以杜、崔為楷。私書相與，庶獨就書云「適迫遽，故不及草」。草本易而速，今反難而遲，失指多矣。凡人各殊氣血、異筋骨，心有疏密，手有巧拙，書之好醜，在心與手，可強為哉？若人顏有美惡，豈可學以相若耶？昔西施心疢，捧胸而顰。眾愚效之，祇增其醜。趙女善舞，行步媚蠱。學者弗獲，失節匍匐。夫杜、崔、張子，皆有超俗絕世之才，博學餘暇，遊手於斯。後世慕焉，專用為務。鑽堅仰高，忘其罷勞。夕惕不息，仄不暇食。十日一筆，月數丸墨。領袖如皂，唇齒常黑。雖處眾坐，不遑談戲。展指畫地，以草劌壁。臂穿皮刮，指爪摧折。見腮出血，猶不休輟。然其為字，無益於工拙。亦如效顰者之增醜、學步者之失節也。且草書之人，蓋伎藝之細者耳。鄉邑不以此較能，朝廷不以此科吏，博士不以此講試，四科不以此求備，征聘不問此意，考績不課此字。徒善字既不達於政，而拙草無損於治。推斯言之，豈不細哉！夫務內者必闕外，志小者必忽大。俯而捫蝨，不暇見天。天地至大而不見者，方銳精於蟣蝨，乃不暇焉。第以此篇研思銳精，豈若用之於彼七經。稽曆協律，推步期程。探賾鉤深，幽贊神明。鑒天地之心，推聖人之情。析疑論之中，理俗儒之諍。依正道於邪說，儕雅樂於鄭聲。興至德之和睦，弘大倫之玄清。窮可以守身遺名，達可以尊主致平。以茲命世，永鑒後生，不以淵乎！



晉王右軍《自論書》

	吾書比之鐘、張，當抗行，或謂過之。張草猶當雁行。張精熟過人，臨池學書，池水盡墨。若吾耽之若此，未必謝之。後達解者，知其評之不虛。吾盡心精作亦久，尋諸舊書，惟鐘、張故為絕倫。其餘為是小佳，不足在意。去此二賢，僕書次之。須得書意轉深，點畫之間皆有意，自有言所不盡，得其妙者。事事皆然。平南、李式論君不謝。〈平南，即右軍叔平南將軍王廙也。李式，晉侍中。〉



晉衛夫人《筆陣圖》

	夫三端之妙，莫先乎用筆；六藝之奧，莫匪乎銀鉤。昔秦承相斯見周穆王書，七日興嘆，患其無骨；蔡尚書入鴻都觀碣，十旬不返，嗟其出群。故知達其源者少，闇於其理者多。近代以來，殊不師古。而緣情棄道，才記姓名。或學不該贍，聞見又寡，致使成功不就，虛費精神。自非通靈感物，不可與談斯道。今刪李斯筆妙，更加潤色，總七條，並作其形容，列事如左，貽諸子孫，永為模範。庶將來君子，時復覽焉。筆要取崇山絕仞中兔毛，八九月收之，其筆頭長一寸，管長五寸，鋒齊腰強者；其硯取煎涸新石，潤澀相兼，浮津耀墨者；其墨取廬山之松煙，代郡之鹿膠，十年已上強如石者為之；紙取東陽魚卵，虛柔滑淨者。凡學書字，先學執筆，若真書，去筆頭二寸一分；若行草書，去筆頭三寸一分執之。下筆點畫，芟波屈曲，皆須盡一身之力而送之。若初學，先大書，不得從小。善鑒者不寫，善寫者不鑒；善筆力者多骨，不善筆力者多肉。多骨微肉者謂之筋書，多肉微骨者謂之墨豬。多力豐筋者聖，無力無筋者病。一一從其消息而用之。



一　如千里陣雲，隱隱然其實有形。

丶　如高峰墜石，磕磕然實如崩也。

丿　陸斷犀象。

乚　百鈞弩發。

丨　萬歲枯藤。

ㄟ　崩浪雷奔。

ㄅ　勁弩筋節。



	右七條《筆陣出入斬斫圖》。執筆有七種：有心急而執筆緩者，有心緩而執筆急者，若執筆近而不能緊者。心手不齊，意後筆前者敗。若執筆遠而急，意前筆後者勝。又有六種用筆：結構圓備如篆法，飄颺灑落如章草，兇險可畏如八分，窈窕出入如飛白，耿介特立如鶴頭，鬱拔縱橫如古隸。然心存委曲，每為一字，各象其形，斯造妙矣，書道畢矣。永和四年上虞製記。



王右軍《題衛夫人〈筆陣圖〉後》

	夫紙者，陣也。筆者，刀槊也。墨者，鍪甲也。水硯者，城池也。心意者，將軍也。本領者，副將也。結構者，謀略也。颺筆者，吉兇也。出入者，號令也。屈折者，殺戮也。夫欲書者，先乾研墨，凝神靜思，預想字形大小偃仰、平直振動，令筋脈相連，意在筆前，然後作字。若平直相似，狀如算子，上下方整，前後齊平，此不是書，但得其點畫爾。昔宋翼常作此書，翼是鍾繇弟子，繇乃叱之。翼三年不敢見繇，即潛心改跡，每作一波，常三過折筆；每作一點，常隱鋒而為之；每作一橫畫，如列陣之排雲；每作一戈，如百鈞之弩發；每作一點，如高峰墜石，屈折如鋼鉤；每作一牽，如萬歲枯藤；每作一放縱，如足行之趨驟。翼先來書惡，晉太康中有人於許下破鍾繇墓，遂得《筆勢論》。翼乃讀之，依此法學，名遂大振。欲真書及行書，皆依此法。若欲學草書，又有別法。須緩前急後，字體形勢，狀等龍蛇，相鉤連不斷。仍須稜側起復，用筆亦不得使齊平大小一等。每作一字，須有點處，且作餘字。摠竟，然後安點。其點須空中遙擲筆作之，其草書，亦復須篆勢、八分、古隸相雜，亦不得急，令墨不入紙。若急作，意思淺薄，而筆即直過。惟有章草及章程行狎等，不用此勢，但用擊石波而已。其擊石波者，缺波也。又八分更有一波，謂之隼尾波，即鍾公《泰山銘》及魏文帝《受禪碑》中已有此體。夫書先須引八分、章草入隸字中，發人意氣。若直取俗字，不能先發。羲之少學衛夫人書，將謂大能。及渡江北，遊名山，比見李斯、曹喜等書，又之許下，見鍾繇、梁鵠書，又之洛下，見蔡邕石經三體書，又於從兄洽處見張昶《華嶽碑》，始知學衛夫人書，徒費年月耳。羲之遂改本師，仍於眾碑學習焉，遂成書爾，時年五十有三。或恐風燭奄及，聊遺教於子孫耳，可藏之，千金勿傳。



宋羊欣《采古來能書人名》〈齊王僧虔錄〉

臣僧虔啟：昨奉敕須古來能書人名，臣所知局狹，不辦廣悉。輒條疏上呈羊欣所撰錄一卷。尋案未得，續更呈聞。謹啟。

秦丞相李斯。

秦中車府令趙高。〈右二人善大篆。〉

秦獄吏程邈。善大篆，得罪始皇，囚於雲陽獄。增減大篆體，去其繁復。始皇善之，出為御史，名書曰隸書。

扶風曹喜。後漢人，不知其官。善篆、隸，篆小異李斯，見師一時。

陳留蔡邕。後漢左中郎將，善篆、隸，採斯、喜之法，真定《宜父碑》文猶傳於世。篆者師焉。

杜陵陳遵。後漢人，不知其官，善篆、隸。每書，一座皆驚。時人謂為陳驚座。

上谷王次仲。後漢人，作八分楷法。

師宜官。後漢不知何許人、何官。能為大字方一丈，小字方寸千言。《耿球碑》是宜官書。甚自矜重，或空至酒家，先書其壁。觀者雲集，酒因大售。俟其飲足，削書而退。

安定梁鵠。後漢人，官至選部尚書。得師宜官法。魏武重之，常以鵠書懸帳中。宮殿題署，多是鵠手。

陳留邯鄲淳。為魏臨淄侯文學，得次仲法。名在鵠後。

毛弘。鵠弟子。今秘書八分，皆傳弘法。又有左子邑，與淳小異，亦有名。

京兆杜度。為魏、齊相，始有草名。

安平崔瑗。後漢濟北相，亦善草書。平苻堅，得摹崔瑗書。王子敬雲，極似張伯英。瑤子寔，官至尚書，亦能草書。

弘農張芝。高尚不仕，善草書，精勁絕倫。家之衣帛，必先書而後練。臨池學書，池水盡墨。每書云：「匆匆，不暇草書。」人謂為草聖。芝弟昶，漢黃門侍郎，亦能草。今世云芝草者，多是昶作也。

姜詡、梁宣、田彥和及司徒韋誕。皆英弟子，並善草。誕書最優。誕字仲將，京兆人，善楷書，漢魏宮館寶器，皆是誕手寫。魏明帝起凌雲臺，誤先釘牓而未題。以籠盛誕，轆轤長緪引之，使就牓書之。牓去地二十五丈，誕甚危懼，乃擲其筆以下，焚之。仍誡子孫，絕此楷法，著之家令。官至鴻臚少卿。誕子少季，亦有能稱。

羅暉、趙襲。不詳何許人。與伯英同時，見稱西州。而矜許自與，眾頗惑之。伯英與朱寬書，自敘云：「上比崔、杜不足，下方羅、趙有餘。」

河間張超。亦善草，不及崔、張。

劉德昇。善為行書，不詳何許人。

潁川鍾繇。魏太尉。同郡胡昭，公車徵，二子俱學於德昇，而胡書肥，鐘書瘦。鐘書有三體：一曰銘石之書，最妙者也；二曰章程書，傳秘書教小學者也；三曰行狎書，相聞者也。三法皆世人所善。繇子會，鎮西將軍，絕能學父書。改易鄧艾上事，皆莫有知者。

河東衛覬。字伯儒，魏尚書僕射。善草及古文，略盡其妙。草體微瘦，而筆跡精熟。覬子瓘，字伯玉。為晉太保。採張芝法，以覬法參之，更為草稿。草稿是相聞書也。瓘子恒，亦善書，博識古文。

敦煌索靖。字幼安，張芝姊之孫。晉征南司馬，亦善草書。

陳國何元公。亦善草書。

吳人皇象。能草，世稱沉著痛快。

滎陽陳暢。晉秘書令史。善八分，晉宮觀城門皆暢書也。

滎陽楊肇。晉荊州刺史。善草隸。潘岳誄曰：「草隸兼善，尺牘必珍。足無輟行，手不釋文。翰動若飛，紙落如雲。」肇孫經，亦善草、隸。

京兆杜畿。魏尚書僕射。子恕，東郡太守。孫預，荊州刺史。三世善草稿。晉齊王攸。善草行書。

泰山羊忱。晉徐州刺史。羊固，晉臨海太守。並善行書。

江夏李式。晉侍中，善隸、草。弟定，子公府，能名同式。晉中書院李充母衛夫人，善鐘法，王逸少之師。

瑯琊王廙。晉平南將軍，荊州刺史。能章楷，傳鍾法。晉承相王導，善稿行。〈廙從兄也。〉

王恬。晉中將軍，會稽內史，善隸書。〈導第二子也。〉

王洽。晉中書令，領軍將軍。眾書通善，尤能隸行。從兄羲之云：「弟書遂不減吾。」〈恬弟也。〉

王瑉。晉中書令，善隸、行。〈洽少子也。〉

王羲之。晉右將軍，會稽內史。博精群法，特善草。羊欣云：「古今莫二。」〈廙兄子也。〉

王獻之。晉中書令。善隸稿，骨勢不及父，而媚趣過之。〈羲之第七子也。〉兄玄之、徽之、兄子淳之，並善草、行。

王允之。衛軍將軍，會稽內史，亦善草、行。〈舒子也。〉

太原王濛。晉司徒左長史，能草、隸。子脩，瑯琊王文學，善隸、行。與羲之善，故殆窮其妙。早亡，未盡其美。子敬每省修書云：「咄咄逼人。」

王綏。晉冠軍將軍，會稽內史，善隸、行。

高平郗愔。晉司空，會稽內史。善章草，亦能隸。郗超，晉中書郎，亦善草。〈愔子也。〉

潁川庾亮。晉太尉，善草行。庾翼，晉荊州刺史，善隸、行，時與羲之齊名。〈亮弟也。〉

陳郡謝安。晉太傅，善隸、行。

高陽許靜民。鎮軍參軍，善隸、草，羲之高足。

晉穆帝時有張翼，善學人書。寫羲之表，表出，經日不覺。後云：「幾欲亂真。」

會稽隱士謝敷、胡人康昕。並攻隸草。

飛白本是宮殿題八分之輕者，全用楷法。吳時張弘好學不仕，常著烏巾，時人號為張烏巾。此人特善飛白，能書者鮮不好之。〈自秦至晉凡六十九人。〉



《傳授筆法人名》

	蔡邕受於神人，而傳之崔瑗及女文姬。文姬傳之鍾繇。鍾繇傳之衛夫人。衛夫人傳之王羲之。王羲之傳之王獻之。王獻之傳之外甥羊欣。羊欣傳之王僧虔。王僧虔傳之蕭子雲。蕭子雲傳之僧智永。智永傳之虞世南。世南傳之歐陽詢。詢傳之陸柬之。柬之傳之侄彥遠。彥遠傳之張旭。旭傳之李陽冰。陽冰傳徐浩、顏真卿、鄔肜、韋玩、崔邈。凡二十有三人。文傳終於此矣。



《南齊王特進答齊太祖論書啟》

僧虔啟：恩眷罔已，賜示古跡十一帙。或其人可想，或其法可學，愛玩彌日，暫得忘其沉屙。輒率短見，並述舊聞，具如別牋。民間所有，帙中所無者，或有不好。今奉別目二十三卷，追懼乖誤，伏深悚息。

吳大皇帝書　吳景帝書

吳歸命侯孫皓　晉安帝

亡高祖丞相導　亡曾祖領軍洽

亡從祖中書令珉　韋仲將

張芝　索靖

張翼　衛伯儒

右十二卷，故州民王僧虔奉。



南齊王僧虔《論書》

宋文帝書，自謂不減王子敬。時議者云：「天然勝羊欣，功夫不及欣。」

王平南廙是右軍叔，自過江東，右軍之前，惟廙為最。畫為晉明帝師，書為右軍法。

亡曾祖領軍洽與右軍書云：「俱變古形，不爾至今猶法鍾、張。」右軍云：「弟書遂不減吾。」

亡從祖中書令珉，筆力過於子敬書。舊品云：「有四疋素，自朝操筆，至暮便竟。首尾如一，又無誤字。」子敬戲云：「弟書如騎騾駸駸，恒欲度驊騮前。」

庾征西翼書，少時與右軍齊名。右軍後進，庾猶不忿。在荊州與都下書云：「小兒輩乃賤家雞，皆學逸少書。須吾還，當比之。」

張翼書右軍自書表，晉穆帝令翼寫題後答右軍。右軍當時不別，久方覺云：「小子幾欲亂真。」

張芝、索靖、韋誕、鍾會、二衛，並得名前代。古今既異，無以辨其優劣，惟見筆力驚絕耳。

張澄書，當時亦呼有意。

郗愔章草，亞於右軍。

晉齊王攸書，京洛以為楷法。

李式書，右軍云：「是平南之流，可比庾翼。」王濛書亦可比庾翼。

陸機書，吳士書也。無以較其多少。

庾亮書，亦能入錄。

亡高祖丞相導，亦甚有楷法。以師鍾、衛，好愛無厭。喪亂狼狽，猶以鍾繇《尚書宣示帖》衣帶過江。後在右軍處，右軍借王敬仁，敬仁死，其母見脩平生所愛，遂以入棺。

郗超草書，亞於二王。緊媚過其父，骨力不及也。

桓玄書，自比右軍，議者未之許，云可比孔琳之。

謝安亦入能流，殊亦自重，乃為子敬書嵇中散詩。得子敬書，有時裂作挍紙。羊欣、丘道護，並親授於子敬。欣書見重一時，行草尤善，正乃不稱。

孔琳之書，天然絕逸，極有筆力。規矩恐在羊欣後。

丘道護與羊欣俱面授子敬，故當在欣後。丘殊在羊欣前。

范曄與蕭思話同師羊欣，然范後背叛，皆失故步，名亦稍退。

蕭思話全法羊欣，風流趣好，殆當不減，而筆力恨弱。

謝靈運書乃不倫，遇其合時，亦得入流。昔子敬上表多於中書雜事中，皆自書竊易真本，相與不疑。元嘉初方就索還。上謝太傅殊禮表亦是其例。親聞文皇說此。

謝綜書，其舅云：「緊潔生起，實為得賞。」至不重羊欣，欣亦憚之。書法有力，恨少媚好。

顏騰之、賀道力，並便尺牘。

康昕學右軍草，亦欲亂真。與南州識道人作右軍書貨。

孔琳之書，放縱快利，筆道流便，二王後略無其比。但工夫少自任，故未得盡其妙，故當劣於羊欣。

謝靜、謝敷，並善寫經，亦入能境。居鍾毫之美，邁古流今，是以征南還有所得。



辱告並五紙，舉體精雋靈奧，執玩反覆，不能釋手。雖太傅之婉媚玩好，領軍之靜逖合緒，方之蔑如也。昔杜度殺字甚安，而筆體微瘦；崔瑗筆勢甚快，而結字小疏。居處二者之間，亦猶仲尼方於季孟也。夫工欲善其事，必先利其器。伯喈非流紈體素，不妄下筆。若子邑之紙，研染輝光；仲將之墨，一點如漆；伯英之筆，窮神靜思。妙物遠矣，邈不可追。遂令思挫於弱毫，數屈於陋墨。言之使人於邑。若三珍尚存，四寶斯覿，何但尺素信札，動見模式，將一字徑丈、方寸千言也。承天涼體豫，復欲繕寫一賦，傾遲暉采，心目俱勞。承閱覽秘府，備睹群跡。崔、張歸美於逸少，雖一代所宗，僕不見前古人之跡，計亦無以過於逸少。既妙盡深絕，便當得之實錄。然觀前世稱目，竊有疑焉。崔、杜之後，共推張芝。仲將謂之筆聖。伯玉得其筋，巨山得其骨。索氏自謂其書，銀鉤蠆尾，談者誠得其宗。劉德昇為鍾、胡所師，兩賢並有肥瘦之斷。元鳴獲釘壁之玩，師宜致酒簡之多。此亦不能止。長胤貍骨，右軍以為絕倫，其功不可及。繇此言之，而向之論，或至投杖。聊呈一笑，不妄言耳。

鍾公之書，謂之盡妙。鐘有三體：一曰銘石書，最妙者也；二曰章程書，世傳秘書，教小學者也，三曰行狎書，行書是也。三法皆世人所善。

張超字子並，河間人。衛覬字伯儒，河東人。為魏尚書僕射，諡敬侯。善草及古文，略盡其妙。草體如傷瘦，而筆跡精殺，亦行於代。子瓘字伯玉，晉司空太保，為楚王所害。瓘採張芝草法，取父書參之，更為草稿，世傳其善。瓘子恒，字巨山，亦能書。

索靖字幼安，敦煌人，散騎常侍，張芝姊之孫也。傳芝草而形異，甚矜其書，名其字勢曰「銀鉤蠆尾」。

韋誕字仲將，京兆人，善楷書。漢魏宮觀題署多是誕手。魏明帝起凌雲臺，先釘牓未題。籠盛誕，轆轤長絙引上，使就牓題。牓去地將二十五丈，誕危懼，誡子孫絕此楷法，又著之家令。官至鴻臚。



宋王愔《文字志》三卷〈未見此書，今錄其目。〉

	上卷目
	古書有三十六種：古文篆。大篆。象形篆。科斗篆。小篆。刻符篆。摹篆。隸書。署書。殳書。繆篆。鳥書。尚方篆。鳳篆。魚書。龍書。麒麟書。龜書。蛇書。仙人書。雲書。芝英書。金錯書。十二時書。垂露篆。倒薤篆。偃波篆。蚊腳篆。草書。楷書。飛書。填書。稿書。行書。蟲書。懸針書。古今小學〈三十七家，一百四十七人。〉。書勢五家。



	中卷目
	秦吳六十人：李斯。程邈。胡毋敬。趙高。司馬相如。張敞。嚴延年。漢元帝。史游。劉向。孔光。爰禮。揚雄。陳遵。杜林。劉睦。衛宏。劉黨。曹喜。杜度。王次仲。班固。徐幹。賈魴。賈逵。左姬。許慎。唐綜。曹壽。崔寔。尹珍。羅暉。趙襲。崔瑗。皇甫規妻。蔡邕。張芝。蘇班。劉得昇。師宜官。張超。李巡。張昶。梁鵠。張紘。毛弘。左伯。姜詡。梁宣。鍾繇。張昭。蘇林。張揖。胡昭。魏武帝。邯鄲淳。衛規。杜恕。諸葛融。



	下卷目
	魏宋六十人：韋誕。張揖。郭淮。韋熊。來敏。鍾會。皇象。何曾。傅玄。韋弘。辛曠。魏徽。諸葛瞻。楊肇。岑泉。張弘。朱育。江偉。司馬攸。陳暢。滿爽。楊經。呂忱。衛恒。衛宣。裴興。孫皓。杜預。向泰。裴邈。張柄。張越。羊忱。索靖。牽秀。羊固。辟閭訓。王導。庾翼。王濛。荀輿。王廙。李式。劉劭。王循。王裕。王羲之。衛夫人。李欽。王怡。郗愔。任靖。王獻之。李韞。張彭祖。謝安。王珉。桓玄。





梁蕭子雲啟〈蕭子雲自云，善效鐘元常、王逸少，而微變字體，常答敕云。〉

	臣子雲，奉敕使臣寫千字文，今已上呈。臣昔不能拔賞，隨世所貴，規模子敬，多歷年所。三十六著《晉史》一部，至《二王列傳》，欲作論草隸法，言不盡意，遂不能成，止論飛白一勢而已。十餘年來，始見敕旨《論書》一卷，商略筆勢，洞達字體。又以逸少不及元常，猶子敬不及逸少。因此研思，方悟隸式。始變子敬，全法元常。迨今以來，自覺功進，此稟自天論。臣先來猶恨已無臨池之勤，又不參聖旨之奧。仰延明詔，伏增悚息。侍中國子祭酒南徐州太守臣子雲啟上。

內容

○中書侍郎虞《論書表》


臣聞爻畫既肇，文字載興。六藝歸其善，八體宣其妙。厥後群能間出，洎乎漢、魏，鐘、張擅美，晉末二王稱英。羲之書雲：“頃尋諸名書，鐘、張信為絕倫，其余不足存。”又雲：“吾書比之鐘、張當抗行，張草猶當雁行。”羊欣雲：“羲之便是小推張，不知獻之自謂雲何？”欣又雲：“張字形不及右軍，自然不如小王。”謝安嘗問子敬：“君書何如右軍？”答雲：“故當勝。”安雲：“物論殊不爾。”子敬答曰：“世人哪得知。”夫古質而今妍，數之常也；愛妍而薄質，人之情也。鐘、張方之二王，可謂古矣，豈得無妍質之殊？且二王暮年皆勝於少，父子之間，又為今古。子敬窮其妍妙，固其宜也。然優劣既微，而會美俱深，故同為終古之獨絕，百代之楷式。桓玄耽玩，不能釋手，乃撰二王紙跡雜有縑素正行之尤美者，各為一帙，常置左右。及南奔，雖甚狼狽，猶以自隨。擒獲之後，莫知所在。劉毅頗尚風流，亦甚愛書，傾意搜求，及將敗，大有所得。盧循素善尺牘，尤珍名法。西南豪士，鹹慕其風。人無長幼，翕然尚之。家贏金幣，競遠尋求。於是京師三吳之跡，頗散四方。羲之為會稽，獻之為吳興，故三吳之近地，偏多遺跡也。又是末年遒美之時，中世宗室諸王，尚多素嗤。貴遊不甚愛好，朝廷亦不搜求。人間所秘，往往不少。新渝惠侯雅所愛重，懸金招買，不計貴賤。而輕薄之徒，銳意摹學，以茅屋漏汁染變紙色，加以勞辱，使類久書。真偽相糅，莫之能別。故惠侯所蓄，多有非真。然招聚既多，時有佳跡。如獻之吳興二箋，足為名法。孝武亦纂集佳書，都鄙士人多有獻奉，真偽混雜。謝靈運母劉氏，子敬之甥。故靈運能書，而特多王法。臣謝病東臯，遊玩山水，守拙樂靜，求誌林壑。造次之遇，遂紆雅顧。預陟泛之遊，參文詠之末。其諸佳法，恣意披覽。愚好既深；稍有微解。及臣遭遇，曲沾恩誘。漸漬玄猷，朝夕諮訓。題勒美惡，指示媸妍，點畫之情，昭若發蒙。於時聖慮未存草體，凡諸教令，必應真正。小不在意，則偽謾難識。事事留神，則難為心力。及飛龍之始，戚藩告釁。方事經略，未遑研習。及三年之初，始玩寶跡。既科簡舊秘，再詔尋求景和時所散失。及乞左右嬖幸者皆原往罪，兼賜其直。或有頑愚，不敢獻書，遂失五卷，多是戲學。伏惟陛下爰凝睿思，淹留草法。擬效漸妍，賞析彌妙。旬日之間，轉求精秘。字之美惡，書之真偽，剖判體趣，窮微入神。機息務閑，從容研玩，乃使使三吳、荊湘諸境，窮幽測遠，鳩集散逸。及群臣所上，數月之間，奇跡雲萃。詔臣與將前將軍巢尚之、司徒參軍事徐希秀、淮南太守孫奉伯科簡二王書，評其品題，除猥錄美，供禦賞玩。遂得遊目瑰翰，展好寶法，錦質繡章，爛然畢睹。大凡秘藏所錄，鐘繇紙書六百九十七字，張芝縑素及紙書四千八百廿五字。年代既久，多是簡帖。張昶縑素及紙書四千七十字，毛弘八分縑素書四千五百八十八字，索靖紙書五千七百五十五字，鐘會書五紙四百六十五字，是高祖平秦川所獲，以賜永嘉公主。俄為第中所盜，流播始興。及泰始開運，地無遁寶。詔龐沈搜索，遂乃得之。又有範仰恒獻上張芝縑素書三百九十八字，希世之寶，潛采累紀。隱跡於二王，耀美於盛辰。別加繕飾，在新裝二王書所錄之外。繇是拓書，悉用薄紙。厚薄不均，輒好縐起。范曄裝治卷帖小勝，猶謂不精。孝武使徐爰治護，隨紙長短，參差不同，具以數十紙為卷披。視不便，不易勞茹。善惡正草，不相分別。今所治繕，悉改其弊。孝武撰子敬學書戲習，十卷為帙。傳雲戲學而不題或真、行、章草，雜在一紙，或重作數字，或學前輩名人能書者。或有聊爾戲書，既不留意，亦殊猥劣，徒聞則錄，曾不披簡，卷小者數紙，大者數十。巨細差懸，不相匹類。是以更裁減，以二丈為度。亦取小王書古詩賦贊論，或草或正，言無次第者，入戲學部。其有惡者，悉皆刪去。卷既調均，書又精好。羲之所書紫紙，多是少年臨川時跡，既不足觀，亦無取焉。今拓書皆用大厚紙，泯若一體同度。剪截皆齊，又補接敗字。體勢不失，墨色更明。凡書雖同在一卷，要有優劣。今此一卷之中，以好者在首，下者次之，中者最後。所以然者，人之看書，必銳於開卷，懈怠於將半。既而略進，次遇中品，賞悅留連，不覺終卷。又舊書目帙無次第，諸帙中各有第一至於第十，脫落散亂，卷帙殊等。今各題其卷帙所在，與目相應。雖相涉入，終無雜謬。又舊以封書紙次相隨，草正混糅，善惡一貫。今各隨其品，不從本封。條目紙行，凡最字數，皆使分明，一毫靡遺。二王縑素書珊瑚軸二帙二十四卷，紙書金軸二帙二十四卷，又紙書玳瑁軸五帙五十卷，皆互帙金題玉躞織成帶。又有書扇二帙二卷，又紙書飛白章草二帙十五卷，並旃檀軸。又紙書戲學一帙十二卷，玳瑁軸。此皆書之冠冕也。自此以下，別有三品書，凡五十二帙，五百二十卷，悉旃檀軸。又羊欣縑素及紙書，亦選取其妙者為十八帙，一百八十卷，皆漆軸而已。二王新入書，各裝為六帙六十卷，別充備預。又其中入品之余，各有條貫，足以聲華四寓，價傾五都。天府之名珍，盛代之偉寶，陛下淵昭自天，觸理必鏡。凡諸思制，莫不妙極。乃詔張永更制禦紙，緊潔光麗，輝日奪目。又合秘墨，美殊前後，色如點漆，一點竟紙。筆則一二簡毫，專用白兔。大管豐毛，膠漆堅密。草書筆悉使長毫，以利縱舍之便。兼使吳興郡作青石圓硯，質滑而停墨，殊勝南方瓦石之器。縑素之工，殆絕於昔。王僧虔尋得其術，雖不及古，不減郗家所制。二王書，獻之始學父書，正體乃不相似。至於絕筆章草，殊相擬類。筆跡流懌，宛轉妍媚，乃欲過之。羲之書在始未有奇殊，不勝庾翼、郗，迨其末年，乃造其極。嘗以章草答庾亮，亮以示翼，翼嘆服。因與羲之書雲：“吾昔有伯英章草書十紙，過江亡失，常痛妙跡永絕。忽見足下答家兄書，煥若神明，頓還舊觀。”舊說羲之罷會稽，住蕺山下，一老嫗捉十許六角竹扇出市，王聊問一枚幾錢，雲直二十許。右軍取筆書扇，扇為五字。樞大悵惋雲：“舉家朝餐惟仰於此，何乃書壞！”王雲：“但言王右軍書，字索一百。”入市，市人競市去。姥復以十數扇來請書，王笑不答。又雲羲之常自書表與穆帝，帝使張翼寫效，一毫不異，題後答之。羲之初不覺，更詳看，乃嘆曰：“小人幾欲亂真。”又羲之性好鵝，山陰曇襄村有一道士，養好鵝十余，王清旦乘小船故往，意大願樂，乃告求市易，道士不與。百方譬說，不能得，道士乃言：“性好道，久欲寫河上公《老子》，縑素早辦，而無人能書。府君若能自屈書《道德經》各兩章，便合群以奉。”羲之便住半日，為寫畢，籠鵝而歸。又嘗詣一門生家，設佳饌，供億甚盛。感之，欲以書相報，見有一新床幾，至滑凈，乃書之，草正相半。門生送王歸郡，還家，其父已刮盡。生失書，驚懊累日。桓玄愛重書法，每燕集，輒出法書示賓客。客有食寒具者，仍以手捉書，大點汙。後出法書，輒令客洗手，兼除寒具。子敬常箋與簡文十許紙，題最後雲：“民此書甚合，願存之。”此書為桓玄所寶，高祖後得以賜王武剛，未審今何在。謝奉起廟，悉用材，右軍取書之滿床，奉收得一大簀。子敬後往，謝為說右軍書甚佳，而密巳削作數十板，請子敬書之，亦甚合。奉並珍錄。奉後孫履分半與桓玄，用履為揚州主簿。余一半，孫恩破會稽，略以入海。羲之為會稽，子敬七八歲，學書，羲之從後掣其筆不脫，嘆曰：“此兒書後當有大名。”子敬出戲，見北館新泥堊壁白凈，子敬取帚沾泥汁書方丈一字，觀者如市。羲之見嘆美，問所作，答雲“七郎”。羲之作書與親故雲：“子敬飛白大有意。”是因於此壁也。有一好事年少，故作精白紗衤戒，著詣子敬。子敬便取書之，草正諸體悉備，兩袖及衤票略周。年少覺王左右有淩奪之色，掣衤戒而走。左右果逐之，及門外，鬥爭分裂，少年才得一袖耳。子敬為吳興，羊欣父不疑為烏程令，欣時年十五六，書已有意，為子敬所知。子敬往縣，入欣齋，欣衣白新絹裙晝眠，子敬因書其裙幅及帶。欣覺歡樂，遂寶之。後以上朝廷，中乃零失。子敬門生以子敬書種蠶，後人於蠶紙中尋取，大有所得。謝安善書，不重子敬，每作好書，必謂被賞，安輒題後答之。朝廷秘寶名書，久已盈積。太初狂迫，乃欲一時燒除。左右懷讓者苦相譬說，乃止。臣見衛恒《古來能書人錄》一卷，時有不通，今隨事改正。並寫《諸雜勢》一卷，今新裝二王《鎮書定目》各六卷，又羊欣《書目》六卷，鐘、張等《書目》一卷，文字之部備矣。謹詣省上表並上錄勢新書以聞。六年九月中書侍郎臣虞上。


○梁武帝《觀鐘繇書法十二意》


平（謂橫也。）

直（謂縱也。）

均（謂閑也。）

密（謂際也。）

鋒（謂端也。）

力（謂體也。）

輕（謂屈也。）

決（謂牽掣也。）

補（謂不足也。）

損（謂有余也。）

巧（謂布置也。）

稱（謂大小也。）



	字外之奇，文所不書。世之學者宗二王，元常逸跡曾不睥睨。羲之有過人之論，後生遂爾雷同。元常謂之古肥，子敬謂之今瘦。今古既殊，肥瘦頗反，如自省覽，有異眾說。張芝、鐘繇，巧趣精細，殆同機神。肥瘦古今，豈易致意。真跡雖少，可得而推。逸少至學鐘書，勢巧形密。及其獨運，意疏字緩。譬猶楚音習夏，不能無楚。過言不悒，未為篤論。又子敬之不迨逸少，猶逸少之不迨元常。學子敬者如畫虎也，學元常者如畫龍也。余雖不習，偶見其理。不習而言，必慕之歟？聊復自記，以補其闕。非欲明解，強以示物也。儻有均思，思盈半矣。



○陶隱居《與梁武帝論書啟》


奉旨，左右中書復稍有能者，惟用喜贊。夫以含心之ぼ，實俟夾鐘吐氣。今既自上體妙，為下理用成工。每惟申鐘、王論於天下，進藝方興，所恨微臣沈朽，不能鉆仰高深，自懷嘆慕。前奉神筆三紙，並今為五。非但字字註目，乃畫畫抽心。日覺勁媚，轉不可說。以讎昔歲，不復相類，正此即為楷式，何復多尋鐘、王。臣心本自敬重，今者彌增愛服。俯仰悅豫，不能自已。啟。


適復蒙給二卷，伏覽[衤票]帖，皆如聖旨。既不顯垂允少留，不敢久停。已就摹素者一段未畢，不赴今信。紙卷先已經有，兼多他雜，無所復取，亦請俟俱了日奉送。兼此諸書是篇章體，臣今不辨，復得修習。惟願細書如《樂毅論》、《太師箴》例，依仿以寫經傳，永存寘題中精要而已。


○梁武帝答書近二卷欲少留，差不為異。紙卷是出裝書，既須見，前所以付耳。無正，可取備於此。及欲更須細書如論、箴例。逸少跡無甚極細書，《樂毅論》乃微粗健，恐非真跡。《大師箴》小復方媚，筆力過嫩，書體乖異。上二者已經至鑒，其外便無可付也。


○陶隱居又啟《樂毅論》，愚心近甚疑是摹，而不敢輕言。今旨以為非真，竊自信頗涉有悟。箴詠吟贊，過為淪弱。許靜素段，遂蒙永給。仰銘矜獎，益無喻心。此書雖不在法例，而致用理均，背間細楷，兼復兩玩。先於都下偶得飛白一卷，雲是逸少好跡。臣不嘗別見，無以能辨。惟覺勢力驚絕，謹以上呈。於臣非用，脫可充閣。願仍以奉上。臣昔於馬澄處見逸少正書目錄一卷，澄雲“右軍《勸進》、《洛神賦》諸書十余首，皆作今體，惟《急就篇》二卷，古法緊細”。近脫憶此語，當是零落，已不復存。澄又雲：“帖註出裝者，皆擬賚諸王及朝士。”臣近見三卷，首帖亦謂久已分。本不敢議此，正復希於三卷中一兩條更得預出裝之例耳。天旨遂復頓給完卷，下情益深悚息。近初見卷題雲第二十三、四，已欣其多。今者賜書卷第遂至二百七十，惋訝無已。天府如海，非一瓶所汲，量用息心。前後都已蒙見大小五卷，於野拙之分，實已過幸。若非殊恩，豈可觖望。愚固本博涉而不能精，昔患無書可看，乃願作主書令史。晚愛隸法，又羨典掌之人，常言人生數紀之內，識解不能周流天壤。區區惟充恣五欲，實可恥愧。每以為得作才鬼，亦當勝於頑仙，至今猶然，始欲翻然之。自無射以後，國政方殷，山心兼默，不敢復以閑虛塵觸。謹於此題事，故遂成煩黷。伏願聖慈照錄誠慊。


○梁武帝又答書又省別疏雲“故當宜微以著賞，此既勝事，風訓非嫌”雲雲，然非所習，聊試略言。夫運筆邪則無芒角，執手寬則書緩弱。點掣短則法擁腫，點掣長則法離澌。畫促則字勢橫，畫疏則字形慢。拘則乏勢，放又少則。純骨無媚，純肉無力。少墨浮澀，多墨苯鈍，比並皆然。任意所之，自然之理也。若抑揚得所，趨舍無違，值筆廉斷，觸勢峰郁，揚波折節，中規合矩，分間下註，濃纖有方，肥瘦相和，骨力相稱，婉婉曖曖，視之不足，棱棱凜凜，常有生氣，適眼合心，便為甲科。眾家可識，亦當復繇串耳；六文可工，亦當復繇習耳。一聞能持，一見能記，且古且今，不無其人。大抵為論，終歸是習。程邈所以能變書體，為之舊也；張芝所以能善書，工學之積也。既舊既積，方可以肆其談。吾少來乃至不嘗畫甲子，無論於篇紙。老而言之，亦復何謂。正足見嗤於當今，貽笑於後代。遂有獨冠之言，覽之背熱，隱真於是乎累真矣。此直一藝之工，非吾所謂勝事；此道心之塵，非吾所謂無欲也。


○陶隱居又啟二卷中有雜跡，謹疏註如別，恐未允愚衷。並竊所摹者，亦以上呈。近十余日，情慮悚悸，無寧涉事，遂至淹替，不宜復待。填畢，余條並非用，惟叔夜、威輦二篇是經書體式，追以單郭為恨。伏按卷上第數甚為不少，前旨惟有四卷。此書似是宋元嘉中撰集，當繇自後多致散失。逸少有名之跡，不過數首，《黃庭》、《勸進》、《像贊》、《洛神》，此等不審猶得存不？


第二十三卷，（今見有十二條在別紙。）按此卷是右軍書者惟有八條。前《樂毅論》書乃極勁利，而非甚用意，故頗有壞字。《太師箴》、《大雅吟》，用意甚至，而更成小拘束，乃是書扇題屏風好體。其余五片，無的可稱。“臣濤言”一紙、（此書乃不惡，而非右軍父子，不識誰人跡，又似是摹。）“給事黃門”一紙、“治廉瀝”一紙，（凡二篇，並是謝安衛軍參軍任靖書。）後又“治廉瀝貍骨方”一紙，（是子敬書，亦似摹跡。）右四條，非右軍書。


二十四卷，（今見有二十一條在。）按此卷是右軍書者惟有十一條，並非甚合跡，兼多漫抹，於摹處難復委曲。前“黃初三年”一紙、（是後人學右軍。）“繆襲告墓文”一紙、（是許先生書。）“抱憂懷痛”一紙、（是張澄書。）“五月十一日”一紙、（是摹王瑉書，被油。）“尚想黃綺”一紙、“遂結滯”一紙、（凡二篇，並後人所學，甚拙惡。）“不復展”一紙、（是子敬書。）“便復改月”一紙、（是張翼書。）“五月十五日繇白”一紙、（亦是王瑉書。）“治方”一紙，（是謝安書。）右一十條非右軍書。伏恐未垂許以區別，今謹上許先生書、任靖書如別，比方即可知。王瑉、張澄、謝安、張翼書，公家應有。○梁武帝又答書省區別諸書，良有精賞。所異所同所未可知，悉可不耳。“給事黃門”二紙為任靖書，觀其送靖書諸字相附近。彼二紙，靖書體解離，便當非靖書，要復當以點畫波撇論，極諸家之致。此亦非可倉卒運於毫楮，且保拙守中也。許、任二跡並摹者並付反。右三紙正書二十六日至，嗣公。


○陶隱居又啟啟，伏覽書用前意，雖止二六，而規矩必周。後字不出二百，亦褒貶大備。一言以蔽，便書情頓極。使元常老骨，更蒙榮造；子敬懦肌，不沈泉夜。逸少得進退其間，則玉科顯然可觀。若非聖證品析，恐愛附近習之風，永遂淪迷矣。伯英既稱草聖，元常自隸絕。論旨所謂，殆同機神寶，曠世以來莫繼。斯理既明，諸畫虎之徒，當日就輟筆。反古歸真，方弘盛世。愚管見預聞，喜佩無屆。比世皆高尚子敬，子敬、元常，繼以齊名，貴斯式略。海內非惟不復知有元常，於逸少亦然。非排棄所可，涅而無緇，不過數紙。今奉此論，自舞自蹈，未足逞泄日月。願以所摹，竊示洪遠、思曠。此二人皆是均思者，必當贊仰踴躍，有盈半之益。臣與洪遠雖不相識，從子詡以學業往來，故因之有會。但既在閣，恐或以應聞。知摹者所采字大小不甚均調，熟看乃尚可。恐竟意大殊。此篇方傳千載，故宜令跡隨名偕老，益增美晚。所奉三旨，伏循字跡，大覺勁密。竊恐既以言發意，意則應言而新。手隨意運，筆與手會，故意得諧稱。下情歡仰，寶奉愈至。世論咸云“江東無復鐘跡”，常以嘆息。比日佇望中原廓清，太丘之碑，可就摹采。今論旨雲：“真跡雖少，可得而推。”是猶有存者，不審可復幾字。既無出見理，冒願得工人摹填數行。脫蒙見此，實為過幸。又逸少學鐘，勢巧形密，勝於自運。不審此例復有幾紙。垂旨以《黃庭》、《像贊》等諸文可更有出給理。自運之跡，今不復希。請學鐘法，仰惟殊恩。


○梁武帝又答書鐘書乃有一卷，傳以為真。意謂悉是摹學，多不足論。有兩三行許似摹，微得鐘體。逸少學鐘，的可知。近有二十許首，此外字細畫短，多是鐘法。今始欲令人帖裝，未便得付來。月日有竟者，當遣送也。


○陶隱居又啟逸少自吳興以前諸書，猶為未稱。凡厥好跡，皆是向在會稽時永和十許年中者。從失郡告靈不仕以後，略不復自書。皆使此一人，世中不能別也。見其緩異，呼為末年書。逸少亡後，子敬年十七八，全放此人書，故遂成與之相似。今聖旨標題，足使眾識頓悟，於逸少無復末年之譏。阮研，近聞有一人學研書，遂不復可別。臣比郭摹所得，雖粗寫字形，而無復其用筆跡勢。不審前後諸卷，一兩條謹密者，可得在出裝之例？復蒙垂給至年末間不？此澤自天，直以啟審，非敢必覬。


○梁庾元威《論書》


所學正書，宜以殷鈞、範懷約為主。方正循紀，修短合度。所學草書，宜以張融、王僧虔為則。體用得法，意氣有余，章表箋書，於斯足矣。夫才能則關性分，耽嗜殊妨大業。但令緊快分明，屬辭流便，字不須體，語輒投聲。若以“己”“已”莫分，“東”“柬”相亂，則兩王妙跡、二陸高才，頃來非所用也。王延之有言曰：“勿欺數行尺牘，即表三種人身。”豈非一者學書得法，二者作字得體，三者輕重得宜。意謂猶須，言無虛出，斯則善矣。近何令貴隔，勢傾朝野，聊爾疏漏，遂遭十穢之書。今聊存兩事，書曰：“有寒士自陳簡於掌選詩雲：‘技能自寡薄，支葉復單貧。柯條濫垂景，木石詎知晨。狗馬雖難畫，犬羊誠易馴。效顰終未似，學步豈如真。雲亂朝緒，是曰ル彜倫。俗作於茲混，人途自此沌。’”離合之詩，繇來久矣。不知譏刺爰加稱贊，是其第六穢也。近來貴宰於二品清宦進，不假手作書，而筆跡過鄙無法度。彼恭拜，忽雲：“永感答人借車，還白不具。”真本流傳，合朝恥辱，是其第七穢也。以此而言，書何容易。且梁制，與平吉人箋書，有增懷語者，不得答書，許乃告絕。私吊答中，彼此言感思，乖錯者，州望須刺大中正，處入清議，終身不得仕。盛名年少，宜留意勉之。余見學阮研書者，不得其骨力婉媚，唯學攣拳委盡。學薄紹之書者，不得其批研淵微，徒自經營急。晚途別法，貪省愛異。濃頭纖尾，斷腰頓足，一八相似，十小難分。屈等如勻，變前為草，鹹言祖述王、蕭，無妨日月訛謬。“星”不從“生”，“籍”不從“耒”。許慎門徒，居然け噱；衛恒子弟，寧不傷嗟。詿誤眾家，豈宜改習。書字之興，繇來尚矣。沮誦、蒼頡，黃帝史也。周宣王時，柱下史史籀始著籀書。今六八之法雖存，十五之篇亡矣。及秦相李斯破大篆為小篆，造《蒼頡》七章；中車府令趙高造《爰歷》六章；太史胡毋敬造《博學》七章。後人分五十五章為《三蒼》上卷。至哀帝元嘉中，楊子雲作《訓纂》，記《滂喜》為中卷。和帝永元中，賈升郎更續記《彥〈盤音〉均》為下卷。皆是記字，字出衙人，故人稱為《三蒼》也。夫蒼雅之學，儒博所宗。自景純註解，轉加敦尚。漢晉正史及古今字書並雲《蒼頡》九篇是李斯所作。今竊尋思，必不如是，其第九章論、信、京、劉等，郭雲：“、信是陳、韓信，京、劉是大漢，西土是長安。”此非讖言，豈有秦時朝宰談漢家人物？牛頭馬腹，先達何以安之。江左碩儒相傳梁初復有任及沈約，悉未有譏駁，余忽橫議，實不自許，敬俟明哲，定其可否。而自《韻集》、《方言》、《廣雅》，凡錄字者十有四家。許慎穿鑿賈氏，乃奏《說文》；曹產開拓許侯，爰成《字苑》。《說文》則形聲具舉，《字苑》則品類周悉。追悟典墳，字弗全體。《周禮》以雞斯為笄糸麗，《禮記》以相近為禳祈。致令眾議叢殘，音辭禳斥。蓋繇程邈變隸，流傳未一。鄭公《詩譜》，頗顯其源。且書文一反，草木相從，凡五百六十七部，合一萬五千九百一十五字，即曰世中所行，十分裁一。而今點畫失體，深成怪也。近有居士阮孝緒，撰《古今文字》三卷，窮搜正典；次丹陽五官丘陵撰《文字指要》二卷，精加摘發。惟此兩書，可稱要用。余少值明師，留心字法，所以坐右作午字不依羲、獻妙跡，不逐陶、葛名方。作蒓羹，不《晉書》，不循《韻集》，爰以淺見，輕述字府。自謂此文，或均螢露。齊末王融圖古今雜體有六十四書，少年崇仿，家藏紙貴。而鳳魚蟲鳥是七國時書，元常皆作隸書，故貽後來所詰。湘東王遣沮陽令韋仲定為九十一種，次功曹謝善勛增其九法，合成百體。其中以八卦書為一，以太極為兩法徑丈一字，方寸千言。大上止傳可爾，鬼書惟有業殺。刁鬥出於古器，爾┦由乎內典。散隸露書，終是飛白。意謂此等並非通論，今所不取。余經為正階侯書十牒屏風，作百體，間以采墨。當時眾所驚異，自爾絕筆，惟留草本而已。其百體者，懸針書、垂露書、秦望書、汲冢書、金鵲書、玉文書、鵠頭書、虎爪書、倒薤書、偃波書、幡信書、飛白篆、古頑書、籀文書、奇字、繆篆、制書、列書、日書、月書、風書、雲書、星隸、填隸、蟲食葉書、科斗書、署書、胡書、蓬書、相書、天竺書、轉宿書、一筆篆、飛白書、一筆隸、飛白草、古文隸、橫書、楷書、小科隸，此五十種皆純墨。璽文書、節文書、真文書、符文書、芝英隸、花草隸、幡信隸、鐘鼓隸、（鐘鼓隸釋作鐘鼎。）龍虎篆、鳳魚篆、騏ら篆、仙人篆、科斗蟲篆、雲篆、蟲篆、魚篆、鳥篆、龍篆、龜篆、虎篆、鸞篆、龍虎隸、鳳魚隸、麒麟隸、仙人隸、科斗隸、雲隸、蟲隸、魚隸、鳥隸、龍隸、龜隸、鸞隸、蛇龍文隸書、龜文書、鼠書、牛書、虎書、兔書、龍草書、蛇草書、馬書、羊書、猴書、雞書、犬書、豕書，此十二時書。已上五十種，皆彩色。其外復有大篆、小篆、銘鼎、摹印、刻符、石經、象形、篇章、震書、到書、反左書等，及宋中庶宗炳出九體書，所謂縑素書、簡奏書、箋表書、吊記書、行狎書、戢書、稿書、半草書、全草書，此九法極真草書之次第焉。刪舍之外，所存猶一百二十體。張芝始作一筆飛白書，此於井冊等字為妙。所以唯雲一筆飛白書，則無所不通矣。反左書者，大同中東宮學士孔敬通所創，余見而達之，於是座上酬答，諸君無有識者，遂呼為眾中清閑法。今學者稍多，解者益寡，敬通又能一筆草書，一行一斷，婉約流利，特出天性，頃來莫有繼者。宗炳又造畫瑞應圖，千古卓絕。王元長頗加增定，乃有虞舜獬チ、周穆狻猊、漢武神鳳、衛君舞鶴、五城、九井、螺杯、魚硯、金滕、玉英、玄圭、朱草等，凡二百一十物。余經取其善草嘉禾、靈禽瑞獸、樓臺器服可為玩對者，盈縮其形狀，參詳其動植，制一部焉。此乃青出於藍，而實世中未有。復於屏風上作雜體篆二十四種，寫凡百名，將恐一筆鄣子、凡百屏風。傳者逾謬，並懷嘆息。《世本》雲：“史皇作圖，黃帝臣也。”其唐虞之文章，夏後之鼎象，則圖畫之宗焉。其後繪事逾精，丹青轉妙，乃有釘女心痛，圖魚獺集。敬君以之亡婦，王嬙繇此失身。近代陸綏，足稱畫聖。所聞談者，一筆之外，僅可蟬雀。顧長康稱為三絕，終是半癡人耳。雜體既資於畫，所以附乎書末。


○梁庾肩吾《書品論》


玄靜先生曰：予遍求邃古，逖訪厥初，書名起於玄洛，字勢發於倉史。故遣結繩取諸爻象，諸形會諸人事，未有廣此緘滕，深茲文契。是以一畫加大，天尊可知；二力增土，地卑可審。日以君道，則字勢圓；月以臣輔，則文體缺。及其轉註、假借之流，指事、會意之類，莫不狀範毫端，形呈字表。開篇玩古，則千載共朝；削簡傳今則萬里對面。記善則惡自削，書賢則過必改。玉歷頒正而化俗，帝載陳言而設教。變通不極，日用無窮。與聖同功，參神並運。爰洎中葉，舍繁從省，漸失潁川之言，竟逐雲陽之字。若乃鳥跡孕於古文，壁書存於科斗。符陳帝璽，摹調蜀漆。署表宮門，銘題禮器。魚猶舍鳳，鳥已分蟲。仁義起於麒麟，威形發於龍虎。雲氣時飄五色，仙人還作兩童。龜若浮溪，蛇如赴穴。流星疑燭，垂露似珠。芝英轉車，飛白掩素。參差倒薤，既思種柳之謠；長短懸針，復想定情之制。蚊腳傍低，鵠頭仰立。填飄板上，繆起印中。波回墮鏡之鸞，楷顧雕陵之鵲。並以篆籀重復，見重昔時。或巧能售酒，或妙令鬼哭。信無味之奇珍，非趨時之急務。且具錄前訓，今不復兼論。惟草正疏通，專行於世。其或繼之者，雖百代可知。尋隸體發源，秦時隸人下邳程邈所作。始皇見而重之，以奏事繁多，篆字難制，遂作此法，故曰“隸書”，今時正書是也。草勢起於漢時，解散隸法，用以赴急。本因草創之義，故曰“草書”。建初中，京兆杜操始以善草知名，今之草書是也。余自少迄長，留心茲藝。敏手謝於臨池，銳意同於削板。而蕺山之扇，竟未增錢；淩雲之臺，無因誡子。求諸故跡，或有淺深，輒刪善草隸者一百二十八人。伯英以稱聖居首，法高以追駿處末。推能相越，小例而九，引類相附，大等而三。復為略論，總名《書品》。


張芝（伯英）


鐘繇（元常）


王羲之（逸少）


──右三人上之上論曰：隸既發源秦史，草乃激流齊相。跨七代而彌遵，將千載而無革。誠開博者也。均其文，總六書之要；指其事，籠八體之奇。能拔篆籀於繁蕪，移楷真於重密。分行紙上，類出繭之蛾；結畫篇中，似聞琴之鶴。峰間起，瓊山慚其斂霧；漪瀾遞振，碧海愧其下風。抽絲散水，定其下筆；倚刀較尺驗於成字。真草既分於星芒，烈火復成於珠佩。或橫牽豎掣，或濃點輕拂。或將放而更留，或因挑而還置。敏思藏於胸中，巧意發於毫。詹尹端策故以述其變化；英韶傾耳，無以察其音聲。殆善射之不註，妙斫輪之不傳。是以鷹爪含利，出彼兔毫；龍管潤霜，遊茲蠆尾。學者鮮能具體，窺者罕得其門。若探妙測深，盡形得勢。煙華落紙將動，風彩帶字欲飛。疑神化之所為，非人世之所學。惟張有道、鐘元常、王右軍其人也。張工夫第一，天然次之，衣帛先書，稱為草聖；鐘天然第一，功夫次之，妙盡許昌之碑，窮極鄴下之牘；王工夫不及張，天然過之。天然不及鐘，工夫過之。羊欣雲：“貴越群品，古今莫二。兼撮眾法，備成一家。”若孔門以書，三子入室矣。允為上之上。


崔瑗（子玉）杜度（伯度）


師宜官張昶（文舒）


王獻之（子敬）


──右五人上之中論曰：崔子玉擅名北中，跡罕南度。世有得其摹者，王子敬見之稱美，以為功類伯英。杜度濫觴於草書，取奇於漢帝。詔復奏事，皆作草書。師宜官鴻都為最，能大能小。文舒聲劣於兄，時雲亞聖。子敬泥帚，早驗天骨。兼以掣筆，復識人工。一字不遺，兩葉傳妙。此五人允為上之中。


索靖（幼安）梁鵠（孟皇）


韋誕（仲將）皇象（休明）


胡昭（孔明）鐘會（士季）


衛瓘（伯玉）荀輿（長胤）


阮研（文幾）


──右九人上之下論曰：幼安斂蔓舅氏，抗名衛令。孟皇功盡筆力，字入帳中。仲將不妄染毫，必須張筆而左紙孔明動見模楷，所為胡肥而鐘瘦。休明斟酌二家，驅駕八絕。士季之範元常，猶子敬之稟逸少。而功拙兼效，真草皆成。伯玉遠慕張芝，近參父跡。長胤貍骨，方擬而難迨。阮研居今觀古，盡窺眾妙之門。雖復師王祖鐘，終成別構一體。此九人允為上之下。


張超（子並）郭伯道劉德升（君嗣）崔（子真）


衛夫人（茂猗）李式（景則）


庾翼（稚恭）郗（方回）


謝安（安石）王瑉（季琰）


桓玄（敬道）羊欣（敬元）


王僧虔（孔琳之）孫琳之（彥琳）


殷鈞──右十五人中之上論曰：子並崔家州裏，頗相仿效，可謂醬鹹於鹽，冰寒於水。伯道裏居，朝廷遠討其跡；德升之妙，鐘、胡各采其美。子真俊才，門法不墜。李妻衛氏，自出華宗。景則毫素流靡，稚恭聲彩遒越。郗、安石，草正並驅；季琰、桓玄，筋力俱駿。羊欣早隨子敬，最得王體。孔琳之聲高宋氏，王僧虔雄發齊代。殷鈞頗耽著愛好，終得肩隨。此一十五人，允為中之上。


魏武帝（曹操孟德）孫皓（吳王元宗）


衛覬（伯儒）左子邑（伯字子邑）


衛恒（巨山）杜預（元凱）


王廙（世將）張彭祖任靖韋昶（文休）


王修（敬仁）張永範懷約吳休尚施方泰──右十五人中之中論曰：魏帝筆墨雄贍，吳主體裁綿密。伯儒兼敘隸草，子邑分鐮梁邯。巨山三世，元凱累葉。王е為右軍之師，彭祖取羲之之道。任靖矯名，文休題柱。敬仁清舉，致畏逼之詞；張、範遞時，俱東南之美。施、吳鄴下，同年後萃。此十五人，允為中之中。


羅暉（叔景）


趙襲（元嗣）劉輿張昭陸機（士衡）


朱誕王導庾亮（元規）王洽（敬和）


郗超（景興）張翼宋文帝（姓劉，名義隆）康昕徐希秀謝（玄暉）


劉繪陶隱居（名弘景，字通明）


王崇素──右十八人中之下論曰：叔景元嗣，並稱四州。劉輿之筆劄，張昭之無懈。陸機以弘才掩跡，朱誕以偏藝流聲。王導則列聖推能，庾亮則群公挹功。王洽以下，並通諸法。郗超以晚年取譽，張翼善效，宋帝、庾昕、希秀孤生。謝、劉繪，文宗書範，近來少前。陶隱居仙才翰彩，狀於山谷；王崇素靡倫篇筆傳於裏閭。此十八人，允為中之下。


姜詡梁宣魏徵（玄成）


韋秀鐘輿向泰羊忱晉元帝（景文）識道人范曄（蔚宗）宋炳謝靈運蕭思話薄紹之（敬叔）齊高帝庾黔婁費元瑤孫奉伯王薈羊祐（叔子）


──右二十人下之上論曰：此二十人；並擅毫翰，動成楷則。殆逼前良，見希後彥。允為下之上。楊經諸葛融楊潭張炳岑淵張輿王濟李夫人劉穆之（道和）朱齡石庾景休張融（思光）


褚元明孔敬通王籍（文海）


──右十五人下之中論曰：此十五人，雖未窮字奧，書尚文情。披其叢薄，非無香草；視其涯岸，皆有潤珠。故遺斯紙，以為世玩。允為下之中。


衛宣李韞陳基傅廷堅張紹陰光韋熊張暢曹任宋嘉裴邈羊固傅夫人辟閭訓謝晦徐羨之孔閭顏寶光周仁皓張欣泰張熾僧嶽道人法高道人──右二十三人下之下論曰：此二十三人，皆五味一和，五色一彩，視其雕文，非特刻鵠；人人下筆，寧止追響。遺跡見珍，余芳可折。誠以驅馳並駕，不逮前鋒；而中權後殿，各盡其美。允為下之下。


今以九例，該此眾賢。猶如玄圃積玉，炎洲聚桂。其中實相推謝，故有茲多品。然終能振此鱗翼，俱上龍門。儻後之學者，更隨點曝雲爾。


○袁昂《古今書評》


王右軍書如謝家子弟，縱復不端正者，爽爽有一種風氣。


王子敬書如河洛間少年，雖有充悅，而舉體沓拖，殊不可耐。


羊欣書如大家婢為夫人，雖處其位，而舉止羞澀，終不似真。


徐淮南書如南岡士大夫，徒好尚風範，終不免寒乞。


阮研書如貴胄失品次，叢悴不復排突英賢。


王儀同書如晉安帝，非不處尊位，而都無神明。


施肩吾書如新亭傖父，一往見似揚州人，共語便音態出。


陶隱居書如吳興小兒，形容雖未成長，而骨體甚駿快。


殷鈞書如高麗使人，抗浪甚有意氣，滋韻終乏精味。


袁崧書如深山道士，見人便欲退縮。


蕭子雲書如上林春花，遠近瞻望，無處不發。


曹喜書如經論道人，言不可絕。


崔子玉書如危峰阻日，孤松一枝，有絕望之意。


師宜官書如鵬羽未息，翩翩自逝。


韋誕書如龍威虎振，劍拔弩張。


蔡邕書骨氣洞達，爽爽有神。


鐘司徒書字十二種意，意外殊妙，實亦多奇。


邯鄲淳書應規入矩，方圓乃成。


張伯英書如漢武帝愛道，憑虛欲仙。


索靖書如飄風忽舉，鷙鳥乍飛。


梁鵠書如太祖忘寢，觀之喪目。


皇象書如歌聲繞梁，琴人舍徽。


衛恒書如插花美女，舞笑鏡臺。


孟光祿書如崩崖，人見可畏。


李斯書世為冠蓋，不易施平。


張芝經奇，鐘繇特絕，逸少鼎能，獻之冠世。四賢共類，洪芳不滅。羊真、孔草、蕭行、範篆，各一時絕妙。


右二十五人，自古及今，皆善能書。奉敕遣臣評古今書，臣既愚短，豈敢輒量江海。但聖旨委臣，斟酌是非，謹品字法如前，伏願照覽，謹啟。普通四年二月五日，內侍中尚書令袁昂啟。


敕旨具之，如卿所評。臣謂鐘繇書意氣密麗，若飛鴻戲海，舞鶴遊天。行間茂密，實亦難過。蕭思話書走墨連綿，字勢屈強，若龍跳天門，虎臥鳳閣。薄紹之書字勢蹉跎，如舞女低腰，仙人嘯樹。乃至揮毫振紙，有疾閃飛動之勢。臣淺見無聞，暗於明滅。寧敢謬量山海，以聖命自天，不得不斟酌過失是非如獲湯炭。


○智永《題右軍〈樂毅論〉後》


《樂毅論》者，正書第一。梁世模出，天下珍之。自蕭、阮之流，莫不臨學。陳天嘉中，人得以獻文帝，帝賜始興王。王作牧境中，既以見示。吾昔聞其妙，今睹其真，閱玩良久，匪朝伊夕。始興薨後，仍屬廢帝。廢帝既歿，又屬余杭公主。公主以帝王所重，恒加寶愛，陳世諸王，皆求不得。及天下一統，四海同文。處處追尋，累載方得。此書留意運工，特盡神妙。其間書誤兩字，不欲點除，遂雌黃治定，然後用筆。陶隱居雲：“《大雅吟》、《樂毅論》、《太師箴》等，筆力鮮媚，紙墨精新。”斯言得之矣。釋智永記。


○後魏江式《論書表》


臣聞皰犧氏作，而八卦列其畫；軒轅氏興，而靈龜彰其彩。古史倉頡，覽二象之文，觀鳥獸之跡，別創文字，以代結繩，用書契以紀事。宣之王庭，則百工以敘；載之方冊，則萬品以明。迄於三代，厥體頗異。雖依類取制，未能悉殊倉氏矣。故《周禮》八歲入小學，保氏教國子以六書，一曰指事，二曰諧聲，三曰象形，四曰會意，五曰轉註，六曰假借，蓋倉頡之遺法也。及宣王太史籀著大篆十五篇，與古之或同異，時人即謂之籀書。孔子修《六經》，左丘明述《春秋》，皆以古文，厥意可得而言。其後七國殊軌，文字乖別，暨秦兼天下，丞相李斯乃奏罷不合秦文者。斯作《倉頡篇》，中車府令趙高作《爰歷篇》，太史胡毋敬作《博學篇》，皆取史籀大篆，或頗省改，所謂小篆者也。於是秦燒經書，滌除舊典，官獄繁多，以趨約易，始用隸書，古文繇此息矣。隸書者，始皇時衙吏下わ程邈附於小篆所作也。世人以邈徒隸，即謂之“隸書”。故秦有八體，一曰大篆，二曰小篆，三曰刻符書，四曰蟲書，五曰摹印，六曰署書，七曰殳書，八曰隸書。漢興，有尉律學，復教以籀書，又習以八體，試之課最，以為尚書史。書或有字不正，輒舉劾焉。又有草書，莫知誰始。考其形畫，雖無厥誼，亦是一時之變通也。孝宣時，召通《倉頡篇》者，張敞從受之。涼州刺史杜鄴、沛人爰禮、講學大夫秦近亦能言之。孝平時，征禮等百余人說文字於未央，以禮為小學元士。黃門侍郎揚雄采以作《訓纂篇》。及亡新居攝，自以運應制作。使大司空甄豐校文字之部，頗改定古文。時有六書，一曰古文，孔子壁中書也；二曰奇字，即古文而異者；三曰篆書，雲小篆也；四曰佐書，秦隸書也；五曰繆篆，所以摹印也；六曰鳥蟲，所以書幡信也。壁中書者，魯共王壞孔子宅而得《尚書》、《春秋》、《論語》、《孝經》也。又北平侯張蒼獻《春秋左氏傳》，書體與孔氏壁中書又類，即前代之古文矣。後漢郎中扶風曹喜號曰工篆，小異斯法，而甚精巧。自是後學皆其法也。又詔侍中賈逵修理舊文。殊藝異術，王教一端，茍有可以加於國者，靡不悉集。逵即汝南許慎古學之師也。後慎嗟時人之好奇，嘆俗儒之穿鑿。惋文毀於凡譽，痛字敗於庸說。詭更任情，變亂於世。故撰《說文解字》十五篇，首一終亥，各有部居。苞括六藝群書之詁，評釋百代諸子之訓。天地山川，草木鳥獸，昆蟲雜物，奇怪珍異，王制禮儀，世間人事，莫不畢載。可謂類聚群分，雜而不越，文質彬彬，最可得而論也。左中郎將陳留蔡邕采李斯、曹喜之法，為古今雜形，詔於太學立石碑，刊載《五經》，題書楷法多是邕書也。後開鴻都，書盡其能，莫不雲集。於時諸方獻篆，無出邕者。魏初博士清河張揖著《埤倉》、《廣雅》、《古今字詁》，究諸《埤》、《廣》，綴拾遺漏，增長事類，抑亦於文為益者也。然其《字詁》，方之許篇，古今體用，或得或失矣。陳留邯鄲淳亦與揖同時，博開古藝，特善《倉》、《雅》，許氏字指，八體六書，精究閑理，有名於揖，以書教諸皇子。又建《三字石經》於漢碑之西，其文蔚煥，三體復宣。校之《說文》，篆隸大同，而古字少異。又有京兆韋誕、河東衛覬二家，並號能篆，當時樓觀榜題、寶器之銘，悉是誕書。鹹傳之子孫，世稱其妙。晉世義陽王典詞令任城呂忱表上《字林》六卷尋其況趣，附托許慎《說文》。而按偶章句，隱別古籀奇惑之字，文得正隸，不差篆意。忱弟靜別仿故左校令李登《聲類》之法，作《韻集》五卷，使宮、商、角、徵、羽各為一篇，而文字與兄便是魯、衛，音讀楚、夏，時有不同。皇魏承百王之季，紹五運之緒，世易風移，文字改變。篆形謬錯，隸體失真。俗學鄙習，復加虛造。巧談辯士，以意為疑。炫惑於時，難以厘改。傳曰：以眾非非行正言。信哉得之於斯情矣。乃曰：追來為歸，巧言為辯，小兔為《需兔》，神蟲為蠶，如斯甚眾，皆不合孔氏古書、史籀大篆、許氏《說文》、《石經》三字也。凡所開卷，莫不惆悵，為之咨嗟。夫文字者，六藝之宗，王教之始。前人所以垂後，今人所以識古。故曰“本立而道生”。孔子曰：“必也正名。”又曰：“述而不作。”《書》曰：“予欲觀古人之象。”皆言遵循舊文，而不敢穿鑿也。臣六世祖瓊家世陳留，往晉之初，與從父應元俱受學於衛覬。古篆之法，《埤倉》、《雅》、《言》、《說文》之誼，當時並收善譽。而祖至太子洗馬，出為馮翊郡，值洛陽之亂，避地河西，數世傳習，斯業所以不墜。世祖太廷中，皇風西被，牧犍內附臣亡祖文威杖策歸國，奉獻五世傳掌之書，古篆八體之法。時蒙褒錄，敘列於儒林，官班文省，家號世業。暨臣ウ短，識學庸薄，漸漬家風，有忝無顯。但逢時來，恩出願外，得承澤雲津，側г濡潤驅馳文閣，參預史官，題篆宮禁，猥同上哲。既竭愚短，欲罷不能。是以敢藉六世之資，奉遵祖考之訓，竊慕古人之軌，企踐儒門之轍，輒求撰集古來文字，以許慎《說文》為主，爰采孔氏《尚書》、《五經》音註、《籀篇》、《爾雅》、《三倉》、《凡將》、《方言》、《通俗文字》、《埤倉》、《廣雅》、《古今字詁》、《三字石經》、《字林》、《韻集》、諸賦文字有六書之誼者，以類編聯，文無重復，統為一部。其古籀奇字、俗隸諸體，鹹使班於篆下，各有區別。詁訓假借之誼，各隨文而解；音讀楚、夏之聲，並逐字而註。其所不知者，則闕如也。脫蒙遂許冀省百氏之觀，而周文字之域，典書秘書。所須之書，乞垂敕給付。並學士五人嘗習文字者，助臣披覽。書生五人，專令招寫。付中書、黃門、國子祭酒一月一監，評議疑隱，庶無訛謬。所撰名目，伏聽明旨。詔曰：“可如所請，並就太常，兼教八分書史也。其有所須，依請給之，名目待書成重聞。”式於是撰集字書，號曰《古今文字》，凡四十篇，大體依許氏為本，上篆下隸。

內容

○唐虞世南《書旨述》


客有通玄先生，好求古蹟，為余知書啟之發源，審以臧否。曰：「予不敏，何足以知之？今率以聞見，隨紀年代，考究興亡，其可為元龜者，舉而敘之。」古者畫卦立象，造字設教，爰寘形象，肇乎蒼史。仰觀俯察，鳥跡垂文，至於唐虞，煥乎文章，暢於夏殷，備乎秦漢。洎周宣王史史籀循科斗之書，采蒼頡古文，綜其遺美，別署新意，號曰「籀文」，或謂「大篆」。秦丞相李斯，改省籀文，適時簡要，號曰「小篆」，善而行之。其蒼頡象形，傳諸典策，世絕其跡，無得而稱。其籀文、小篆，自周秦以來，猶或參用，未之廢黜。或刻於符璽，或銘於鼎鐘，或書之旌鉞，往往人間時有見者。夫言篆者，傳也；書者，如也；述事，契誓者也；字者，孽也，孽乳浸多者也。而根之所由，其來遠矣。先生曰：「古文籀篆，曲盡而知之，愧無隱焉。隸草攸止，今則未聞，願以發明，用祛昏惑。」曰：「至若程邈隸體，因之罪隸以名其書朴略微而歷礻┆增損，亟以湮淪。而淳、喜之流亦稱傳習，首變其法，巧拙相沿，未之超絕。史游制於《急就》，創立草稿而不之能。崔、杜析理，雖則豐妍，潤色之中，失於簡約。伯英重以省繁，飾之利，加之奮逸，時言『草聖』，首出常倫。鐘太傅師資德升，馳鶩曹、蔡，仿學而致一體，真楷獨得精研。而前輩數賢，遞相予盾，事則恭守無舍，儀則尚有瑕疵，失之斷割。逮乎王е、王洽、逸少、子敬，剖析前古，無所不工。八體六文，必揆其理。俯於眾美，會滋簡易，製成今體，乃窮奧旨。」先生曰：「於戲！三才審位，日月燭明，固資異人，一敷而化。不然者，何以臻妙？無相奪倫，父子聯鑣，軌範後昆。」先生曰：「書法玄微，其難品繪。今之優劣，神用無方。小學疑迷，惕然將寤。而旨述之義，其可聞乎？」曰：「無讓繁詞，敢以終序。」


○《晉右軍王羲之書目》（正書行書）褚遂良撰○正書，都五卷。（共四十貼。）


第一，樂毅論。（四十四行，書付官奴。）


第二，黃庭經。（六十行，與山陰道士。）


第三，東方朔贊。（書與王循。）


第四，周公東征。（十一行。）年、月、日、朔小字。（十四行自誓文。）尚想黃綺。（七行。）墓田丙舍。（五行。）


第五，羲之死罪，前因李叔夷。（四行。）郎耶臨沂。（三行。）羲之頓首、頓首，一日相省。（四行。）行三一之法。（四行。）尚書宣示孫權所求。（八行。）臣言郎琊新廟。（四行。）晉侯侈。（六行。）


○草書，都五十八卷。


第一，永和九年。（二十八行，蘭亭序。）纏利害。（二十二行。）


第二，爰有猗人。（九行。）庾新婦。（五行。）九月二十三日，羲之八日書。（八行。）十一月七日，羲之報，知少は。（五行。）十二月六日，羲之報，一昨因暨主簿書。（六行。）臣羲之言，伏惟皇太后。（七行。）臣羲之言，嚴寒不審。（四行。）臣羲之言，伏惟陛下。（五行。）雨涼，佳得書。（五行。）問庶子哀摧。（四行。）


第三。


第四，七月二十五日，羲之頓首，期晚生不有。（六行。）五月二十四日，羲之頓首，二旬哀悼。（五行。）羲之報，曹妹。（五行。）羲之頓首，違遠亡嫂積年。（八行。）昨殊不散。（三行。）殷中軍奄忽哭之。（三行。）第五，羲之死罪，亡兄靈柩。（七行。）五月七日，羲之頓首、頓首，昨便斬草，亡嫂尚停此。（十行。）期小女四歲，暴疾不救。（五行。）秋中，諸感切懷。（五行。）


第六，羲之白，不審尊體比復如何。（五行。）得示，慰吾頻以服散。（三行。）二十三日，發至長安。（八行。）羲之死罪，不審何定尚扶持。（四行。）適遠告承如常。（五行。）


第七，羲之頓首，舅夭歿。（四行。）羲之頓首，奄承遘難。（五行。）羲之頓首，君眼目。（五行。）六月十五日，羲之頓首，大行皇帝崩。（四行。）大行皇帝。（五行。）月半增感傷，奈何。（四行。）


第八，謝新婦，春日感傷。（七行。）羲之死罪，無亦永往。（七行。）謝范新婦，得富春還疏。（十行。）向書至也，須君至射堂。（四行。）


第九，五月二十七日，州民王羲之死罪，比夏交。（十一行。）羲之死罪，荀、葛各一國佐命之宗。（十七行。）君須復以何散懷。（七行。）


第十，七月十三日告離得兄弟。（五行。）延期官奴小女。（七行。）不圖禍痛，乃將至此。（二行。）日月如馳更棄背。（五行。）行近，遣書想即至。（二行。）比書慰也，汝不可。（六行。）


第十一，羲之頓首，快雪時晴。（六行。）未復知問晴快即轉勝。（七行。）去血有損不堪耿。（三行。）月行復半，痛傷兼摧。（三行。）


第十二，六月十七日告循紀。（四行。）柳匏比問賊。（五行。）足下猶未佳。（四行。）羲之頓首，卿佳不，家中猶爾。（八行。）


第十三，遍熱既𡧒一且盛農。（五行。）知齡家祖可悲慰。（九行。）山下多日不復意問。（十行。）晚復熱，想足下。（八行。）


第十四，都下二十六日書雲，中郎。（五行。）近絕不得新婦諸叔問。（十行。）九月十七日，羲之報，且行因孔待中。（八行。）既逼近羸劣。（六行。）第十五，想大小悉佳。（十行。）謝新婦，賢從弟。（八行。）隔日不知問，二旬哀傷。（七行。）


第十六，省書，知定疑來。（二十六行。）痛惜敬和寢息在心。（九行。）群從落將盡。（十行。）


第十七，報恆何如。（七行，有一帖云：羲之報，恆何如。）二月二日，汝歸母。（二行。）雖問和篤疾。（十一行。）此粗平安。


第十八，二十二日，羲之報，近得書。（五行。）毒熱，瘧斫未斫甚耿耿。（五行。）足下可不？吾眼少劣。（四行。）再昔來熱如小有覺。（十行。）第十九，官奴小女。（十行。）一月二十五日。（四行。）大熱，得告。（五行。）汝中冷褚侯遂至薨。（二行。）


第二十，過此燥鷦肉。（四行。）去龍牙復下。（七行。）向欲力視汝。（五行。）姉告慰馳情。（五行。）晚來復何如。（三行。）兄安厝情事長畢。（五行。）


第二十一，十九日，羲之頓首。明二旬增感。（七行。）十月十五日，羲之頓首，月半哀傷。（八行。）得示，知，羲之報。（五行。）


第二十二，安西復問。（二十六行。）忽然夏中。（九行。）


第二十三，得阿遮書。（七行。）二十五日告期。（六行。）二十日告姜。（三行。）知慶等。（三行。）二十七日告姜氏母子。（五行。）得書知卿。（四行。）


第二十四，初月一日，羲之報，忽然改年。（六行。）卿各何以先羸。（四行。）此上下不可耳，出外。（六行。）六日告姜，復雨始晴。（五行。）書未去，得疏為慰。（五行。）第二十五，行復二旬，傷悼情深。（五行。）羲之死罪，難信非箋。（五行。）九月二十五日，羲之頓首，便涉冬。（六行。）夫人遂善平康也。（三行。）羲之頓首，節至，遠感。（五行。）過一旬，尋念傷悼。（四行。）五月九日，羲之頓首、頓首，雖未敘。（五行。）


第二十六，敬祖足下如常慰之。（五行。）羲之頓首、頓首，從兄雖篤疾。（五行。）轉熱，想足下耳。（七行。）王逸少頓首，晚佳也。（七行。）第二十七，八月十七日，羲之報。（五行。）三十日告姜。（九行。）二十二日告姜。（五行。）三十日，羲之頓首，報。（五行。）信還之夜下。（七行。）第二十八，曹丁妹。（七行。）未審大周更。（七行。）劫事當速。（五行。）


第二十九，二十九日告仲宗。（五行。）十四日告劉氏女。（六行。）人理之故。（四行。）十一月二十六日，已摧退。（二行。）月行復旬感傷。（七行。）有哀慘。（七行。）送此鯉魚。（二行。）諸婦小兒輩。（三行。）


第三十，羲之愛報。（七行。）復想更安和。（九行。）得書，知汝問。（九行。）


第三十一，十一月十三日，羲之頓首。（六行。）三月十九日，羲之頓首，末春哀痛。羲之自想上下悉佳。（五行。）八月十五日具疏，羲之再拜。（六行。）第三十二，羲之頓首，月半，感慕抽切。（五行。）改月，感慕抽痛，當奈何。（六行。）昨歡宴，可謂意。（五行。）向得信，知足下瘧。（五行。）第三十三，張博士定何日去。（四行。）八月二十六日告仲宗。（十行。）雨無復解足下可耳。（五行。）六月羲之報，至節哀感。（四行。）初月一日告姜，忽此年。（四行。）


第三十四，極有眷意。（四行。）九月十八日，羲之報，近問。（七行。）司州葬送。（六行。）


第三十五，十四日告期明月半。（十三行。）十三日羲之報，月向半。（四行。）承上下不和反側。（六行。）過一旬哀痛兼至。（八行。）昨暮遣信，值足下以行。（七行。）諸哀毒兼至，終日切心。（七行。）乃復送獐勞汝。第三十六。


第三十七，得示，慰之。吾迎不快。（五行。）九月二十五日，羲之報，禍出不圖。（六行。）陰寒，足下各可不？（八行。）五月二日，告胡毋甥幸。（六行。）夏中節除感遠兼傷。（四行。）


第三十八，四月五日，羲之報。（五行。）七日告期痛念玄度。（十行。）妹轉佳慶不乃啼不？（三行。）知靜婢猶未佳，懸心。（二行。）治墓下皆以集也。（三行。）


第三十九，三月十三日，羲之頓首、頓首，過二旬哀悼。（六行。）羲之頓首、頓首，想冬盛念，一旦感嘆並哀窮。（十行。）十一月十八日，羲之頓首、頓首，冬月感嘆兼傷。（六行。）


第四十，十月二十二日，羲之頓首、頓首，賢從隕逝。（四行。）想家悉佳。（九行。）吾未得便得效。（四行。）吏轉輒與寬休。（六行。）


第四十一，二月州民王羲之死罪。（六行。）向書至也，得示，承尊夫人轉平和。（七行。）五月十日羲之報，夏中感遠。（六行。）時見賢子君家平。（三行。）前郡內及兄子家比有。（五行。）


第四十二，四月二日，羲之頓首、頓首，初月感懷。（七行。）得示，慰之。足下克致，（六行。）羲之白，服見仲熊。（七行。）知汝故爾欲食。（三行。）第四十三，紙一千。（五行。）僧遠遂佳也。（三行。）脯五夾。（七行。）羲之死罪，不當有桂。（四行。）


第四十四，不知遠姝定何當至。（八行。）從兄弟一旦哀窮。（四行。）昨遣書，今日至也。（四行。）


第四十五，知足下得吾書。（七行。）前比遣信。（七行。）想應姝普平安。（七行。）臘遂佳也，懸念。（八行。）比承至也，得二書。（四行。）得二日書，具足下問。（四行。）足下在蕪湖。（九行。）不圖哀禍頻仍。（五行。）第四十六。


第四十七，道祖重能行。（二行。）十月二十日，羲之頓首，節近歲終。（六行。）節除，諸感兼哀。（四行。）四月二十日，羲之頓首，二旬期等小祥。（五行。）新歲月感傷。


第四十八，羲之頓首，一旦公除。（四行。）羲之頓首，從弟子。（四行。）歲盡諸感。（五行。）


第四十九，四月九日，羲之頓首，報臘日。（七行。）得二謝書，司州喪。（六行。）二月六日，羲之報，昨書悉。（四行。）上下如常不？（五行。）承都開清和。（五行。）


第五十，二月二十五日，羲之頓首，一日有書。（九行。）事情無所不至，惟有長嘆。（五行。）雨後無已，不審體中各何如。（九行。）知賢弟並毀頓。（三行。）


第五十一，羲之頓首、頓首，何圖禍痛。（五行。）繇白張白騎遂自猜疑。（七行。）晴便寒，想轉勝。（七行。）六月十九日，羲之報，仲熊夭折。（三行。）仲熊雖篤疾，豈圖奄忽。（四行。）


第五十二，汝母子比佳不？（六行。）十八日羲之頓首。（四行。）敬祖雖久疾，謂其年少。（八行。）五月二十七羲之報。（五行。）五月十一日，羲之敬問得旦書。（三行。）吾賢之常事耳。（四行。）


第五十三，閏二月二十五日，羲之白。（四行。）向書想至。（四行。）八月十四日告父。（四行。）許玄度昨宿。（四行。）七月六日，羲之頓首。（五行。）省告猶示。（三行。）修年雖篤。（七行。）


第五十四，六月十六日，羲之頓首。（八行。）羲之死罪告終。（十一行。）二十九日羲之頓首。（九行。）九月二十八日，羲之頓首，昨。（六行。）第五十五，前使還有書猥。（九行。）羲之頓首，二孫女。（四行。）四日羲之頓首，昨感寒。（五行。）八月二十五日，羲之白，頓首。（五行。）得書為慰，汝轉平復。（六行。）


第五十六，周氏上下翻佳。（六行。）亡王等便以去十月禪。（四行。）卿汝母子粗平安。（八月。）九月十三日，羲之頓首，追傷切割。（六行。）第五十七，羲之頓首，尋念痛惋。（八行。）長風一日哀窮。（五行。）得信知問。（五行。）敬祖雖久疾。（四行。）初月五日，羲之頓首，忽然此年。（六行。）


第五十八，省別具懷。（五行。）阿康少壯。（四行。）范中書奄至此。（二行。）妹復小進退。（五行。）羲之頓首，昨暮兒疏。（十一行。）晉右軍王羲之正書、行書目。貞觀年河南公褚遂良中禁西堂，臨寫之際，便錄出。唐初有史目，實此之標目，盡其類也。（未見草書目。）


○唐李嗣真《書品後》（張彥遠以李公之品甚有當處，過事詞采，不如直置評品。量效袁品之作，又不具人代，為淺學者未深曉。）


昔蒼頡造書，天雨粟，鬼夜哭，亦有感矣。蓋德成而上，謂仁、義、禮、智；藝成而下，謂射、御、書、數。吾作《詩品》，猶希聞偶合神交，自然冥契者，是才難也。及其作《畫評》，而登逸品數者四人，故知藝之為末，信矣。雖然，若超吾逸品之才者，亦當絕於終古，無復繼作。故斐然有感，而作《書評》。雖不足對揚王休，弘闡神化，亦名流之美事，與夫飽食終日，博奕猶賢，不其遠乎！項籍云：「書足記姓名。」此狂夫之言也。嗟爾後生必乏經國之才，又無干城之略，庶幾勉夫斯道。近代虞秘監、歐陽銀青、房、褚二僕射、陸學士、王家令、高司衛等，亦並由此，術無所間然。其中亦有更無他技，而俯拾朱紱如此。則雖慚君子之盛烈 苟非莘野之器，箕山之英，亦何能作戒凌雲之台，拂衣碑石之際。今之馳騖，去聖逾遠。徒識方圓，而迷點畫，猶莊生之嘆盲者，易象之談日中，終不見矣。太宗與漢王元昌、褚僕射遂良等，皆受之於史陵。褚首師虞，後又學史，乃謂陵曰：「此法更不可教人，是其妙處也。」陸學士柬之受於虞秘監，虞秘監受於永禪師 ，皆有體法。今人都不聞師範，又自無鑑局，雖古蹟昭然，永不覺悟。而執燕石以為寶，玩楚鳳而稱珍，不亦謬哉！其議於品藻，自王以下，王僧虔、袁、庾諸公已言之矣，而或未周。今采諸家之善，聊指同異，以貽諸好事。其前品已定，則不復銓列。素未曾入，有可措者，亦後云爾。太宗、高宗，皆稱神札。吾所伏事，何敢寓言。始於秦氏，終唐世，凡八十一人，分為十等。


○逸品五人李斯（小篆）


右小篆之精，古今妙絕。秦望諸山及皇帝玉璽，猶夫千鈞強弩，萬石洪鐘，豈徒學者之宗匠，亦是傳國之遺寶。


張芝（草） 鐘繇（正）


羲之（三體及飛白） 獻之（草書，行書，半草）


右四賢之跡，揚庭效技，策勳底績，神合契匠，冥運天矩，皆可稱曠代絕作。而鐘、張則筋骨有餘，膚肉未贍；逸少則加減太過，朱粉無設。同夫披雲睹日，芙蓉出水，求其盛美，難以備諸。然伯英章草似春虹飲澗，落霞浮浦。又似渥霧沾濡，繁霜搖落；元常正隸如郊廟既陳，俎豆斯在。又比寒澗《門孝》壑秋山嵯峨；右軍正體如陰陽四時，寒暑調暢，岩廊宏敞，簪裾肅穆。其聲鳴也，則鏗鏘金石；其芬郁也，則氛氳蘭麝；其難征也，則縹緲而已仙；其可覿也，則昭彰而在目：可謂書之聖也。若草、行雜體，如清風出袖，明月入懷。瑜瑾爛而五色，黼繡ゼ其七采。故使離朱喪明，子期失聽，可謂草之聖也。其飛白猶霧卷舒，煙雲灼。長劍耿介而倚天，勁矢超忽而無地。可謂飛白之仙也。又如松岩點黛，蓊鬱而起朝雲；飛泉漱玉，灑散而成暮雨。既離方以遁圓，亦非絲而異帛。趣長筆短，差難縷陳。子敬草書逸氣過父，如丹穴鳳舞，清泉龍躍，倏忽變化，莫知所成。或蹴海移山，或翻濤簸岳。故謝靈運謂雲「公當勝右軍」，誠有害名教，亦非徒語也。而正書行書，如田野學士，越參朝列，非不稽古憲章，乃時有失體處。舊說稱其轉妍去鑑疏矣。然數公者，皆有神助，若喻之製作，其《雅》《頌》之流乎！


評曰：元常每點多異，羲之萬字不同，後學者恐徒傷筋膂耳。然右軍肇變古質，理不應減鐘，故雲「或謂過之」。庾翼每不服逸少，曾得伯英十紙，喪亂遺失，常恨妙跡永絕。及後見逸少與亮書曰：「今見足下答家兄書，煥若神明，頓還舊觀。」方乃大服羲之。又曾書壁而去，子敬密拭之而更別題。右軍還觀之，曰：「吾去時真大醉。」子敬乃心服之。然右軍終無敗累，子敬往往失落。及其不失，則神妙無方，亦可謂之草聖矣。


贊曰：蒼頡造書，鬼哭天廩。史籀煙滅，陳倉藉甚。秦相刻銘，爛若舒錦。鐘、張、羲、獻，超然逸品。


△上上品二人程邈（隸） 崔瑗（小篆）


右程君首創隸則，模範煥於丹青。崔氏爰效李斯，點畫皆如鐵石。傳之後裔，厥功亦茂。此外鐫勒，去之無乃乎？若校之文章，則《三都》、《二京》之比。△ 上中品七人蔡邕 索靖 梁鵠鐘會 衛瓘 韋誕皇象右自王、崔以降，更無超越此數君書。雅勁於韋、蔡、皇、衛，草跡殆亞於二王。鐘、索遺蹟雖少，吾家有小鐘正書《洛神賦》，河南長孫氏雅所珍好，用子敬草書數紙易之。索有《月儀》三章，觀其趣況，大為遒竦，無愧璋特達。猶夫聶政、相如，千載凜凜，為不亡矣。又《毋丘興碑》，雲是索書，此蔡《石經》，無相假借。蔡公諸體，惟《范巨卿碑》，風華豔麗，古今冠絕。王簡穆云：「無可以定其優劣，亦何勞品書者乎！」


△上下品一十二人崔（草）


郗鑑 王廙 衛夫人（正）


王洽 郗 李式庾翼 羊欣 歐陽詢虞世南褚遂良右逸少謂領軍，「弟書不減吾」。吾觀可有十紙，信佳作矣。體裁用筆，全似逸少，虛薄不倫，右軍藻鑑，豈當虛發，蓋欲假其名譽耳。前品措之中下，豈所謂允僉望哉！崔、衛素負高名，王、庾舊稱拔萃。崔章書甚妙，衛正體尤絕。世將楷則，遠類羲之，猶有古制；稚恭章草，頗推筆力，不謝子真。郗、李縱邁，過於羊欣；歐陽草書，難與競爽。如旱蛟得水，饞兔走穴，筆勢恨少。至於鐫勒及飛白諸勢如武庫矛戟，雄劍森森。虞世南蕭散灑落，真草惟命，如羅綺嬌春，鴻戲沼，故當子雲之上。褚氏臨寫右軍，亦為高足。豐豔雕刻，盛為當今所尚，但恨乏自然，功勤精悉耳。評曰：蟲篆者，小學之所宗；草隸者，士人之所尚。近代君子，故多好之，或時有可觀耳。然許靜之跡殆不減小令，常嘆云：「小鐘書初不留意，試作之，乃不可得。研之彌久，如有彷彿，乃知有畫龍之感耳，安可厚誣乎！」此群英允居上流三品，其中銓鑑，不無優劣。


贊曰：程邈隸體，崔公篆勢。梁、李、蔡、索，郗、皇、韋、衛。羊習獻規，褚傅羲制。邈乎天壤，光厥來裔。


△中上品七人張昶（文舒） 衛恆 杜預張翼 郗嘉賓阮研漢王元昌右文舒《西嶽碑》文，但覺妍冶，殊無骨氣，庾公置之七品。張翼代羲之草奏，雖曰「小人幾乎亂真」，更乃編之乙科，涇渭混淆，奇難品會。至於衛、杜之筆，流傳多矣。縱任輕巧，流轉風媚，剛健非有餘，便媚少儔匹。嘉賓與王、庾相埒，是則高手。顏黃門有言，「阮交州、蕭國子、陶隱居各得右軍一體，故稱當時之冠絕。」然蕭公力薄，終不迨阮。漢王作獻之氣勢，或如舞劍，往無鄰幾。


△中中品十二人謝安 康昕 桓玄丘道護 許靜蕭子雲陶弘景 釋智永 劉玟房玄齡 陸柬之王知敬右謝公縱任自在，有螭盤虎踞之勢；康昕巧密精勤，有翰飛鶯ミ之體。桓玄如驚蛇入草，鋒出匣；劉玟比顛波赴壑，狂澗爭流。隱居穎脫，得書之筋髓，如麗景霜空，鷹隼初擊；道護謬登高品，跡乃浮漫。陸柬之學虞草體，用筆則青出於藍，故非子雲之徒。正隸功夫恨少不至高絕也。智永精熟過人，惜無奇態矣。房司空雕文抱質，王家令碎玉殘金。房如海上雙，王比雲間孤鶴。評曰：古之學者，皆有師法。今之學者，但任胸懷，無自然之逸氣，有師心之獨往。偶有能者，時見一點；忽有不悟者，終身瞑目。而欲乘款段，度越驊騮，其亦難矣！吾嘗告勉夫後生曰：「古嘆知音希，可為絕弦者也。」


贊曰：西嶽張昶，江東阮研。銀鷹貞白，鐵馬桓玄。衛、杜花散，安、康綺鮮。元昌、陸柬，名後身先。


△中下品七人孫皓 張超 謝道韞宋炳 宋文帝齊高帝謝靈運右孫皓吳人酣暢，驕其家室，雖欲矜毫，亦復平矣。張如郢中少年，乍入京輦，縱有才辯，蓋亦可知。謝韞是王凝之之妻，雍容和雅，芬馥可玩。宋文帝有子敬風骨，超縱狼藉，翕煥為美。康樂往往驚遒，高帝時時合興。知慕韓彭之豹變，有異張桓之拾青。宋炳放逸屈攝，頗效康、許。量其直置孤梗，是靈運之流。△下上品十三人陸機 袁崧 李夫人謝 庾肩吾 蕭綸王褒 斛斯彥明 房彥謙殷令名 張大隱藺靜文錢毅右士衡以下，時然合作。春雜不論，或類蚌質珠胎，乍比金沙銀礫。陸平原、李夫人猶帶古風，謝吏部、庾尚書創得今韻。邵陵王、王司空是東陽之亞，房司隸、張益州參小令之體。藺生正書，甚為鮮緊，殊有規則；錢氏小篆、飛白，寬博敏麗，太宗貴之。斛斯筆勢，咸有由來。司隸宛轉，頗稱流悅，皆藉名美。殷氏擅聲題署，代有其人。嗟乎！有天才者，或未能精之。有神骨者，則其功虛棄，但有佳處，豈忘存錄。


△下中品十人范曄 蕭思話 張融（文舒）


梁簡文帝 劉逖 王晏周 王崇素釋智果虞綽右范如寒雋之士，亦不可棄；蕭比遁世之夫，時或堪采。思光要自標舉，蓋舉足褒；簡文拔群貴勝，猶難繼作。劉黃門落花從風，王中書奇石當徑。彥倫意則甚高，跡少俊銳。崇素時象麗人之姿，智果頗似委章之質。虞綽鋒穎迅健，亦又次之矣。


△下下品七人劉穆之 褚淵 梁武帝梁元帝 沈君理 陳文帝張正見右數君亦稱筆札，多類效顰。猶枯林之青秀一枝，比眾石之孤生片琰。就中彥回輕快，練倩有力，孝元風流，君理放任，亦後來之所習，非先達之所營。吾黨論書，有異於是。


評曰：前品云：「蕭思話如舞女低腰，仙人嘯樹，亦則仙矣。」又云：「張伯英如漢武學道，憑虛欲仙，終不成矣。」商榷如此，不亦謬乎！吾今品藻，亦未能至當，若其顛倒衣裳，白圭之玷，則庶不為也。後來君子，儻為鑑焉。贊曰：蚌質懷珠，銀瑰蘊礫。陸、謝參蹤，蕭、王繼跡。思話仙才，張融賞擊。如彼枯秀，眾多群石。


○唐武平一《徐氏法書記》


先賢所評，子敬之比逸少，猶士季之比元常，言去之遠矣。故二王之跡，歷代寶之。梁大同中，武帝敕周興嗣撰《千字文》，使殷鐵石模次羲之之跡，以賜八王。右軍之書，咸歸梁室。屬侯景之亂，兵火之後，多從湮缺。而西台諸宮，尚積余寶。元帝之死，一皆自焚。歷周至隋，初並天下，大業之始，後主頗求其書，往往有獻之者。及隋之季，王師入秦，又於洛陽擒二偽主。兩京秘閣之寶，揚都扈從之書，皆為我有。太宗於右軍之書，特留睿賞。貞觀初，下詔購求，殆盡遺逸。萬機之暇，備加執玩。《蘭亭》《樂毅》，尤聞寶重。嘗令拓書人湯普徹等拓《蘭亭》，賜梁公房玄齡已下八人。普徹竊拓以出，故在外傳之。及太宗晏駕，本入玄宮。至高宗，又敕馮承素、諸葛貞拓《樂毅論》及《雜帖》數本，賜長孫無忌等六人，在外方有。洎大聖天后御極也，尤為寶嗇。平一齠齔之歲，見育宮中。切睹先後閱法書數軸，將拓以賜藩邸。時見宮入出六十餘函於億歲殿曝之，多裝以鏤牙軸紫羅衤票，雲是太宗時所裝。其中有故青羅衤票玳瑁軸者，雲是梁朝舊跡。衤票首各題篇目、行字等數，章草書多於其側帖以真字楷書。每函可二十餘卷，別有一小函，可有十餘卷。於所記憶者，是扇書《樂毅》《告誓》《黃庭》，當時私訪所主女學，問其函出盡否，答雲「尚有」，未知幾許。至中宗神龍中，貴戚寵盛，宮禁不嚴，御府之珍，多入私室。先盡金璧，次及書法，嬪主之家，因此擅出。或有報安樂公主者，主於內出二十餘函，駙馬武延秀久踐虜庭，無功於此，徒聞二王之跡，強學寶重，乃呼薛稷、鄭及平一評其善惡。諸人隨事答，為上者登時去牙軸紫衤票，易以漆軸黃麻紙。衤票題雲特健樂，雲是虜語。其書合作者，時有太宗御筆於後題之，嘆其雄逸。太平公主聞之，遽於內取數函及《樂毅》等小函以歸。延秀之死，側聞睿宗命薛稷擇而進之，薛竊留佳者十數軸。薛之敗也，為簿錄官所盜。平一任郴州日，與太平子薛崇胤堂兄崇允連官，說太平之敗。崇胤懷《樂毅》等七軸請崇允托其叔駙馬敬貽岐王，以求免戾，此書因歸邸第。崇胤弟崇簡娶梁宣王女主家，王室之書，亦為其所有。後獲罪，謫五溪，書歸御府，而朝士王公，亦往往有之。豫州刺史東海徐公嶠之季子浩，並有獻之之妙，待詔金門，家多法書。見托斯題，其篇目、行字列之如後。詹事張庭之家抑其次也。


○唐徐浩《論書》


《周官》：內史教國子六書。書之源流，其來尚矣。程邈變隸體，邯鄲傳楷法，事則朴略，未有功能。厥後鐘善真書，張稱草聖，右軍行法，小令破體，皆一時之妙。近古蕭、永、歐、虞，頗傳筆勢。褚、薛已降，自鄶不譏矣。然人謂虞得其筋，褚得其肉，歐得其骨，當矣。夫鷹隼乏彩，而翰飛戾天，骨勁而氣猛也；翟備色，而翱翔百步，肉豐而力沉也。若藻曜而高翔，書之鳳凰矣。歐、虞為鷹隼，褚、薛為翟焉。歐陽率更云：「蕭書出於章草。」頗為知言。然歐陽飛白，曠古無比。浩自言：餘年在齠齔，便工翰墨，力不可強，勤而愈拙。區區碑石之間，几案之上，亦古人所恥，吾豈忘情耶？「德成而上，藝成而下。」則殷鑑不遠，何學書為？必以一時風流，千里面目，斯亦愈於博弈，亞於文章矣。初學之際，宜先筋骨，筋骨不立，肉何所附？用筆之勢，特須藏鋒。鋒若不藏，字則有病。病且未去，能何有焉？字不欲疏，亦不欲密。亦不欲大，亦不欲小。小長令大，大蹙令小。疏肥令密，密瘦令疏：斯其大經矣。筆不欲捷，亦不欲徐。亦不欲平，亦不欲側。側豎令平，平竣使側。捷則須安，徐則須利：如此則其大較矣。張伯英臨池學書，池水盡墨。永師登樓不下，四十餘年。張公精熟，號為「草聖」，永師拘滯，終著能名。以此而言，非一朝一夕所能盡美。俗云：「書無百日工。」蓋悠悠之談也，宜白首攻之，豈可百日乎！


○唐徐浩《古蹟記》


自伏羲畫八卦，史籀造籀文，李斯作篆書，程邈起隸法，王次仲為八分體，漢章帝始為章草名，厥後流傳，工能間出。史籀《石鼓文》、崔子玉篆《呂望》、《張衡碑》、李斯《嶧山》、《會稽山碑》、蔡邕鴻都《三體石經》、八分《西嶽》、《光和》、《殷華》、《馮敦》等數碑，拜伯喈章草，並為曠絕。及張芝章草，鐘繇正楷，時莫其先。衛瓘、索靖章草，王羲之真、行、章草，桓玄草，謝安、王獻之、羊欣、王僧虔、孔琳之、薄紹之真、行、草，永禪師、蕭子雲真、草，虞世南、歐陽詢、褚遂良、果師、述師真、行、草。陸柬之臨書「臣先祖故益州九龍縣尉，贈吏部侍郎師道，臣先考故洛州刺史、贈左常侍嶠之」真、行、草，皆名冠古今，無與為比。齊、梁以後，傅秘此書，跋尾徐僧權、唐懷充、姚懷珍、滿騫、朱異等署名。太宗皇帝肇開帝業，大購圖書，寶於內庫，鐘繇、張芝、芝弟昶、王羲之父子書四百卷，及漢、魏、晉、宋、齊、梁雜跡三百卷。貞觀十三年十二月，裝成部帙，以「貞觀」字印印縫，命起居郎臣褚遂良排署如後：司空、許州都督、趙國公、臣無忌開府儀同三司、尚書左僕射、太子少師、梁國公、臣玄齡特進、尚書左僕射、申國公、臣士廉特進、鄭國公、臣征逆人侯君集初同署（犯法後楷印。）


中書令、駙馬都尉、安德郡開國公、臣楊師道左衛大將軍、武陽縣開國公、臣李大亮光祿大夫、禮部尚書、河間王、臣孝恭光祿大夫、民部尚書、莒國公、臣唐儉兼太常卿、扶陽縣開國男、臣韋挺從十三年書更不出，外人莫見。直至大定中，則天太后賞納言狄仕傑能書，仁傑云：「臣自幼以來，不見好本。只率愚性，何由得能。」則天乃內出二王真跡二十捲，遣五品中使示諸宰相，看訖，表謝，登時將入。至中宗時，中書令宗楚客奏事承恩，乃乞大小二王真跡，敕賜十二卷大小各十軸，楚客遂裝作十二扇屏風，以褚遂良《閒居賦》、《枯樹賦》為腳，因大會貴要張以示之。時薛稷、崔、盧藏用廢食嘆美，不復宴樂。安樂公主婿武延秀在坐，歸以告公主曰：「主言承恩，未為富貴。」適過宗令，別得賜書。一席觀之，輟餐忘食。及明謁見，頗有怨言。帝令開緘，傾庫悉與之。延秀復會賓客，舉櫃令看，分散朝廷，無復寶惜。太平公主取五帙五十捲，別造胡書四字印縫，宰相各三十捲，將軍駙馬各十捲，自此內庫真跡，散落諸家。太平公主愛《樂毅論》，以織成袋盛，置作箱裹。及籍沒後，有咸陽老嫗竊舉袖中。縣吏尋覺，遽而奔趁，嫗乃驚懼，投之灶下，香聞數里，不可復得。天寶中，臣充使訪圖書，有商胡穆聿在書行販古蹟，往往以織成衤票軸得好圖書。臣奏直集賢，令求書畫。玄宗開元五年十一月五日，收綴大小二王真跡，得一百五十八卷。大王正書三卷，（《黃庭經》第一，《畫贊》第二，《告誓》第三。臣以為《畫贊》是偽跡，不近真。）行書一百五卷，（並不著名姓帖。）草書一百五十捲，（以前得君書第一。）小王書都三十捲，正書兩卷。（《論語》一卷，並注一卷，寫成為第一。）


跋尾排署如後：右散騎常侍、崇文館學士、舒國公、臣褚無量。


秘書監兼侍讀、昭文館學士、上柱國、常山縣公、臣馬懷素。


開府儀同三司、上柱國、梁國公、臣姚崇。


銀青光祿大夫、行中書侍郎、同中書門下平章事，監修國史、上柱國、許國公臣。


銀青光祿大夫、守吏部尚書兼侍中、監修國史、上柱國、廣平郡開國公、臣璟。


至十七年出付集賢院，拓二十本，賜皇太子諸王學。十九年收入內，十八年十二月二十八日，尚書、左丞相、集賢大學士、燕國公張說薨，明年二月，以中書令蕭嵩為大學士，令訪二王書。乃於滑州司法路琦家得羲之正書扇書一卷，是貞觀十五年五月五日揚州大都督、駙馬都尉、安德郡開國公楊師道進，其衤票是碧地織成，衤票頭一行闊一寸，黃色織成，雲「晉右將軍王羲之正書卷第四」，兼小王行書三紙，非常合作，亦既進奉。賜路琦絹三百疋，蕭嵩二百疋，其書還出令集賢院拓賜太子以下。及潼關失守，內庫法書皆散失，初收城後，臣又充使搜訪圖書，收穫二王書二百餘卷。訪《黃庭經》真跡，或雲張通儒將向幽州，莫知去處。侍御史、集賢直學士史惟則奉使晉州，推事所在，博訪書畫，懸爵賞待之。時趙城倉督隱沒公貨極多，推案承伏，遂雲「有好書，欲請贖罪」。惟則索看，遂出扇書《告誓》等四卷，並二王真跡四卷。問其得處，雲「祿山下將過向太原，停於倉督家三月餘日。某乙祗供稱意，有懷悅之心，乃留此書相贈。」惟則將至闕下，肅宗賜絹百疋，擢授本縣尉。臣從中書舍人兼尚書右丞、集賢學士、副知院事改國子祭酒，尋黜廬州長史。承前偽跡臣所棄者，盡被收買，皆獲官賞，不復簡退，人莫知之。及吐蕃入寇，圖籍無遺，往往市廛時有真跡，代無鑑者，詐偽莫分。臣今暮年，心昏眼暗，恐先朝露，敢舉所知，其別書人，謹錄如左。前試國子司業兼太原縣令竇蒙，蒙弟檢校戶部員外即宋汴節度參謀竇Н，並久游翰苑，皆好圖書，辨偽知真，無出其右。臣長男，臣自教授，幼勤學書，在於真、行，頗知筆法，使定古蹟，亦勝常人。其餘士庶之間，應有精別之者，臣所未見，非欲自媒。天高聽畢，伏希俯察。建中四年三月日。


○唐何延之《蘭亭記》


《蘭亭》者，晉右將軍、會稽內史、琅琊王羲之字逸少所書之詩序也。右軍蟬聯美胄，蕭散名賢，雅好山水，尤善草隸。以晉穆帝永和九年暮春三月三日，宦遊山陰，與太原孫統承公、孫綽興公、廣漢王彬之道生、陳郡謝安安石、高平郗曇重熙、太原王蘊叔仁、釋支遁道林、並逸少子凝、徽、操之等四十有一人，修祓禊之禮，揮毫制序，興樂而書。用蠶繭紙、鼠須筆，遒媚勁健，絕代更無。凡二十八行，三百二十四字，有重者皆構別體。就中「之」字最多，乃有二十許個，變轉悉異，遂無同者。其時乃有神助，及醒後，他日更書數十百本，無如祓禊所書之者。右軍亦自珍愛寶重。此書留付子孫傳掌，至七代孫智永，永即右軍第五子徽之之後，安西成王諮議彥祖之孫，廬陵王胄昱之子，陳郡謝少卿之外孫也。與兄孝賓俱舍家入道，俗號永禪師。禪師克嗣良裘，精勤此藝，常居永欣寺閣上臨書，所退筆頭，置之於大竹簏，簏受一石余，而五簏皆滿，凡三十年。於閣上臨得真、草《千文》，好者八百餘本，浙東諸寺各施一本，今有存者，猶直錢數萬。孝賓改名惠欣，兄弟初落髮時，住會稽嘉祥寺，寺即右軍之舊宅也。後以每年拜墓便近，因移此寺。自右軍之墳及右軍叔薈已下塋域，並置山陰縣西南三十一里蘭渚山下。梁武帝以欣、永二人皆能崇於釋教，故號所住之寺為永欣焉。事見《會稽志》。其臨書之閣，至今尚在。禪師年近百歲乃終，其遺書並付弟子辯才。辯才俗姓袁氏，梁司空昂之玄孫。辯才博學工文，琴棋書畫，皆得其妙。每臨禪師之書，逼真亂本。辯才嘗於所寢方丈樑上鑿其暗檻，以貯《蘭亭》，保惜貴重，甚於禪師在日。至貞觀中，太宗以德政之暇，銳志玩書，臨寫右軍真、草書帖，購募備盡，唯未得《蘭亭》。尋討此書，知在辯才之所，乃降敕追師入內道場供養，恩賚優洽。數日後，因言次乃問及《蘭亭》，方便善誘，無所不至。辯才確稱，往日侍奉先師，實嘗獲見。自禪師歿後，薦經喪亂墜失不知所在。既而不獲，遂放歸越中。後更推究，不離辯才之處。又敕追辯才入內，重問《蘭亭》。如此者三度，竟靳固不出。上謂侍臣曰：「右軍之書，朕所偏寶。就中逸少之跡，莫如《蘭亭》。求見此書，勞於寤寐。此僧耆年，又無所用，若為得一智略之士，以設謀計取之。尚書右僕射房玄齡奏曰：「臣聞監察御史蕭翼者，梁元帝之曾孫。今貫魏州莘縣，負才藝，多權謀，可充此使，必當見獲。」太宗遂詔見翼，翼奏曰：「若作公使，義無得理，臣請私行詣彼，須得二王雜帖三數通。」太宗依給，翼遂改冠微服，至湘潭隨商人船下，至於越州。又衣黃衫，極寬長潦倒，得山東書生之體，日暮入寺，巡廊以觀壁畫，過辯才院，止於門前。辯才遙見翼，乃問曰：「何處檀越？」翼乃就前禮拜云：「弟子是北人，將少許蠶種來賣。歷寺縱觀，幸遇禪師。」寒溫既畢，語議便合。因延入房內，即共圍棋、撫琴，投壺、握槊，談說文史，意甚相得。乃曰：「白頭如新，傾蓋若舊，今後無形跡也。」便留夜宿，設岡面、藥酒、茶果等。江東雲「岡面」，猶河北稱「甕頭」，謂初熟酒也。酣樂之後，請各賦詩。辯才探得「來」字韻，其詩曰：「初醞一 岡開，新知萬里來。披雲同落莫，步月共俳徊。夜久孤琴思，風長旅雁哀。非君有秘術，誰照不然灰。」蕭翼探得「招」字韻，詩曰：「邂逅款良宵，慇勤荷勝招。彌天俄若舊，初地豈成遙。酒蟻傾還泛，心猿躁似調。誰憐失群翼，長苦葉風飄。」妍蚩略同，彼此諷味，恨相知之晚，通宵盡歡。明日乃去，辯才云：「檀越閒即更來此。」翼乃載酒赴之，興後作詩，如此者數四。詩酒為務，其俗混然，遂經旬朔。翼示師梁元帝自畫《職貢圖》，師嗟賞不已。因談論翰墨，翼曰：「弟子先門皆傳二王楷書法，弟子又幼來耽玩，今亦有數帖自隨。」辨才欣然曰：「明日來，可把此看。」翼依期而往，出其書，以示辯才。辯才熟詳之曰：「是即是矣，然未佳善。貧道有一真跡，頗亦殊常。」翼曰：「何帖？」辯才曰：「蘭亭。」翼佯笑曰：「數經亂離，真跡豈在？必是響拓偽作耳。」辯才曰：「禪師在日保惜，臨亡之時，親付於吾。付受有緒，那得參差？可明日來看。」及翼到，師自於屋樑上檻內出之。翼見訖，故駁瑕指類曰：「果是響拓書也。」紛競不定。自示翼之後，更不復安於梁檻上，弄蕭翼二王諸帖，並借留置於几案之間。辯才時年八十餘，每日於窗下臨學數遍，其老而篤好也如此。自是翼往還既數，童弟等無復猜疑。後辯才出赴靈汜橋南嚴遷家齋，翼遂私來房前，謂弟子曰：「翼遺卻帛子在床上。」童子即為開門，翼遂於案上取得《蘭亭》及御府二王書帖，便赴永安驛，告驛長凌愬曰：「我是御史，奉敕來此，有墨敕，可報汝都督齊善行。」善行即竇建德之妹婿，在偽夏之時為右僕射，以用吾黃門廬江節公及隋黃門侍郎裴矩之策舉國歸降我唐，由此不失貴仕，遙授上柱國金印紱綬，封真定縣公。於是善行聞之，馳來拜謁。蕭翼因宣示敕旨，具告所由。善行走使人召辯才，辯才仍在嚴遷家，未還寺，遽見追呼，不知所以。又遣散直云：「侍御須見。」及師來見，御史乃是房中蕭生也。蕭翼報云：「奉敕遣來取《蘭亭》，《蘭亭》今得矣，故喚師來取別。」辯才聞語，身便絕倒，良久始蘇。翼便馳驛而發，至都奏御，太宗大悅，以玄齡舉得其人，賞錦彩千段，擢拜翼為員外郎，加入五品，賜銀瓶一、金鏤瓶一、瑪瑙碗一、並實以珠；內廄良馬兩疋，兼寶裝鞍轡；莊宅各一區。太宗初怒老僧之秘[A092]，俄以其年耄，不忍加刑，數日後，仍賜物三千段、谷三千石，便敕越州支給。辯才不敢將入己用，回造三層寶塔，塔甚精麗，至今猶存。老僧用驚悸患重，不能強飯，唯啜粥，歲余乃卒。帝命供奉拓書人趙模、韓道政、馮承素、諸葛貞等四人，各拓數本，以賜皇太子、諸王近臣。貞觀二十三年，聖躬不豫，幸玉華宮含風殿，臨崩，謂高宗曰：「吾欲從汝求一物，汝誠孝也，豈能違吾心耶？汝意如何？」高宗哽咽流涕，引耳而聽受制命。太宗曰：「吾所欲得，《蘭亭》，可與我將去。」及弓劍不遺，同軌畢至，隨仙駕入玄宮矣。今趙模等所拓，在者，一本尚直錢數萬也。人間本亦稀少，代之珍寶，難可再見。吾嘗為左千牛，時隨牒適越，航巨海，登會稽，探禹穴，訪奇書。名僧處士，猶倍諸郡，固知虞預之著《會稽典錄》，人物不絕，信而有徵。其辯才弟子玄素，俗姓楊氏，華陰人也，漢太尉之後。六代祖期為桓玄所害，子孫避難，潛竄江東，後遂編貫山陰，即吾之外氏近屬，今殿中侍御史㻛之族。長安二年，素師已年九十二，視聽不衰，猶居永欣寺永禪師之故房，親向吾說。聊以退食之暇，略疏其始末，庶將來君子，知吾心之所存，付永、（彭年。）明、（察微。）溫、（抱直。）超（令叔。）等兄弟，其有好事同志須知者，亦無隱焉。於時歲在甲寅季春之月、上巳之日，感前代之修禊，而撰此記。主上每暇隙，留神術藝，跡逾華聖，偏重《蘭亭》。僕開元十年四月二十七日任均州刺史，蒙恩許拜掃，至都，承訪所得委曲，緣病不獲詣闕，遣男昭成皇太后挽郎吏部常選騎都尉永寫本進，其日奉日曜門宣敕，內出絹三十疋賜永，於是負恩荷澤，手舞足蹈，捧戴周施，光駭閭裡。僕天聞命，伏枕懷欣，殊私忽臨，沉痾頓減，輒題卷末，以示後代。


○唐褚河南《搨本〈樂毅〉記》


貞觀十三年四月九日，奉敕內出《樂毅論》，是王右軍真跡，令將仕郎、直弘文館馮承素模寫，賜司空、趙國公長孫無忌，開府儀同三司、尚書左僕射、梁國公房玄齡，特進、尚書左僕射、申國公高士廉，吏部尚書、陳國公侯君集，特進、鄭國公魏徵，侍中、護軍、安德郡開國公楊師道等六人，於是在外乃有六本，並筆勢精妙，備盡楷則，褚遂良記。


○唐崔備《壁書飛白「蕭」字記》


壁書「蕭」字者，梁侍中蕭子雲之所飛白也。（張懷瓘《書斷》云：「飛白書，變楷制也。宮殿題署，勢大則徑丈，字宜輕微不滿。」）韓晉公領浙西之歲，得於建鄴佛寺，置之南徐官舍，函以屋壁，俯瞰坐隅。及晉公入贊廟謨，啟於私第，朱方官吏俟其代者，完葺舊府，圬墁故堂。吏人以壁字昏蒙，方以堊掃塗上。時故殿中李侍御士舉為部從事，以晉公翰墨，代無等儔，自護壁書，施拓於下，耽玩研味，略無已時。士舉重焉，始而方得，及士舉府除職停，寓壁字於小吏之舍。至甲申歲，士舉為江西從事，通好江淮，時李評事約盛閱圖書，以示寮友。士舉方以壁字言於座中，李君因而求之。士舉云：「得卿皇象、羊欣、蕭綸各一帖，大鄭畫屏一扇，即輟與之，不爾當自持去。」李君富於圖書，酷好遐異，遂以所求三帖並法士畫屏一扇易焉。後十餘日，壁書自吳負來，士舉於道病卒。向若李君不閱雅跡，士舉不言此書，即壁字為朽壤於小吏之家。逸品絕前賢之跡，固知興亡繼絕，後不乏人，工極藝精，中必有物。加以子雲與國同姓，所書「蕭」字，圜卷側掠，體法備焉，信眾賢之妙門，實後代之茂范。其飛白書起於蔡中郎，（蔡邕待詔門下，見役人以堊帚成字，心有悅焉，歸而為飛白書。漢末、魏初，皆以題署宮闕。蕭子良撰《古今書體》云：「飛白書，熹平年飾治鴻都門於時蔡邕方撰《聖皇篇》。」）其後張敬禮、王逸少、子敬並稱妙絕。子雲曲盡其法，歐陽率更云：「蕭侍中飛白，輕濃得中，如蟬翼掩素。」其為前賢所重如此。嗟乎！景嶠此書，今訪天下絕矣。惟此「蕭」字在乎舊都，三百年間竟無頹圮，俾後之傳授，似陰有保持。余與李君，寓家南徐，鄰而友善，獲睹妙跡，感有將壞之壤，晉公出之；方絕之跡，李君維之。用征其事，故以字志之。


○唐李約《壁書飛白「蕭」字贊》


梁侍中蕭子雲書，祖述鐘、王，備該眾體，始變蔡、張、二王飛白古法，妙絕冠時，（古法飛少白多，其體猶拘八分。故王僧虔云：「飛白是八分之輕者。」自子雲變而飛多，今但據飛多者即非子雲之前，而不妨後人亦有效古飛少者。子雲又作小篆飛白。）雖名存傳記，而跡絕簡素，惟建鄴古壁余此「蕭」字焉。韓晉公鑑古善書，聞之嗟異，遷之於南徐，置於海榴堂座右之壁。（又獲齊竟陵王蕭子良龍爪書十五字，置於招隱寺，以侍中之跡妙極，故留以親玩。）余後獲之，載以入洛，書之故實，事之本末，中書舍人張公、崔監察備撰記詳焉。余少好圖書，耽嗜奇古，由此雖志業不立，而性莫能遷。非不干求爵祿，心懵時事，以與名疏；非欲乖時好尚，養痾守獨，所見遂僻。僻則僻矣，與夫酣湎聲妓，並走權利者，俱亡羊也，亡則孰多？余每閱玩此跡，而圖書之光，如逢古人，似得良友，加以琴酒靜暢，書齋晝閒，榮富賤貧，是日何在？至若尋翰墨輕濃之勢，窮點畫分佈之能，與日彌深，隨見逾妙。嗟夫！昔賢垂不朽之藝，知傳寶於後世；後人睹妙絕之跡，見得意於當時。名齊日月，情契古今。《傳》曰：「游於藝。」藝可已乎？知者相賀，比獲《蘭亭》之書；世情觀之，未若野人之塊。不闕於世，在世為無用之物；苟適余意，於余則有用已多。乃作贊曰：昔創飛白，蔡氏所得。起於堊帚，播於翰墨。張、王繼作，子雲精極。壁昏蜃素，墨古池色。翻飛露白，乍輕乍濃。翠箔映雪，羅衣從風。崩雲委地，游霧縈空。撥剌勢動，蟠氣雄。昆池駭鯨，時門鬥龍。攢毫疊孔，或橫或縱。層層陣雲，森森古松。君子況德，高人比蹤。抱素自潔，含章內融。逸疑方外，縱在矩中。密而不離，疏而有容。藝通造化，比象無窮。子雲臣梁，蕭字逾貴。點畫均豐，姿形端異。跡絕繭素，名空傳記。明征褒貶，惟此一字。


○唐高平公《蕭齋記》


隴西李君約於江南得蕭子雲壁書飛白「蕭」字，以筆勢驚絕，遂匣而寶之。其遇之之由，則君之贊序與崔監察備論之詳矣。君與字俱載舟還洛陽仁風裡第，思所以盡其瞻玩，藏置之宜。謂箱櫝臨視不時，又有緘啟動搖之變，遂建精室，陷列於垣。複本書之意，得遙睹之美。寂對虛牖，勢若飛驚，雖煙霧交飛，龍鸞縈動，輕旆翻揚，微雲卷舒，不能狀也。李君以至行雅操著名當時，逍遙道樞，脫落榮利，識洞物表，神交古人，而風致之餘，特精楷、隸，所得魏晉已降名書秘跡多矣。以不越於尺素之間，未為殊珍也。蓋壁字奇蹤，乃為希寶。意象所得，非常域也，故異而室之，文而志之。夫蕭之為言也，切然而清；於文也，蔚然而整。宜乎銘壁，宜乎命齋。「蕭齋」之名，於此字俱傳矣。

內容

○唐張懷瓘《書估》


有好事公子，頻紆雅顧，問及自古名書，頗為定其差等，曰：「可謂知書矣。」夫丹素異好，愛惡罕同。若鑑不圓通，則各守封執。是以世議紛糅，何不制其品格，豁彼疑心哉！且公子貴斯道也，感之，乃為其估。貴賤既辨，優劣瞭然，因取世人易解，遂以王羲之為標準。如大王草書字直一百，五字乃敵一行行書，三行行書敵一行真正。偏帖則爾，至如《樂毅》、《黃庭》、《太師箴》、《畫贊》、《累表》、《告誓》等，但得成篇，即為國寶，不可計以字數。或千或萬，惟鑑別之精粗也。他皆仿此。近日有鐘尚書紹京，亦為好事，不惜大費，破產求書，計用數百萬錢，惟市得右軍行書五紙，不能致真書一字。崔、張之跡，固乃寂寥矣。惟天府之內，僅有存焉。如小王書所貴合作者，若稿行之間，有興合者，則逸氣蓋世，千古獨立，家尊才可為其弟子爾。子敬年十五、六時，常白逸少云：「古之章草，未能宏逸，頗異諸體。今窮偽略之理，極草縱之致，不若稿行之間，於往法固殊。大人宜改體。」逸少笑而不答。及其業成之後，神用獨超，天姿特秀。流便簡易，志在驚奇。峻險高深，起自此子。然時有敗累，不顧疵瑕，故減於右軍行書之價。可謂子為神俊，父得靈和。父子真行，固為百代之楷法。然文質相沿，立其三估；貴賤殊品，置其五等。三估者，篆、籀為上估，鐘、張為中估，羲、獻為下估。上估但有其象，蓋無其跡；中估乃曠世奇蹟，可貴可重。有購求者，宜懸之千金。或時不尚書，薰蕕同器，假如委諸衢路，猶可字償千金。其杜度、崔瑗，可與伯英價等，然志乃尤古，力亦微大，惟妍媚不逮於張芝。衛瓘可與張為弟，索靖則雄逸過之。且如右軍真書妙極，又人間切須，是以價齊中估。古遠稀世，非無降差。崔、張，玉也；逸少，金也。大賈則貴其玉，小商乃重其金。膚淺之人，多任其耳，但以王書為最，真、草一概，略無差殊，豈悟右軍之書，自有十等：黃帝史 周宣史 鐘繇 張芝 王羲之 崔瑗 衛瓘 索靖 王獻之──以上九人第一等。


蔡邕 張昶 荀勖 皇象 韋誕 鐘會度德比義，崔、張之亞也，可微劣右軍行書之價。


──以上六人第二等。


曹喜 邯鄲淳 羅暉 趙襲 崔寔 劉德升 師宜官 梁鵠 胡昭 荀爽 張彭祖 張弘 傅玄 魏武帝 曹植 吳孫皓 孫權 應璩 徐干 張昭 嵇康 何曾 衛覬 杜預 楊肇 樂廣 劉恢 司馬攸 衛恆 衛夫人 衛玠 李式 王敦 郗鑑 郗愔 韋昶 桓玄 王廙 王導 王洽 王玟 謝安 庾翼等，或奇材見拔，或絕世難求，並庶幾右軍草書之價。


──以上四十三人第三等。


張嘉 庾亮 郗超 王珣 戴若思 衛瓘 僧惠式 王修 張翼 戴安道 王玄之 王凝之 王徽之 王操之 孫興公 王允之 宋文帝 宋孝武 康昕 王僧虔 謝靈運 羊欣 薄紹之 孔琳之 蕭思話 張永 蕭子良 齊高帝 蕭子雲等，互有得失，時見高深，絕長續短，智永力勁，可敵右軍草書三分之一。


──以上二十九人第四等。


張越 張融 陶弘景 阮研 毛喜 僧智永 虞世南 歐陽詢 褚遂良等，可敵右軍草書四分之一，──以上九人第五等。


以上率皆估其甚合者。其不會意，數倍相懸。大凡雖則同科，物稀則貴。今妍古雅，漸次陵夷。自漢及今，降殺百等。貴遠賤近，淳漓之謂也。凡九十六人，列之如右。五等之外，蓋多賢哲。聲聞雖美，功業未遒。空有望於屠龍，竟難成於畫虎。不入流品，深慮遺材。天寶十三載正月十八日。


○唐張懷瓘《二王等書錄》


夫翰墨之美，多以身後騰聲。二王之書，當世見貴，獻之嘗與簡文帝十紙，題最後云：「下官此書甚合作，顧聊存之。」此書為桓玄所寶，玄愛重二王，不能釋手，乃選縑素及紙書正行之尤美者，各為一帙，常置左右。及南奔，雖甚狼狽，猶以自隨。將敗，並投於江。晉代裝書，真、草渾雜，背紙皺起。范曄裝治，微為小勝。宋孝武又使徐爰治護十紙為一卷，明帝科簡舊秘，並遣使三吳鳩集散逸，詔虞和、巢尚之、徐希秀、孫奉伯等更加編次，咸以二丈為度。二王縑素書珊瑚軸二帙二十四卷，紙書金軸二帙二十四卷，又紙書玳瑁軸五帙五十捲，並金題玉躞織成帶。又扇書二卷，又紙書飛白章草二帙十五卷，並旃檀軸。又紙書戲字一帙十二卷，並書之冠冕也。自此以下，別有三品書，凡五十二帙，五百二十捲，並旃檀軸。其新購獲者為六帙一百二十捲，既經喪亂，多所遺失。齊高帝朝，書府古蹟惟有十二帙，以示王僧虔，仍更就求能者之跡。僧虔以帙中所無者，得張芝、索靖、衛伯儒、吳大皇帝、景帝、歸命侯、王導、王洽、王玟、張翼、桓玄等十捲；其與帙中所同者，王恬、王珣、王凝之、王徽之、王允之並奏入秘閣。梁武帝尤好圖書，搜訪天下，大有所獲，以舊裝堅強，字有損壞，天監中，敕朱異、徐僧權、唐懷允、姚懷珍、沈熾文析而裝之，更加題檢，二王書大凡七十八帙，七百六十七卷，並珊瑚軸織成帶，金題玉躞。侯景篡逆，藏在書府，平侯景後，王僧辯搜括，並送江陵。承聖末，魏師襲荊州，城陷，元帝將降，其夜，乃聚古今圖書十四萬卷，並大小二王遺蹟，遣後閣舍人高善寶焚之。吳越寶劍，並將斫柱，乃嘆曰：「蕭世誠遂至於此，文武之道，今夜窮乎！」歷代秘寶，並為煨燼矣。周將於謹、普六茹忠等捃拾遺逸凡四千卷，將歸長安。大業末，煬帝幸江都，秘府圖書，多將從行，中道船沒，大半淪棄，其間得存，所餘無幾。弒逆之後，並歸宇文化及。至遼城，為竇建德所破，並皆亡失。留東都者，後入王世充。世充平，始歸天府。貞觀十三年，敕購求右軍書，並貴價酬之。四方妙跡，靡不畢至。敕起居郎褚遂良、校書郎王知敬等，於玄武門西長波門外科簡，內出右軍書相共參校，令典儀王行真裝之。梁朝舊裝紙見存者，但裁剪而已。右軍書大凡二千二百九十紙，裝為十三帙，一百二十八卷。真書五十紙，一帙八紙，隨本長短為度；行書二百四十紙，四帙四十捲，四尺為度；草書二千紙，八帙八十捲，以一丈二尺為度，並金縷雜寶裝軸織成帙。其書每縫皆用小印印之，其文曰「貞觀」。大令書，不之購也，天府之內，僅有存焉。古之名書，歷代帝王莫不珍貴。齊、宋已前，大有散失。及梁武帝鳩集所獲，尚不可勝數，並珊瑚軸織成帙，金題玉躞。二王書大凡一萬五千紙，元皇帝狂悖，焚燒將盡。文皇帝盡價購求，天下畢至。大王真書惟得五十紙，行書二百四十紙，草書二千紙，並以金寶裝飾。今天府所有，真書不滿十紙，行書數十紙，草書數百紙，共有二百一十八卷。張芝一卷，張昶一卷，並旃檀軸錦褾而已。既所不尚，散在人間，或有進獻，多堆於翰林雜書中，玉石混居，薰蕕同器，然書性不易，不以寶之則工，棄之則拙。豈徒書也，人亦如之，用舍行藏，言行之間，不可玷缺。亦猶蘭桂雖在幽隱，不以無人知而不芳也。往在翰林中，見古鐘二枚，高二尺，圍尺餘，上有古文三百許字，記夏禹功績，字皆紫磨金鈿，光彩射人，似大篆，而神彩驚人，非其時，不敢聞奏，然棄於泥土中，久與瓦礫同也。然濫吹之事，其來久矣。且如張翼及僧惠式效右軍，時人不能辯。近有釋智永臨寫草帖，幾欲亂真。至如宋朝多學大令，其康昕、王僧虔、薄紹之、羊欣等亦欲混其{自死}味，是以二王書中多有偽跡。好事所蓄，尤宜精審。儻所寶同乎燕石，翻為有識所嗤也。乾元三年五月日。


○唐張懷瓘《書議》


昔仲尼修書，始自堯舜。堯舜王天下，煥乎有文章。文章發揮，書道尚矣。夏殷之世，能者挺生。秦漢之間，諸體間出。玄猷冥運，妙用天資。追虛捕微，鬼神不容其潛匿；而通微應變，言象不測其存亡。奇寶盈乎東山，明珠溢乎南海。其道有貴而稱聖，其跡有秘而莫傳。理不可盡之於詞，妙不可窮之於筆。非夫通玄達微，何可至於此乎？乃不朽之盛事，故敘而論之。夫草木各務生氣，不自埋沒，況禽獸乎？況人倫乎？猛獸、鷙鳥，神彩各異。書道法此，其古文、篆、籀，時罕行用者，皆闕而不議。議者真正稿草之間，或麟鳳一毛，龜龍片甲，亦無所不錄。其有名蹟俱顯者一十九人，列之於後：崔瑗 張芝 張昶 鐘繇 鐘會 韋誕 皇象 嵇康 衛瓘 衛夫人 索靖 謝安 王導 王敦 王廙 王洽 王玟 王羲之 王獻之，然則千百年間，得其妙者，不越此數十人。各能聲飛萬里，榮擢百代，雖逸少筆跡遒潤，獨擅一家之美，天質自然，風神蓋代，且其道微而味薄，固常人莫之能學；其理隱而意深，固天下寡於知音。昔為評者數家，既無文詞，則何以立說，何為取像其勢。彷彿其形，似知其門，而未知其奧，是以言論不能辨明。夫於其道不通，出其言不斷，加之詞寡典要，理之研精，不述賢哲之殊能，況有丘明之新意，悠悠之說，不足動人。夫翰墨及文章，至妙者皆有深意，以見其志，覽之即令瞭然。若與面會，則有智昏菽麥，混白黑於胸襟；若心悟精微，圖古今於掌握。玄妙之意，出於物類之表；幽深之理，伏於杳冥之間。豈常情之所能言，世智之所能測。非有獨聞之聽，獨見之明，不可議無聲之音、無形之相。夫誦聖人之語，不如親聞其言；評先賢之書，必不能盡其深意。有千年明鏡，可以照之不陂；琉璃屏風，可以洞徹無礙。今雖錄其品格，豈獨稱其材能。皆先其天性，後其習學。縱異形奇體，輒以情理一貫，終不出於洪荒之外，必不離於工拙之間。然智則無涯，法固不定，且以風神骨氣者居上，妍美功用者居下。


△真書逸少第一 元常第二 世將第三子敬第四 士季第五 文靜第六茂弘第七
△行書逸少第一子敬第二 元常第三伯英第四 伯玉第五 季琰第六敬和第七 茂弘第八 安石第九
△章書子玉第一 伯英第二 幼安第三伯玉第四 逸少第五士季第六子敬第七休明第八草書，伯英創立規範，得物象之形，均造化之理，然其法太古，質不剖斷，以此為少也。有椎輪草意之妙，後學得漁獵其中，宜為第一。


△草書伯英第一 叔夜第二 子敬第三處沖第四 世將第五 仲將第六士季第七逸少第八或問曰：「此品之中，諸子豈能悉過於逸少？」答曰：「人之材能，各有長短。諸子於草，各有性識，精魄超然，神彩射人。逸少則格律非高，功夫又少，雖圓豐妍美，乃乏神氣，無戈戟銛銳可畏，無物象生動可奇，是以劣於諸子。」得重名者，以真、行故也。舉世莫之能曉，悉以為真、草一概。若所見與諸子雷同，則何煩有論。今製品格，以代權衡。於物無情，不饒不損。惟以理伏，頗能面質。冀合規於玄匠，殊不顧於聾俗。夫聾俗無眼有耳，但聞是逸少，必ウ然懸伏，何必須見？見與不見，一也。雖自謂高鑑旁觀，如三載嬰兒，豈敢斟量鼎之輕重哉！伯牙、子期，不易相遇。造章甫者，當售衣冠之士，本不為於越人也。然草與真有異，真則字終意亦終，草則行盡勢未盡。或煙收霧合，或電激星流。以風骨為體，以變化為用。有類雲霞聚散，觸遇成形；龍虎威神，飛動增勢。岩谷相傾於峻險，山水各務於高深。囊括萬殊，裁成一相。或寄以騁縱橫之志，或托以散鬱結之懷。雖至貴不能抑其高，雖妙算不能量其力。是以無為而用，同自然之功；物類其形，得造化之理。皆不知其然也。可以心契，不可以言宣。觀之者似入廟見神，如窺谷無底。俯猛獸之牙爪，逼利劍之鋒芒。肅然危然，方知草之微妙也。子敬年十五六時，嘗白其父云：「古之章草，未能宏逸。今窮偽略之理，極草蹤之致，不若稿行之間，於往法固殊。大人宜改體。」且法既不定，事貴變通，然古法亦局而執。子敬才高識遠，行、草之外，更開一門。夫行書非草非真，離方遁圓，在乎季孟之間。兼真者謂之真行，帶草者謂之行草。子敬之法，非草非行，流便於行草，又處其中間，無藉因循，寧拘制則，挺然秀出，務於簡易，情馳神縱，超逸優遊，臨事制宜，從意適便，有若風行雨散，潤色開花，筆法體勢之中，最為風流者也。逸少秉真、行之要，子敬執行、草之權。父之靈和，子之神俊，皆古今之獨絕也。世人雖不能甄別，但聞二王，莫不心醉。是知德不可偽立，名不可虛成。然荊山之下，玉石參差。或價賤同於瓦礫，或價貴重於連城。其八分即二王之右也。子敬歿後，羊、薄嗣之。宋、齊之間，此體彌尚，謝靈運尤為秀傑。近者虞世南亦工此法，或君長告令，公務殷繁，可以應機，可以赴速。或四海尺牘，千里相聞，跡乃含情，言惟敘事。披封不覺，欣然獨笑，雖則不面，其若面焉。妙用玄通，鄰於神化。然此論雖不足搜索至真之理，亦可謂張皇墨妙之門。但能精求，自可意得，思之不已，神將告之。理與道通，必然靈應，有志小學，豈不勉歟！古之名手，但能其事，不能言其意。今僕雖不能其事，而輒言其意。諸子亦有所不足：或少運動及險峻，或少波勢及縱逸，學者宜自損益也。異能殊美，莫不備矣。然道合者，千載比肩，若死而有知，豈無神交者也？逸少草有女郎材，無丈夫氣，不足貴也。賢人君子，非愚於此，而智於彼，知與不知，用與不用也。書道亦爾，雖賤於此，或貴於彼，鑑與不鑑也。智能雖定，賞遇在時也。嵇叔夜身長七尺六寸，美音聲，偉容色，雖土木形體，而龍章鳳姿，天質自然。加以孝友溫恭，吾慕其為人。常有其草寫《絕交書》一紙，非常寶惜，有人與吾兩紙王右軍書不易。近於李造處見全書，瞭然知公平生志氣，若與面焉。後有達志者，覽此論，當亦悉心矣。夫知人者智，自知者明。論人才能，先文而後墨。羲、獻等十九人皆兼文墨。乾元元年四月日張懷瓘述。


○唐張懷瓘《文字論》


論曰：文字者總而為言，若分而為義，則文者祖父，字者子孫。察其物形，得其文理，故謂之曰「文」。母子相生，孳乳浸多，因名之為「字」。題於竹帛，則目之曰「書」。文也者，其道煥焉。日、月、星、辰，天之文也；五嶽、四瀆，地之文也；城闕、朝儀，人之文也。字之與書，理亦歸一。因文為用，相須而成。名言諸無，宰制群有。何幽不貫，何遠不經，可謂事簡而應博。範圍宇宙，分別川原高下之可居，土壤沃瘠之可殖，是以八荒籍矣。紀綱人倫，顯明政體。君父尊嚴，而愛敬盡禮；長幼班列，而上下有序，是以大道行焉。闡典、墳之大猷，成國家之盛業者，莫近乎書。其後能者加之以玄妙，故有翰墨之道生焉。世之賢達，莫不珍貴。時有吏部蘇侍郎晉、兵部王員外翰，俱朝端英秀，詞場雄伯，謂僕曰：「文章雖久游心，翰墨近甚留意。若此妙事，古來少有知者，今擬討論之。欲造《書賦》，兼與公作《書斷》後序。王僧虔雖有賦，王儉制其序，殊不足動人。如陸平原《文賦》，實為名作，若不造其極境，無由伏後世人心。若不知書之深意與文若為差別，雖未窮其精微，粗知其梗概。公試為薄言之。」僕答曰：「深識書者，惟觀神彩，不見字形。若精意玄鑑，則物無遺照，何有不通？」王曰：「幸為言之。」僕曰：「文則數言，乃成其意；書則一字，已見其心。可謂簡易之道。欲知其妙，初觀莫測，久視彌珍。雖書已緘藏，而心追目極，情猶眷眷者，是為妙矣。然須考其發意所由，從心者為上，從眼者為下。先其草創立體，後其因循著名。雖功用多而有聲，終性情少而無象。同乎糟粕，其味可知。不由靈台，必乏神氣。其形悴者，其心不長。狀貌顯而易明，風神隱而難辨。有若賢才君子，立行立言，言則可知，行不可見。自非冥心玄照，閉目深視，則識不盡矣。可以心契，非可言宣。」別經旬月，後見乃有愧色。云：「書道亦大玄妙，翰與蘇侍郎初並輕忽之，以為賦不足言者，今始知其極難下語，不比於《文賦》。書道尤廣，雖沉思多日，言不盡意，竟不能成。」僕謂之曰：「員外用心尚疏。在萬事皆有細微之理，而況乎書。凡展臂曰尋，倍尋曰常，人間無不盡解。若智者出乎尋常之外，入乎幽隱之間，追虛捕微，探奇掇妙，人縱思之，則盡不能解。用心精粗之異，有過於是。心若不有異照，口必不能異言，況有異能之事乎？請以此理推之。」後見蘇云：「近與王員外相見，知不足賦也。說雲引喻少語，不能盡會通之識，更共觀張所商榷先賢書處，有見所品藻優劣，二人平章，遂能觸類比興，意且無限，言之無涯，古昔已來，未之有也。若其為賦，應不足難。」蘇且說之。因謂僕曰：「看公於書道無所不通，自運筆固合窮於精妙，何為與鐘、王頓爾遼闊？公且自評書至何境界，與誰等倫？」僕答曰：「天地無全功，萬物無全用。妙理何可備該？常嘆書不盡言。僕雖知之於言，古人得之於書。且知者博於聞見，或能知；得者非假以天資，必不能得。是以知之與得，又書之比言，俱有雲塵之懸。所令自評，敢違雅意？夫鐘、王真、行，一今一古，各有自然天骨，猶千里之跡，邈不可追。今之自量，可以比於虞、褚而已。其草諸賢未盡之得，惟張有道創意物象，近於自然，又精熟絕倫，是其長也。其書勢不斷絕，上下鉤連，雖能如鐵並集，若不能區別二家，尊幼混雜，百年檢探，可知是其短也。夫人識在賢明，用在斷割。不分涇渭，余何足雲。僕今所制，不師古法。探文墨之妙有，索萬物之元精。以筋骨立形，以神情潤色。雖跡在塵壤，而志出雲霄。靈變無常，務於飛動。或若擒虎豹，有強梁攫之形；執蛟螭，見蚴盤旋之勢。探彼意象，如此規模。忽若電飛，或疑星墜。氣勢生乎流便，精魄出於鋒芒。如觀之，欲其駭目驚心，肅然凜然，殊可畏也。數百年內，方擬獨步其間，自評若斯，僕未審如何也。」蘇笑曰：「令公自評，何乃自飾。文雖矜耀，理亦兼通。達人不己私，盛德亦微損。」其後僕賦成，往呈之，遇褚思光、萬希莊、包融並會。眾讀賦訖，多有賞激。蘇謂三子曰：「晉及王員外俱造《書賦》，歷旬不成。今此觀之，固非思慮所際也。」萬謂僕曰：「文與書被公與陸機已把斷也，世應無敢為賦者。」蘇曰：「此事必然也。」包曰：「知音省文章，所貴言得失。其何為競悅耳而諛面也已？賦雖能，豈得盡善。無今而乏古，論書道則妍華有餘，考賦體則風雅不足。才不共梁，已來並轡，未得將宋已上齊驅。此議何如？」褚曰：「誠如所評。賦非不能，然於張當分之中，乃小小者耳。其《書斷》三卷，實為妙絕。猶蓬山滄海，吐納風雲；禽獸魚龍，於何不有。見者莫不心醉，後學得漁獵其中，實不朽之盛事。」


○ 《唐朝敘書錄》


貞觀六年正月八日，命整理御府古今工書鐘、王等真跡，得一千五百一十捲。至十年，太宗嘗謂侍中魏徵曰：「虞世南死後，無人可與論書。」征曰：「褚遂良下筆遒勁，甚得王逸少之體。」太宗即日召令侍書。嘗以金帛購求王羲之書跡，天下爭齎古書，詣闕以獻。當時莫能辨其直偽，遂良備論所出，一無舛誤。十四年四月二十二日，太宗自為真、草書屏風，以示群臣。筆力遒勁，為一時之絕。（初購求人間書凡真、行二百九十紙，裝為七十捲。草二千紙，裝為八十捲。每聽覽之暇，得臨玩之。）嘗謂朝臣曰：「書學小道，初非急務。時或留心，猶勝棄日。凡諸藝業，未有學而不得者也。病在心力懈怠，不能專精耳。朕少時為公子，頻遭陣敵。義旗之始，乃平寇亂。執金鼓，必自指揮。觀其陣，即知其強弱。每取吾弱對其強，以吾強對其弱。敵犯吾弱，追奔不逾百數十步，吾擊其弱，必突過其陣。自背而反擊之，無不大潰，多用此制勝，思得其理深也。今吾臨古人之書，殊不學其形勢，唯在求其骨力。及得其骨力，而形勢自生耳。然吾之所為，皆先作意，是以果能成也。」（初置弘文館，選貴臣子弟有性識者為學士。內出書，命之令學。又人間有善書者，追徵入館。十數年間，海內從風矣。）至十八年二月十七日，召三品已上，賜宴於玄武門，太宗操筆作飛白書。眾臣乘酒就太宗手中競取，散騎常侍劉洎登御床，引手然後得之。其不得者，咸稱洎登御床，罪當死，請以付法。太宗笑曰：「昔聞婕妤辭輦，今見常待登床。」龍朔二年四月，上自為書與遼東諸將，謂許敬宗曰：「許圉師常自愛書，可於朝堂開示。」圉師見甚驚喜，私謂朝官曰：「圉師見古蹟多矣。魏晉以後，唯稱二王。然逸少多力而少妍，子敬多妍而少力。今觀聖蹟，兼絕二王，鳳翥鸞回，實古今書聖也。」


神功元年五月，上謂鳳閣侍郎王方慶曰：「卿家多書，合有右軍遺蹟。」方慶奏曰：「臣十代再從伯祖羲之書，先有四十餘紙，貞觀十二年，太宗購求，先臣並以進訖。惟有一卷見在，今進。臣十一代祖導、十代祖洽、九代祖珣、八代祖曇、七代祖僧綽、六代祖仲寶、五代祖騫、高祖規、曾祖褒，並九代三從伯祖晉中書令獻之已下二十八人書共十捲，並進。」上御武成殿示群臣，仍令中書舍人崔融為《寶章集》，以敘其事。復以集賜方慶。當時舉朝以為榮也。


○唐韋述《敘書錄》


開元十六年五月，內出二王真跡及張芝、張昶等真跡，總一百五十捲，付集賢院，令集字拓進。尋且依文拓兩本進內，分賜諸王。後屬車駕入都，卻進真本，竟不果進集字。自太宗貞觀中搜訪王右軍等真跡，出御府金帛，重為購賞，由是人間古本，紛然畢進。帝令魏少師、虞永興、褚河南等，定其真偽。右軍之跡，凡得真、行二百九十紙，裝為七十捲；草書二千紙，裝為八十捲；小王及張芝等亦各隨多少，勒為卷帙，以「貞觀」字為印印縫及卷之首尾。其草跡，又令河南真書小字帖紙影之。其古本，亦有是梁、隋官本者。梁則滿騫、徐僧權、沈熾文、朱異，隋則江總、姚察等署記其後。太宗又令魏、褚等卷下更署名記其後。《蘭亭》一時相傳雲將入昭陵玄宮，長安、神龍之際，太平、安樂公主奏借出外拓寫，《樂毅論》因此遂失所在。開元五年，敕陸元悌、魏哲、劉懷信等檢校換褾，分一卷為兩卷，總見在有八十捲，余並墜失。元悌等又割去前代名賢押署之跡，惟以己之名氏代焉。上自書「開元」二字為印，以印記之。右軍書凡一百三十捲，小王二十八卷，張芝、張昶書各一卷。右軍真、行書唯有《黃庭》、《告誓》等四卷存焉。蕭令尋奏滑州人家藏右軍扇上真書《宣示》及小王行書《白騎遂》等二卷，敕命滑州給驛齎書本赴京。其書扇有貞觀舊褾織成題字，奉進，上書本留內，賜絹一百疋以遣之，竟亦不問得書所由。


○唐盧元卿《法書錄》


晉平南將軍、荊州刺史、琅琊王廙字世將書一卷。


沈熾文 滿騫 徐僧權貞觀十三年十二月十九日，起居郎、臣褚遂良。


司空、許州都督、趙國公、臣無忌。


開府儀同三司、尚書左僕射、太子少師、梁國公、臣玄齡。


特進、尚書右僕射、申國公、臣士廉。


特進、鄭國公、臣征。


吏部尚書公。（逆人侯君集名初同署，犯法後揩名。尚書字已下似有而暗。）中書令、駙馬都尉、安德郡開國公、臣楊師道。


左衛大將軍、武陽縣開國公、臣李大亮。


光祿大夫、戶部尚書、莒國公、臣唐儉。


光祿大夫、禮部尚書、河間郡王、臣李孝恭。


邢部尚書、彭城縣開國公、臣劉德威。


兼太常卿、扶陽縣開國男、臣韋挺。


少府監、安昌縣開國男、臣馮長命。


銀青光祿大夫、行尚書左丞、濟南縣開國男、臣康皎。


齊高帝，姓蕭氏，諱道成，字紹伯，書一卷。


開元五年十一月五日陪戎副尉、臣張善慶裝。


文林郎、直秘書省、臣王知逸監。


宣義郎、行左司御、率府錄事參軍、臣劉懷信監。


宣德郎、行左驍衛、倉曹參軍、臣陸元悌監。


承議郎、行右金吾衛、長史、臣魏哲監。


右散騎常侍、崇文館學士、上柱國、舒國公、臣褚無量。


秘書監侍讀、昭文館學士、上柱國、常山縣開國公、臣馮懷素。


開府儀同三司、上柱國、梁國公、臣姚崇。


銀青光祿大夫、行中書侍郎、同中書門下平章事、監修國史、上柱國、許國公、臣蘇。


銀青光祿大夫、守吏部尚書兼侍中、監修國史、上柱國、廣平郡開國公、臣宋璟。


右按工部侍郎韋公云：「貞觀中搜訪王右軍等真跡，出御府金帛，重為購賞。人間古本，紛然畢集。太宗令魏少師、虞永興、褚河南等定其真偽，右軍之跡凡得真、行二百九十紙，裝為七十捲；草書二千紙，裝為八十捲；小王、張芝等亦合少多，勒為卷帙。以「貞觀」字為印印縫及卷之首尾，其草跡又令河南真書小字帖紙影之，其古本亦有是梁隋官本者。梁則滿騫、徐僧權、沈熾文、朱異，隋則江總、姚察等署記。太宗又令魏、褚等卷下更署名記。開元五年，敕陸元悌、魏哲、劉懷信等檢校換褾，分一卷為兩卷，總見在有八十捲，余並墜失。元悌等又割去前代名賢押署，以己名氏代焉。上自書「開元」二字為印記之。王右軍書凡一百三十捲，小王二十八卷，張芝、張昶書一卷。徐會稽云：「太宗大購圖書，內庫有鐘繇、張芝、張昶、王羲之父子書四百卷，及漢、魏、晉、宋、齊、梁雜跡三百卷。貞觀十三年十二月裝成部帙，以『貞觀』字印縫，命起居郎褚遂良排署。元卿見建中已後翰林中雜跡，用翰林印印縫，茹蘭芳等署名。」又云：「貞元十一年正月，於都官郎中竇眾興化宅見王е書、鐘會書各一卷，武都公李造押名，又兩卷並古錦褾玉軸，每卷十餘人書，內一捲開皇十八年押署，有內史薛道衡署名。前後所見貞觀十三年及開元五年書法，跋尾題署人名或人數不同，今具如前。」（建中二年正月二十一日知書樓直官臣劉逸江、賀遂奇等，檢校副使掖庭令臣茹蘭芳、副使內寺伯臣宋游瑰是雜跡捲上錄。元和三年四月五日。）晉右將軍、會稽內史、贈金紫光祿大夫、琅琊王羲之字逸少書一卷四帖。貞觀十四年三月二十三日臣蔡裝。


特進、尚書右僕射、上柱國、申國公、臣士廉。


特進、鄭國公、臣征逆人侯君集。（犯法後揩印。）


中書令、駙馬都尉、安德郡開國公、臣楊師道。


右屯衛將軍、上柱國、通川縣開國男、臣姜行本。


起居郎、臣褚遂良。


開府儀同三司、尚書左僕射、太子少師、上柱國、梁國公、臣玄齡。


右前件卷，是官庫目錄第三十，共四帖，都一百六十一字，玳瑁軸，古錦褾，有「貞觀」印字及李氏印。謹具跋尾如前。元和三年四月六日，盧元卿記。

○《述書賦》上[1]


古者造書契，代結繩，初假達情，浸乎競美。自時厥後，迭代沿革，樸散務繁，原流遂廣，漸備楷法，區別妍蚩。洎於我唐天寶末，國有寇難，府庫傾覆，散墜閭閻，而興復京都，所司徵購，得其歸者蓋寡矣。余至德中，往往偶見。祛積年之遐想，該此生之新觀，雖欣鄙夫之幸遇，實為吾君之痛惜。恨沉草莽，上達無階，因記彼而固求，願沽諸而善價。然為監臨動靜，公私貿遷，徒暫披玩，終歸他室。今記前後所親見者，並今朝自武德以來迄於乾元之始，翰墨之妙可入品流者，咸亦書之。[2]並錯綜優劣，直道公論。或理盡名言，即外假興喻；雖闕標舊品，而畢寄斯文。刊訛誤於形聲，定目存於指掌。其所不睹，空居名額，並世所傳拓者，不敢憑推，一皆略焉。其詞曰：嘗考古而閱史，病賤目而貴耳。述勳庸而任人，揮翰墨而由己。則知親矚延想，如見君子。量風雅之足憑，奚卷舒之能已。古猶今也，斯得美矣。雖六藝之末曰書，而四人之首曰士。書資士以為用，士假書而有始。豈特長光價於一朝，適容貌於千里。[3]篆則周史籀、秦李斯，漢有蔡邕，當代稱之。俱遺芳刻石，永播清規。籀之狀也，若生動而神憑，通自然而無涯。遠則虹紳結絡，邇則瓊樹離披。斯之法也，馳妙思而變古，立後學之宗祖。如殘雪滴溜，映朱檻而垂冰；蔓木含芳，貫綠林以直繩。伯喈三體，八分二篆。啟戟彎弧，電轉星散。纖逾植髮，峻極層巘。周秦漢之三賢，余目驗之所先。石雖貞而云亡，紙可寄而保傳。[4]草分章體，肇起伯度。時君重而立名，自我存而作故。掣波循利，創質畜怒。[5]魏之仲將，奮藻獨步。或迸泉湧溢，或錯玉班賦。跡遺情忘，契入神悟。然而負才藝，履危懼。膏明自煎，鬢髮改素。生非其代，痛惜不過。名微格高，復見叔茂。體裁簡約，肌骨豐嫮。如空凝斷雲，水泛連鷺。[6]挹子元之瓌跡，高子上之雄神。量蘊文儒，才苞古真。或寄詞達禮，任道懷仁。或仰則鍾繇，平視衛臻。如晴郊駟馬，維岳降神。[7]觀士季之軌轍，審鍾家之超越。將遺古而偕能，與象賢而蹈拙。如後生之可畏，實氣蓋於前哲。[8]吳則廣陵休明，樸質古情。難以窮真，非可學成。似龍蠖蟄啟，伸盤復行。[9]賀氏興伯，同時共體。瘠而不疏，逸而寘禮。等殊皇、賀，品類兄弟。[10]司馬氏之受禪，炎為帝祖。偉哉齊王，手跡目睹。翰墨之外，仁賢是優。重則突兀嵩華，輕則參差斗牛。[11]逮乎龍化東遷，景文興嗣。天然俊傑，毫翰英異。元帝之用筆可觀，世瑜之呈規仰似。如發硎刃，虎駭鶚眙。懦夫喪精，劍客得志。[12]成帝則生知草意，穎悟通諳。光使畏魄，青疑過藍。勁力外爽，古風內含。若雲開而乍睹旭日，泉落而懸歸碧潭。[13]康帝則幼少閒慢，迥出凡境。駟馬安車，不尚馳騁。[14]真率孝武，不規不矩。氣有餘高，體無所主。若露滋蔓草，風送驟雨。[15]赳赳道叔，遠淳邇俗。全姓名而孰多，議風度而不足。元子憚其威武，吾徒遵其軌躅。[16]道子雅薄，綿密纖潤。露輕藏沈，假曲躡峻。猶尺水之含眾象，小山之擬萬仞。[17]季初則隱姓名，展纖勁。寫拓共傳，賞能交盛。猶鋸牙鉤爪，超越陷阱。[18]巨源正書，朴略仍餘。染翰忘筌，寄情得魚。若披堅草澤，匿銳茅廬。[19]叔夜才高，心在幽憤。允文允武，令望令問。精光照人，氣格凌雲。力舉巨石，芳逾眾芬。[20]季鷹有聲，古貌磅礴。雖無名驗，攀附張、索。[21]如凝陰斷雲，垂翅一鶚。[22]子尼簡約，片月孤峰。千歲之下，森森古容。[23]彥先尚質，無而不有。猶崆峒之上，世俗誰偶。[24]越石偉度，紕糠翰墨。如伐樹而愛人，似問鼎而在德。[25]敬思、敬康，二孔殊芳。思行則輕利峭峻，類驚虯逸駿；康草則古質鬱紆，如落翮摧枯。[26]雍容士行，季孟公旅。肌骨閒媚，精神慢舉。如辭山登朝，混跡雜處。[27]孝文剛斷，謹正援毫。古雖拙利，今稱且高。如貴胄之躍駿，武賁之操刀。[28]思遠則稿草懸解，筆墨無在。真率天然，忘情罕逮。猶群雀之飛廣廈，小魚之戲大海。[29]望之之草，緊古而老。落紙筋槃，分行羽抱。如充仞多士，交連雜寶。[30]體大法殊，實推世逾。稟天然而自強，亂帝札而見拘。猶朝廷宿舊，年德相趨。[31]叔文法鍾，纖薄精練。用筆雖巧，結字未善。似漸陸之遵鴻，等窺巢之乳燕。[32]博哉四庾，茂矣六郗。三謝之盛，八王之奇。至如強骨慢轉，逸足難追。斷蓬征，蔓葛垂。任縱盤薄，是稱元規。[33]遺古效鍾，叔豫高蹤。雖穩密而傷浮淺，猶葉公之愛畫龍。[34]積薪之美，更覽稚恭。名齊逸少，墨妙所宗。善草則鷹搏隼擊，工正則劍鍔刀鋒。愧時譽之未盡，覺知音而罕逢。其荒蕪快利，彥祖為容，似較狡兔於大野，任平陂之所從。[35]道徽之豐茂宏麗，下筆而剛決不滯。揮翰墨而厚實深沈，等漁父之乘流鼓枻。高平弈葉，盛德遺能。方回重熙，接翼嗣興。回則章健草逸，發體廉稜。若冰釋泉湧，雲奔龍騰。密壯奇姿，撫跡重熙。若投石拔距，怒目揚眉。景興當年，曷云世乏。正草輕利，脫略古法。跡因心而謂何，為吏士之所多。惜森然之俊爽，嗟薎爾於中和。處約、道胤，家之後俊。狂草勢而兄優，謹正書而弟潤。俱始登於學次，慚一虧於九仞。[36]謝氏三昆，尚草特峻。猶注飛澗之瀑溜，投全牛之虛刃。達士逸跡，乃推無奕。毫翰云為，任興所適。能事雅量，末歸安石。至夫蘊虛靜，善草正。方圓自窮，禮法拘性。猶恆德之仁智，應物之龜鏡。恨其心懼景興，書輕子敬。塞盟津而捧土，損智力有餘病。[37]業盛琅琊，茂弘厥初。眾能之一，乃草其書。將以潤色前範，遺芳後車。風稜載蓄，高利有餘。類賈勇之武士，等相驚之戲魚。有子敬倫，跡存目驗。以古窺今，調涉浮豔。尚期羽翼鴻漸，芝蘭香染。與兄搨而弟真，將奢也而寧儉。繩繩宜爾，傑出季琰。露鋒芒而豁懷，傍禮樂而無撿。猶摶扶搖而坐致，超峻極而非險。[38]然則窮極奧旨，逸少之始。虎變而百獸跧，風加而眾草靡。肯綮遊刃，神明合理。雖興酣蘭亭，墨仰池水。武未盡善，韶乃盡美。猶以為登泰山之崇高，知群阜之迤邐。逮乎作程昭彰，褒貶無方。穠不短，纖不長。信古今之獨立，豈末學而能揚。幼子子敬，創草破正。雍容文經，踴躍武定。態遺妍而多狀，勢由已而靡罄。天假神憑，造化莫竟。象賢雖乏乎百中，偏悟何慚乎一聖。斯二公者，能知方祁氏之奚午，天性近周家之文武。誠一字而萬殊，且含規而孕矩。然而真跡之稱，獨標俁俁。忘本世心，余所不取。何哉？且得於書法，失於背古。是知難與之渾樸言，可以為礲斲主矣。[39]溫溫伯輿，亦扇其風。風流之表，軒冕之中。骨體慢正，精彩沖融。已高天然，恨乏其功。如承奕葉之貴胄，備夙訓之神童。[40]粵若太原之英，二子間生。仲祖慕元常之則，懷祖通文獻之情。方言慕而我愧，[41]比叔文而彼榮。[42]習所通而不及，[43]參放之而先鳴。[44]結束體正，肆力專成。猶棟樑富於合抱，巧匠斲而未精。[45]高利迅薄，連屬欹傾。猶鳥避羅而勢側，泉激石而分橫。[46]若夫反古不忘，吾推世康。似無逸少，如稟元常。猶落太階之蓂莢，掇秘府之芸芳。[47]次道淳實，寡於風彩。自是雄姿，翰墨具在。如士大夫之京華遊處，參貴胄而膚質未改。[48]行仁靡雜，唯鍾是師。悅端閒於高軌，能終始於清規。雖帶偏薄，亦能鄰幾。若鳳雛始備於五彩，長松僅攀乎一枝。[49]真長則草含稚恭之厚爽，正邇越石之羈束。輕浮森峭，穠媚藻縟。落眾木於秋杪，狎群鷗於水曲。[50]國明勵躬，鍾氏餘風。壯利纖薄，守雌知雄。如道門之子，仙路時通。[51]猗歟子成，徇跡過名。正隸敦實，稿草沈輕。元常高風，雖疏復呈。猶不考擊之鐘鼓，含律呂之音聲。[52]君祖馳馭，藝忝令譽。窮正驗草，而罕逮其能。作偽亂真，而未可為據。正企鍾而悠邈，草師王而莫著。與夫敬仁道群，[53]或拔茅以連茹。猶銳意鵬舉，致身鷹翥。[54]元子正草，厚而不倫。若遺翰墨，猶帶真淳。似山林之樂道，非玉帛之能親。[55]敬道耽玩，銳思毫翰。依憑右軍，志在凌亂。草狂逸而有度，正疏澀而猶憚。如浴鳥之畏人，等驚波之泛岸。[56]道群閒慢，氣格自充。始習新制，全移古風。與伯輿之合極，[57]若子敬之童蒙。猶富禮樂之世胄，備神彩於厥躬。[58]長茂草勢，既捷而疏。慕王不及，獨斷所如。猶鷙鳥擊搏而失中，因蹭蹬於古墟。[59]元寶剛直，兩王之次。骨正力全，軌範宏麗。凌突子敬，病於輕肆。同變武而習文，若訪龍而獲驥。[60]季舒纖勁，循古有禮。遇稀難評，唯署一啟。[61]順陽筆精，吾見玄平。近瞻元常，俯視國明。[62]利且掩薄，能多似生。如班輸之運斧，乏棟樑以經營。[63]武子正筆，頗全古質。去凡忘情，任樸不失。猶高人之與釋子，志由道而秉律。[64]長民則全效子敬，便於性分。宏逸生於天機，眾妙總而獨運。凌所師而小薄，壯若已而不紊。猶豁其流而冰開，殷其響而雷奮。[65]道和閒雅，離古躡真。慢正由德，高蹤絕塵。若昂藏博達之士，謇諤朝廷之臣。[66]放之率爾，草健筆力。豈忘保持，足見準則。猶片錦呈巧，細流不極。[67]楊真人之正、行，兼淳熟而相成。方圓自我，結構遺名。如舟楫之不繫，混寵辱以若驚。[68]宋珽訛緊，足光利用。習古者或以為輕，日新者必因而重。猶樸散而分形器，務成而立賦頌。[69]宋武德輿，法含古初。見答道和之啟，未披有位之書。觀其逸毫巨麗，載兆虎變。高躅莫究其涯，雄風於焉已扇。猶金玉鑛璞，包露貴賤。[70]皇矣文帝，天知正隸。舉已達於縱橫，攀王媚於緊細。[71]向精專而習熟，幾可與之興替。尚瞻擊水之鵬摶，且並聞天之鶴唳。[72]孝武則武威戡難，翰墨馳聲。雖稟訓而已高，恨一簣而未成。徒忌人之賢己，異及父之令名。[73]與思話而雄強，追彥琳而愧恥。[74]若夷狄之佳麗，慕顏容於桃李。[75]太宗徽音，用壯之心。遺棄鄙野，不無高深。快突俗工，匠古鄰今。冠祖梨之下果，怯鸞鳳之珍禽。[76]南平休玄，筆力自全。幼齒結構，老成天然。比夫鳥在鷇，龍潛泉。符彩卓爾，文詞粲然。[77]休茂尚沖，已工法則。長於用筆結字，短於精神骨力。性靈可觀，運用未極。猶鳧雛鵠子，初備羽翼。[78]復見三謝兩張，連輝並俊。若夫小王風範，骨秀靈運。快利不拘，威儀或擯。猶飛湍激矢，電注雷震。[79]方明寬和，隱媚且潤。如幽閒女德，禮教士胤。[80]茂度逸翰，景初清規。或大言而峻薄，[81]或寡譽而崎奇。[82]並心輕兩王，跡及宗師。擬鶴鳴而子和，殊鯉退而學詩。[83]敬元則親得法於子敬，雖時移而間出。手稽無方，心敏奧術。寧磅礴而不忘本分，縱橫而粗得師骨。遇其合時，彷彿唐突。猶圖騏驥而莫展，塑真仙而非實。爾後王羊謬同，眾靡餘風。彥琳、敬叔，允執厥中。孔則愈於緊速，病於干偏。超舉之餘，窺羊及肩。猶蓬瀛心想，濩武風傳。競其豐利，又睹薄氏。纖圓克成，骨力猶稚。精彩潤密，乃誠莫貳。掩友凌師，抑亦其次。雖鍮無金價，而珉實玉類。[84]淮水茂族，敬弘不墜。故朝餘風，翰墨兼至。既約古而任逸，亦遺能而獨駛。猶創埏植於昔人，全朴略而成器。[85]蔓衍枝派，思玄不忘。穩厚而無法度，淳和而蓄鋒芒。獨君子自適，順時行藏。[86]顏氏儒門，士遜墨妙。大令典則，中散氣調。薄首孔肩，體格惟肖。如驚弦履險，避地膺峭。[87]桓公護之，神凝筆遲。富雅景，乏士規。猶門寒道高，衣薜言時。[88]翩翩正祖，恭己法則。師資小王，深入閫域。安知逸氣，未詳筆力。猶驥異真龍，紫非正色。[89]思話綿密，緩步娉婷。任性工隸，師羊過青。似鳧鷗雁鶩，遊戲沙汀。[90]二王變古，法有所屬。兢兢秀之，斂翰謹束。如仙童樂靜，不見可欲。[91]仲遠循常，繇衷邇俗。企彥琳之牆仞，遵茂度之軌躅。[92]豈聞一而得三，同出吳而入蜀。[93]世期旁通，崛強斷利。參方回之章法，[94]得敬元之草意。[95]匪庖丁之解牛，同君子之不器。[96]長玉靡慢，神閒態穠。荷小王之偉質，錯明帝之高蹤。執德而風塵不雜，發言而禮儀攸從。[97]江侯僧安，捷利而干。貌兼輕媚，體出多端。猶廣庭之卉木，小苑之峰巒。[98]道力草雄，圓轉不窮。壯自躬之體格，疲逸少之遺風。猶立言而逍遙出世，驗跡乃夙夜在公。[99]齊高則文武英威，時來運歸。挺生紹伯，墨妙翰飛。觀乎吐納僧虔，擠排子敬。昂藏郁拔，勝草負正。猶力稽牛刀，水展龍性。[100]世祖宣遠象賢，豈敢仰英規而無功，超筆力而有膽。莫顧程式，率由胸襟。能騁逸氣，未忘童心。若橫波束薪，氾濫淺深。[101]子良則能知未善，心遠跡邇。家風若遺，古則翻鄙。雖有力而無體，將從真而自美。猶土階茅茨，儉德之始。[102]彥回無節，筆翰亦爾。決利不拘，足用而已。如拔楓柳，抑亦杞梓。[103]蔚先忠良，自我名揚。老成不虧，和雅允臧。若窮隱肥遁，志傲侯王。[104]非禮不言，從容始昌。如碩德君子，道義難量。而盛德有素，筆精源長。[105]簡穆父子，載茂餘芳。僧虔則密緻豐富，得能失剛。鼓怒駿爽，阻圓任強。然而神高氣全，耿介鋒芒。發卷伸紙，滿目輝光。才行兼而雙絕，名實副而特彰。如運籌決勝，威震殊方。伯寶、次道，並資義訓。兄則雜[106]而外兼，稟家君於已分；弟則纖薄無滯，過庭益俊。並能寬閒墨妙，逸速毫奮。比達士與君子，人不知而不慍。仲寶同夫季舒，署名莫窺牆仞。[107]茂謙則壯而不密，騁志恆俗。輕師模，任縱慾。如勇夫格獸，徑越林麓。[108]寶光楷之，同調合韻。差池去就，羽翮齊振。依蕭附王，[109]俱曰慕藺。論骨氣而胡壯，驗精神而顧峻。猶柳岸之先春，得地連於河潤。[110]希秀之跡，敬叔之倫。[111]正則謹促有度，草則拘撿靡伸。如儉德君子，清朝士人。[112]思光逸才，揮翰無滯。超寶光之力，從僧虔之制。越恆規而涉往，出眾格而靡繼。如塞路蓬轉，摩霄鳶唳。[113]梁則高祖叔達，恢弘厥躬。泯規矩，合童蒙。文勝質而辭寡，明察眾而理窮。猶巧匠琢玉，心愜彫蟲。[114]簡文慕鍾，不瑕有害。傲景喬而含古，[115]肩邵陵而去泰。[116]世調則氣吞元常，若置度內。方之惠達，[117]旨趣猶昧。擅時譽而徒高，考遺蹤而罕逮。[118]孝元不拘，快利睢盱。習寬疏於一體，加緊薄而小殊。惟數君之翰墨，稱[119]天倫之友子。皆可比蘭菊殊芳，鴻雁異軀。[120]仲正則寬而壯，賒而密。婆娑蹣跚，綽約文質。稟庭訓而微過，任天然而自逸。若眾山之連峰，探仙洞而不一。[121]景喬則潤色鍾門，性情勵已。豐媚輕巧，纖慢旖旎。詩雖易其國風，賜豈賢於夫子。猶鸞窺鏡而鼓翼，虎不咥而履尾。[122]名劣筆健，乃逢王克。通流未精，疏快不忒。猶腐儒宿士，運用自得。[123]陸杲迅熟，騁捷遺能。任縱便，無風棱。如郊坰羽獵，(矞羽)(羽戍)奔騰。[124]體雜閒利，睹夫彥升。構牽掣而無法，任胸懷而足憑。猶注懸泉，咽凝冰。[125]茂遠捷銳，足以自給。彥和連環，迅不可及。如過雨之奔簷霤，飛燎之赫原隰。[126]文海緊快，勢逸氣高。未忘俗格，銳意操刀。猶樂成名於朝野，嗤遁跡於蓬蒿。[127]季和慢速，風規所屬。圓轉頗通，骨氣未足。[128]文機纖潤，穩正利草。軟媚橫流，姿容美好。若其抑阮褒殷，庶幾同塵。似泉激溜於懸磴，木垂條於晚春。[129]惟子深與惠達，總景喬之幼志。俱親拂毫，同陪結字。深正穩而寡力，達草寬而豐意。或比父而疏省，或過師而巧媚。誰與別其羅紈，且欲同乎篋笥。[130]肩吾通塞，並乏天性。工歸文華，拙見草正。徒聞師阮，[131]何至遼夐。使鉛刀之均鋒，稱並利而則佞。[132]通明高爽，緊密自然。擺闔宋文，峻削阮研。載窺逸軌，不讓真仙。猶龍髯鶴頸，奮舉雲天。[133]彥淵氣懦，任力或滯。猶翩短風高，升沉靡制。[134]弘讓迅快，放誕可觀。利疾速，著輕乾。若星居僻陋，木蔓樛盤。[135]蠢蠢懷約，任己作制。若孤陋儒生，辛勤一藝。[136]爰及陳氏，霸先創業。盤桓有威，牢落無則。等王師憑怒，挫衂攻劫。嗟文煬而不知，徒染毫而敗法。[137]沈氏後德，名標婺華。允光親署，獨美可嘉。如晚晴陣雲，傍日殘霞。[138]叔齊鬱然，署押而已。伯仁軟慢，尺牘近鄙。欽榮之之勁舉，雖師心而入流。高疏壯浪，復睹伯謀。並如策馬馳逐，葦航泛浮。[139]智永、智果，禪林筆精。天機淺而恐泥，志業高而克成。或拘凝重，蕭索家聲。或利凡通，周章擅名。猶能作緇門之領袖，為當代之準繩。並如君子勵躬於有道，高人保志而居貞。[140]坡陀總持，獨步方外。甘率性而眾，非接武於興會。若時違隱淪，卒不冠帶。[141]孝穆鄙重，剛毅任拙。猶偏裨武夫，膽勇智怯。[142]仲倫則快速無度，馳突不疏。尺題已終，筆勢仍余。似逸籠檻之眾鳥，恣飛鳴之所如。[143]德章率爾，流浪急速。骨氣乍高，風神入俗。符縱志而失道，等潰河與顛木。[144]快哉伯武，心空手敏。古風若遺，令范惟允。如平郊逸驥，晚景飛隼。[145]翩翩濟陽，茂世希祥。任樸無聞，適俗不忘。父輕而迅，子凜而剛。[146]接武隨波，雷同野王。如異磽肥之挺質，俱竹柏之凌霜。[147]知道則寬疏弛慢，無可取則。削凡常，病窒塞。猶岸陸縱獺，艱辛騁力。[148]含茂悠悠，薦臻同德。迫時季而陵替，俱道喪於翰墨。徒麋鹿為後先，非勝負可差忒。[149]賀氏曰朗，雖非動人。不事筆力，猶阻學貧。三者若官游旅泊，衣化風塵。[150]文深、孝逸，獨慕前蹤。至師子敬，如欲登龍。有宋、齊之面貌，無孔、薄之心胸。[151]蕭條北齊，浩汗仲寶。劣克凡正，備法緊草。遐師右軍，歘爾繇道。究千變而得一，乘薄俗而居老。如海岳高深，青分孤島。[152]隋則玄平嗣芳，訛熟名揚。彥謙草力，浮緊循常。糟粕右軍之化，依稀夫子之牆。皆如益星榆之眾象，無月桂之孤光。[153]昌衡跌宕，率爾而作。雖蔑法而或乖，乃由衷而不怍。似野筍成竹，長風隕籜。[154]

註釋

	↑ 前簡校刑部員外郎竇臮撰、檢校國子司業竇蒙注定

	↑ 周一人：史籀；秦一人：李斯；漢二人：蔡邕、杜操；魏五人：韋誕、虞松、司馬師、司馬昭、鍾會；吳二人：皇象、賀劭；晉六十三人：齊獻王、元帝、成帝、康帝、孝武帝、武陵王、會稽王、楊肇、山濤、嵇康、張翰、蔡克、顧榮、劉琨、孔侃、孔瑜、陶侃、熊遠、應詹、卞壺、劉超、謝藻、庾亮、庾懌、庾翼、庾准、郗鑑、郗惜、郗曇、郗超、郗儉之、郗恢、謝尚、謝奕、謝安、王導、王劭、王玟、王羲之、王獻之、王廞、王濛、王述、丁潭、何充、劉訥、劉琰、張澄、劉璞、張翼、桓溫、桓玄、江灌、沈嘉、劉瓌之、劉廞、范汪、范甯、諸葛長民、劉穆之、溫放之、楊羲、宋珽；宋二十五人：武帝、文帝、孝武帝、明帝、南平王、海陵王、謝靈運、謝方明、張茂度、張永、羊欣、孔琳之、薄紹之、王敬弘、王思玄、顏峻、桓護之、駱簡、蕭思話、龐秀之、巢尚之、裴松之、徐爰、江僧安、賀道力；齊十五人：齊高帝、武帝、竟陵王、褚淵、褚賁、徐孝嗣、王僧虔、王慈、王志、王儉、劉撝、顧寶光、胡楷之、徐希秀、張融；梁二十一人：武帝、簡文帝、邵陵王、孝元帝、蕭確、蕭子雲、王克、陸杲、任昉、傅昭、朱異、王籍、殷鈞、阮研、王褒、蕭特、庾肩吾、陶弘景、江茜、周弘讓、范懷約；陳二十一人：武帝、文帝、煬帝、沈後、新蔡王、廬陵王、永陽王、桂陽王、釋智永、智果、江總、徐陵、沈君理、袁憲、毛喜、蔡景歷、蔡征、顧野王、伏知道、謝瑕、賀朗；北齊一人：外五代祖劉珉；隋五人：劉玄平、房彥謙、盧昌衡、趙文深、趙孝逸；唐四十五人：神堯皇帝、文武聖皇帝、則天武后、睿宗、開元皇帝、漢王元昌、岐王元範、李懷琳、歐陽詢、歐陽通、虞世南、虞纂、虞煥、褚遂良、陸柬之、薛稷、房玄齡、殷仲容、王知敬、王紹宗、孫過庭、張旭、賀知章、徐嶠之、徐浩、李造、韓擇木、田琦、衛包、蔡有鄰、鄭遷、李權、李樞、李平鈞、王維、王縉、史惟則、李陽冰、家舅繪、姨兄明若、山宋璆、蕭誠、張從申、呂向、長兄蒙、馬氏妻劉秦妹，等應親見者所言。

	↑ 王羲之書蕺山姥竹角扇五字，字索百錢，人競買去。梁元帝書亦云：「千里之面首，轉覺為能矣。」

	↑ 史籀，周宣王時史官。著大篆，教學童。岐州雍城南有周宣王獵碣十枚，並作鼓形，上有篆文，今見打本。吏部侍郎蘇勳敘記卷首云：「世咸言筆跡存者，李斯最古。不知史籀之跡，近在關中，即其文也。」李斯，上蔡人，終秦丞相。作小篆書《嶧山碑》，後其石毀失，土人刻木代之，與斯石上本差稀。又至德中，安史敗後，四從弟沼，於河陽清水渠下得傳國璽，其文曰：「受命於天，既壽永昌。」點畫皆隱起作龍鳥狀，側文小篆曰：「魏所受漢傳國璽。」背上蟠螭一角折，鼻尖有黃疵瑕。按驗譜牒，乃無差舛，雲斯所書。蔡邕，字伯喈，陳留人，終後漢左中郎將。今見打本《三體石經》四紙。石既尋毀，其本最稀。惟《稜雋》及《光和》等碑，時時可見。

	↑ 杜操，字伯度，京兆人，終後漢齊相。章帝貴其跡，詔上章表，故號「章草」。今見章草書五行。

	↑ 韋誕，字仲將，京兆人，終魏光祿大夫。時凌雲台成，先誤釘榜。明帝使誕坐籠，以鹿盧引上就書，去地二十五丈，及下，鬢髮皓然。虞松，字叔茂，會稽人，終魏中書令、大司農。今見綠紙草書具姓名一紙，十一行也。

	↑ 司馬師，字子元，河內人，終魏錄尚書事、大司馬、忠武公。及炎受禪，追尊曰景皇帝。今見王書帶名一紙，一十二行。弟昭，字子上，終魏相國、錄尚書事，封文王，追尊文皇帝。今見正書具姓名兩紙，共一十二行。

	↑ 鍾會，字士季，潁川人，繇子，終魏征西將軍。今見帶名行書一紙，八行。

	↑ 皇象，字休明，廣陵人，終侍中、吳青州刺史。今見帶名章草帖一表，七行，並寫《春秋》哀公上第二十九卷首元年，餘自二年至十三年盡尾足。其紙每一大幅有一縫線聯合之，陸元凱押尾云：「此是繭紙，緊薄有脈，似樺皮，以諸繭比類，殊有異者也。」

	↑ 賀邵，字興伯，吳興人，終吳太子太傅。見章草書帶名一帖，五行。

	↑ 司馬攸，字大猷，文帝第二子，武帝弟，封齊獻王，官至侍中、大司馬，今見正書帶名凡四段，共三紙，書有「痛惜羊祜」之言，晉姓司馬，國犯先諱，不言晉也。

	↑ 元帝諱睿，字景文，東朝中興之主。當東遷，謠曰：「五馬浮渡江，一馬化為龍。」即其人也。今見潛淵正書具姓名一紙。七行，兼雜批約有十處。

	↑ 成帝諱衍，字世祿，元帝孫，明帝子。庾氏內今見草批謝草張澄啟七行。

	↑ 康帝諱岳，字世同，成帝弟。今見行書批劉訥啟四紙，共七行。

	↑ 孝武帝，諱曜，字昌明，簡文子。今見行書一紙，又兩帖等雜批六處，共有二十一行也。

	↑ 武陵王，諱晞，字道叔，明帝弟。今見具姓名正書一紙，三行。

	↑ 會稽王道子，孝武帝子。今見具姓名行書一紙，凡七行。

	↑ 楊肇，字季初，滎陽人，晉荊州刺史，今見草書一紙，十行，有古署楊，無姓名，今共傳搨之。

	↑ 山濤，字巨源，河內人，晉侍中、司徒。今見正書帶名一帖，四行。

	↑ 嵇康，字叔夜，譙國人，晉中散大夫。今見帶名行書一紙，五行。

	↑ 芝、靖。

	↑ 張翰，字季鷹，吳郡人，晉大司馬掾。今見草書一帖，三行。有古榜□，滿騫押尾。

	↑ 蔡克，字子尼，陳郡人，晉成都王掾。子謨過江食蟹遇毒者，本朝尚書僕射。今見帶名草書一帖，四行。

	↑ 顧榮，字彥先，吳郡人，晉驃騎將軍。今見草書帶名三帖，共有一十二行。

	↑ 劉琨，字越石，中山人，晉太尉。今見行書半紙，具姓名，五行。

	↑ 孔偘，字敬思，會稽人，晉大司農。今見具姓名行書一紙，七行。孔瑜，字敬康，會稽人，車騎將軍。今見具姓名一紙，三行。

	↑ 陶侃，字士行，秣陵人，晉侍中大將軍。今見帶名正書一紙，十行。

	↑ 熊遠，字孝文，豫章人，晉大將軍長史。今見具姓名正書啟七紙。

	↑ 應詹，字思遠，汝南人，晉鎮南大將軍。今見草錶帶名二紙，共一十七行。

	↑ 卞壺，字望之，濟陰人，晉侍中、驃騎大將軍。今見帶名草書一紙，共六行。

	↑ 劉超，字世逾，琅琊人，晉衛尉零陵忠侯。今見帶名正書一帖，三行。超手筆與元帝相類，自職居近密，遂絕其與外人所交之書也。

	↑ 謝藻，字叔文，會稽人，晉中書侍郎。今見具姓名正書啟兩段，合為一紙，五行。其半先在官，半在外，及得之，勘合如一。得新故異也。

	↑ 庾亮，字元規，潁川人，晉太尉。今見草書五紙，行帖共八行，具姓名草書又一紙，十一行。

	↑ 庾懌，字叔豫，潁川人，晉衛將軍。今見正、行書帶名一紙，四行。

	↑ 庾翼，字稚恭，晉車騎將軍。今見草書四紙，共二十六行。具姓名正書一帖，三行。懌與翼並是亮弟。庾准，字彥祖，希子，亮孫，晉豫州刺史。今見具姓名草書一紙，凡八行。

	↑ 郗鑑，字道徽，高平人也，晉太宰。今見草書三紙，共十七行。郗愔，字方回；曇，字重熙。並鑑子。愔晉司空，見章草書寫父雜表一首，四十三行；草書八紙。曇晉中郎將，今見具姓名草書一紙，四行。郗超，字景興，愔子。晉臨海太守。今見具姓名行草書共四紙。郗儉之，字處約，晉太子率更令。今見具姓名草書兩紙。郗恢，字道胤，晉鎮軍將軍。今見具姓名草書及行書共兩紙。處約、道胤，並是曇子。

	↑ 謝尚，字仁祖，陳郡人，晉散騎常侍。今見具姓名草書一紙，六行。謝奕，字無弈，晉鎮西將軍。今見帶名行書一紙，六行。謝安，字安石，尚弟，晉侍中太傅。今見具姓名正書二紙，三十行。安得獻之書，時斷作紙夾焉。

	↑ 王導，字茂弘，琅琊人，晉丞相，謚曰文獻公。今見具姓名草書兩紙，共六行。王劭，子敬倫，即導子，晉車騎將軍。今見具姓名草書一紙，六行。兄即恬、洽，不見真跡。洽子珉，字季琰，晉中書令。今見具姓名草書一紙，凡八行。

	↑ 王羲之，字逸少，晉右軍將軍。前後多見行、草書，唯正書世上稀絕。幼子獻之，字子敬，晉中書令。今世上多見，行書獨步，不可具舉跡書之。書稱二王，輒加真字之。余雖超越者，並通謂之絕跡，蓋俗學之意也。

	↑ 王廞，字伯輿，即導孫、薈子，晉司徒左長史。今見帶名草書一紙，七行。

	↑ 言慕鍾繇。

	↑ 比叔文，即謝藻。

	↑ 言通王導。

	↑ 參溫放之。

	↑ 即王濛也。

	↑ 即王述也。王濛，字仲祖，太原人，晉金紫光祿大夫。今見具姓名正書一紙，二行。王述，字懷祖，太原人，晉尚書令、藍田侯。今見具姓名草書一紙，三行。

	↑ 丁潭，字世康，會稽人，固孫，彌子，晉散騎常侍。今見正、草書各一紙，共十行。

	↑ 何克，字次道，廬江人，庾亮舅，晉侍中司空。今見帶名行書，三行。

	↑ 劉訥，字行仁，琅琊人，晉散騎常侍。今見康帝啟四紙，共有三十五行也。

	↑ 劉琰，字真長，沛郡人，晉丹陽尹。今見具姓名行書及草各一帖，共六行。

	↑ 張澄，字國明，吳郡人，嘉之子，晉光祿大夫。今見咸康八年帶名正書上成帝啟一紙，七行。

	↑ 劉璞，字子成，南陽人，晉光祿勳，即得道南嶽魏夫人之子。夫人魏舒女，父義，晉河內修武令。今見具姓名行書及草兩紙，共二十行。

	↑ 王修、江灌。

	↑ 張翼，字君祖，下邳人，晉東海太守。時穆帝令翼寫王右軍手表，帝自批後，右軍殆不能別，久乃悟云：「小人幾欲亂真。」今見具姓名正、草書總三帖，共十六行。

	↑ 桓溫，字元子，譙國人，尋子，晉丞相大司馬南郡宣武公。今見具行、草書帶名四紙，共三十行。

	↑ 桓玄，字敬道，溫子，歷晉義興太守，自署丞相，僭號曰楚。今見帶名正、行、草書總十紙，共六十行。

	↑ 王廞。

	↑ 江灌，字道群，陳留人，晉侍中中護軍。今見帶名行書一紙，七行。

	↑ 沈嘉，字長茂，吳郡人，晉吳興太守。今見具姓名草書，共三行。

	↑ 劉瓌之，字元寶，沛國人，晉御史中丞義城伯。今見帶名行書，九行。

	↑ 劉廞，字季舒，會稽人，晉光祿大夫。今見書名啟一紙也。

	↑ 張澄。

	↑ 范汪，字玄平，順陽人，晉安北將軍。今見具姓名正書謝賜瓜啟四行矣。

	↑ 范寧，字武子，汪子，晉中書侍郎。今見帶名正書啟三紙，共二十一行。

	↑ 諸葛長民，琅琊人，晉輔國將軍，宣城內史。今見具姓名行書一紙，六行。

	↑ 劉穆之，字道和，東莞人，晉侍中司徒，今見具姓名行書一紙，六行。

	↑ 溫放之，太原人，嶠子，晉黃門侍郎。今見草書具姓名二行。

	↑ 真人諱羲，弘農人，今見行書帶名六行。

	↑ 宋，廣平人，晉相府參軍。今見行書具姓名凡四行。

	↑ 劉裕，字德輿，彭城人，翹子，晉太尉中書監，封宋公，後受禪稱宋武帝。今見帶名批劉穆之啟兩紙，共六行矣。

	↑ 獻之。

	↑ 文帝，諱義隆，武帝第三子。今見帶名正、行書兩帖，共七行，雜批五處，共有二十行也。

	↑ 王僧虔書，用拙筆以自容。

	↑ 蕭思話、孔琳之。

	↑ 孝武帝，諱駿，字休龍，文帝第三子。今見帶名正書啟十行，又行書都四紙，共十三行。

	↑ 明帝，諱彧，字休炳，孝武帝弟。今見帶名行書四紙，並批雜啟等，共八行也。

	↑ 南平王鑠，字休玄，文帝第四子。今見帶名啟正書兩行。

	↑ 海陵王休茂，文帝第十四子。今見正書帶名啟四行，姚懷珍押尾。

	↑ 謝靈運，陳郡人，宋侍中秘書監。今見帶名行書七行。

	↑ 謝方明，陳郡人，惠連父，宋會稽太守。今見帶名正書籤三行也。

	↑ 景初對文帝云：「臣恨二王不得臣之體。」

	↑ 王僧虔書，用拙筆以自容。

	↑ 張茂度，吳郡人，敞子，宋會稽太守。今見具姓名行、草書兩紙，共十行。張永，字景初，茂度子，宋征西將軍。今見正、行、草書五紙，共三十行矣。

	↑ 羊欣，字敬元，泰山人，不疑子，宋中散大夫，與丘道護同授獻之筆法。今見正、行、草具姓名書二十餘紙，凡六七卷。所言「王羊謬同」，諺云：「買王得羊，不失所望。」言虛也。孔琳之，字彥琳，會稽人，宋太常卿。今見具姓名正、行書三紙，共二十行。薄紹之，字敬叔，丹陽人，宋給事中，與楊、孔並師小王。今見具姓名行書四紙，共二十八行。

	↑ 王敬弘，琅琊人，導孫，桓玄姊夫，宋侍中左光祿大夫。今見具姓名草書一紙，四行也。

	↑ 王思玄，琅琊人，宋南康太守。今見具姓名行書，三行。

	↑ 顏竣，字士遜，琅琊人，延之子，宋右將軍、東揚州刺史。今見具姓名行書一紙，五行。言「薄首孔肩」，則獻之、羊欣、紹之、琳之。

	↑ 桓護之，字彥宗，洛陽人，宋寧朔將軍。今見具姓名行書一紙，四行。

	↑ 駱簡，字正祖，丹陽人，宋鉅野令。今見行書一紙，五行。有姚懷珍、徐僧權等押尾。

	↑ 蕭思話，蘭陵人，宋征西將軍、丹陽尹，今見帶名正書啟兩紙，共十三行；具姓名行書三行。

	↑ 龐秀之，宋江州刺史。今見正書具姓名啟一紙，十行。

	↑ 張茂度。

	↑ 巢尚之，字仲遠，魯國人，宋寧朔將軍。今見帶名行書七行。

	↑ 郗愔。

	↑ 羊欣。

	↑ 裴松之，字世期，河東人，宋散騎常侍、太中大夫。今見具姓名章草書慰勞文一卷，二十四行。

	↑ 徐爰，字長玉，琅琊人，本名瑗，避傅亮諱除玉。宋太中大夫。今見正書具姓名上明帝啟一紙，五行。

	↑ 江僧安，陳留人，宋太子中庶子。今見具姓名行書一紙，八行。

	↑ 賀道力，會稽人，宋吳興令。今見具姓名章書二紙，共二十行。

	↑ 蕭道成，字紹伯，蘭陵人，永之子，宋右僕射太尉，封十郡為王，及受禪即位，稱齊高帝。今見具姓名行、草書及雜批三十餘紙。

	↑ 武帝，諱頤，字宣遠，高帝長子。今見帶名行、草書及雜批等十餘紙。

	↑ 竟陵王子良，武帝子，今見帶名行書，四行。

	↑ 褚淵，字彥回，河南人，宋末與高帝同掌樞密，後齊臺建，以佐命功，受司徒中書監。今見具姓名草書二紙，共一十三行。

	↑ 褚賁，字蔚先，淵之子，齊秘書監。因父憂免職，便不仕，時人以為恥父失節於宋室，遂爾屏居。今見正書啟具姓名一紙，凡八行。

	↑ 徐孝嗣，字始昌，東海人，齊太尉、尚書令。今見正書啟共二紙。

	↑ 太祖、高帝。

	↑ 王僧虔，琅琊人，曇首子，齊尚書令簡穆公。今見正書具姓名啟二，並行書共十五紙。王慈，字伯寶；王志，字次道；並僧虔子。慈齊侍中冠軍，今見具姓名行書兩紙，共二十五行。弟志，齊侍中、吏部尚書，今見具姓名行書三帖，共七行。王儉，字仲寶，僧綽子，齊尚書令。今見署名啟，行字而已，與孔廞同。廞字季舒。

	↑ 劉撝，字茂謙，彭城人，齊太子洗馬、御史中丞。今見行書兩紙，共二十行。

	↑ 道成、僧虔。

	↑ 顧寶光，吳郡人，齊司徒左西掾。今見具姓名行書兩紙，共二十行。胡楷之，南昌人，齊度支尚書。今見帶名行書一紙，八行。

	↑ 薄紹之。

	↑ 徐希秀，琅琊人，齊驍騎將軍。今見具姓名行書、草書兩紙，共十二行。

	↑ 張融，字思光，吳郡人，齊司徒左長史。今見具姓名草書一紙，九行。

	↑ 蕭衍，字叔達，蘭陵人，順之子，齊左僕射、征東將軍。封梁王，及受禪即位，稱梁武帝。今見帶名行書及制草雜批等四十餘紙。

	↑ 蕭子雲。

	↑ 簡文帝，諱綱，字世纘，武帝第三子。今見帶名正書啟四紙，並寫禪師碑文六紙，及行書四行。

	↑ 蕭特。

	↑ 邵陵王綸，字世調，武帝第六子。今見帶名行書三紙。

	↑ 去聲。

	↑ 孝元帝，諱繹，字世誠，武帝第七子。今見具姓名行書一十五行。

	↑ 蕭確，字仲正，綸子，梁廣州刺史、永安侯。今見具姓名行、草書兩紙，一十五行。

	↑ 蕭子雲，字景喬，蘭陵人，梁侍中、國子祭酒。今見正書具姓名啟及臨右軍書共三十行，又見草書六十餘紙。

	↑ 王克，琅琊人，梁尚書僕射。今見具姓名草書四行，有胡昂印尾。

	↑ 陸杲，吳郡人，梁光祿大夫、揚州大中正。今見具姓名草書，九行。

	↑ 任昉，字彥升，樂安人，梁吏部侍郎，掌著作。今見具姓名草書五行。

	↑ 傅昭，字茂遠，北地人，梁秘書監、金紫光祿大夫，貞子。今見具姓名草書一紙，一十一行。朱異，字彥和，吳郡人，中領軍右僕射。今見具姓名草書一紙，十三行。

	↑ 王籍，字文海，琅琊人，僧虔子，梁左塘令。今見具姓名草書，凡八行。

	↑ 殷鈞，字季和，陳郡人，梁國子祭酒。今見行、草書兩帖，共有一紙三行。

	↑ 阮研，字文機，陳留人，梁交州刺史。今見具姓名正、行、草書五十餘紙。

	↑ 王褒，字子深，琅琊人，規子，梁尚書僕射。蕭特，字惠達，子雲子，梁海鹽令。今見正、行、草書具姓名共有二十六紙。

	↑ 阮研。

	↑ 庾肩吾，字子慎，新野人，梁度支尚書。今見具姓名行書三紙。

	↑ 陶弘景，字通明，丹陽人。隱居山林，武帝追諡貞白先生。今見具姓名正、行書一十二行。

	↑ 江蒨，字彥淵，濟陽人，梁吏部侍郎。今見具姓名行書一紙三行。

	↑ 周弘讓，汝南人，弘正弟。今見草書七行，有胡昂押尾。

	↑ 范懷約，吳郡人，梁東宮侍書。今見正書寫《正覽》一卷，並具姓名行書一紙。一宋本上卷從此止。

	↑ 陳霸先，潁川人，文贊子，歷梁司空丞相，封為陳公，後受禪即位，稱陳武帝。今見批沈格啟行書四行。文帝，諱蒨，字子華，武帝子。見批陸瓊行書三行。煬帝，諱叔寶，字元秀，宣帝子。今見帶名行書一紙。

	↑ 煬帝后，沈氏，吳興人，君理之女。今見署啟一紙。婺華，后字。

	↑ 新蔡王叔齊，字子蕭，煬帝弟，官至侍中國子祭酒。見署名書一紙。廬陵王伯仁，字壽之，煬帝子，官至光祿大夫、中武將軍。今見具姓名行書四行。永陽王伯智，字榮之，廬陵王弟，官至左翊將軍。今見帶名行書七行。桂陽王伯謀，字深之，永陽王弟，官至丹陽尹。今見帶名行書五行。

	↑ 會稽永欣寺僧智永，俗姓王氏，右軍孫。今見具《真草千文》數本，並帶名草書二紙。僧智果，會稽人，帶名草書一紙。

	↑ 江總持，濟陽人，陳尚書令。今見具姓名草書一紙三行。

	↑ 徐陵，字孝穆，東海人，陳左僕射。今見正書帶名啟一紙。

	↑ 沈君理，字仲倫，吳興人，陳尚書、吏部郎中、駙馬都尉。今見具姓名草書一紙。

	↑ 袁憲，字德章，陳郡人，陳右僕射。今見具姓名草書兩行，有胡昂印尾。

	↑ 毛喜，字伯武，榮陽人，陳吏部尚書。今見具姓名草、行書，共有四紙。

	↑ 蔡景歷，字茂世，濟陽人，陳度支尚書。今見具姓名行、草書三紙。子徵，字希祥，陳中書令。今見具姓名草書二紙。

	↑ 顧野王，字希馮，陳黃門侍郎領大著作。今見具姓名草書二紙。

	↑ 伏知道，昌平人，陳鎮北長史。今見具姓名草書三紙。

	↑ 謝嘏，字含茂，陳郡人，陳中書令。今見具姓名草書三紙。

	↑ 賀朗，會稽人，陳秘書監，今見具姓名行書三紙。

	↑ 趙文深，天水人，後周為書學博士，書跡為時所重。孝逸，湯陰人，隋四門助教，深師右軍，逸效大令，甚有功業。當平梁之後，王褒入國，舉朝貴胄皆師於褒，唯此二人獨負二王之法。俱入隋，臨二王之跡，人間往往為貨耳。

	↑ 劉珉，字仲寶，彭城人，彥英子，北齊三公郎中。今見具姓名草書十二紙。

	↑ 劉玄平，珉之子，高道，隋贈貞范先生。今見具姓名行書二紙。房彥謙，清河人，司隸刺史，今見具姓名草書十紙。

	↑ 盧昌衡，字子均，范陽人，隋侍中，贈司空。父道虔，子均，隋禮部侍郎、太子左庶子。今見具姓名行書二紙。

○《述書賦》下我巨唐之膺休，一六合而闡幽。武功定，文德修。高祖運龍爪，陳睿謀。自我雄其神貌，冠梁代之徽猷。[1]太宗則備集王書，聖鑑旁啟。雖躡閭井，未登階陛。質詎勝文，貌能全體。兼風骨，總法禮。[2]武後君臨，藻翰時欽。順天經而永保先業，從人欲而不顧兼金。[3]睿宗垂文，規模尚古。飛五雲而在天，運三光以窺戶。[4]開元應乾，神武聰明。風骨巨麗，碑版崢嶸。思如泉而吐鳳，筆為海而吞鯨。諸子多藝，天寶之際。跡且師於翰林，嗟源淺而波細。[5]漢王童年，自得書意。夙承羲、獻，守法不二。[6]惠文靡倦，博好敦勸。恨夫有始無終，灰燼成空。苟懼存而投閣，徒榮沒而升宮。尚可謂梁園筆壯，樂府文雄。累聖重光之盛業，六書一藝之精工。非所以抑至人之徇己，服勇士以彫蟲。責繁聲於韶《音》，征豔色於蒼穹者也。[7]爰有懷琳，厥跡疏壯。假他人之姓字，作自己之形狀。高風甚少，俗態憂多。吠聲之輩，或浸餘波。[8]若乃出自三公，一家面首。歐陽在焉，不顧偏丑。《幽頁》翹縮爽，了梟黝糾。如地隔華戎，屋殊戶牖。學有大小夏侯，書有大小歐陽。父掌邦禮，子居廟堂。隨運變化，為龍為光。[9]永興超出，下筆如神。不落疏慢，無慚世珍。然則壯文幾而老成，與貞白而德鄰。如層台緩步，高謝風塵。纂煥嗣聖，體多拘撿。如彼武，亂其琬琰。[10]河南專精，克儉克勤。伏膺《告誓》，銳思猗文。恐無成於畫虎，將有類於效顰。雖價重衣冠，名高內外。澆漓後學，而得無罪乎！[11]柬之效虞，疏薄不逮。少保師褚，菁華卻倍。超石鼠之效能，愧隋珠之掩。[12]房文昭則雅而能和，穩而不訛。精神乏氣，胸臆餘波。若蘋萍異品，共泛中河。[13]殷公、王公，兼正兼署。大乃有則，小非無據。騏ら將騰，鸞鳳欲翥。題二榜而跡在，嘆百川而身去。[14]王秘監則首未全貞，尊道重德。或終紙而結字，或重模而足[15]墨。落風規，雄壯氣力。播清譽而祖述，屢見賞於有識。如曲圃鴻飛，芳園桂植。[16]虔禮凡草，閭閻之風。千紙一類，一字萬同。如見疑於冰冷，甘沒齒於夏蟲。[17]張長史則酒酣不羈，逸軌神澄。回眸而壁無全粉，揮筆而氣有餘興。若遺能於學知，遂獨荷其顛稱。[18]雖宜官售酒，子敬運帚。遐想邇觀，莫能假手。拘素屏及黃卷，則多勝而寡負。猶莊周之寓言，於從政乎何有。[19]湖山降禮，狂客風流。落筆精絕，芳詞寡儔。如春林之絢彩，實一望而寫憂。邕容省闥，高逸豁達。解朝服而歸鄉，斂霓裳而辭闕。[20]廣平之子，令范之首。婭姹鍾門，逶迤王后。武都先覺，翰墨泉藪。子敬、元常，得門窺牖。侍中、簡穆，異代同友。於孔門而升堂，惜顏子之不壽。[21]韓常侍則八分中興，伯喈如在。光和之美，古今遠代。昭刻石而成名，類神都之冠蓋。[22]赫赫許昌，翰苑文房。征前賢而少對，當聖代而難方。[23]衛包、蔡鄰，功夫亦到。出於人意，乃近天造。[24]滎陽昆弟，內外光華。揮毫美麗，自是一家。幼弟曰逾，丹青大誇。信斫玉而剖石，即揀金而披砂。[25]溫良之德，書畫兼美。誠依仁以遊藝，同上善之若水。[26]詩興入神，畫筆雄精。李將軍世稱高絕，淵微已過；薛少保時許美潤，合極不如。[27]史侍御惟則，心優世業。階乎籀篆，古今折衷。大小應變，如因高而矚遠，俯川陸而必見。[28]通家世業，趙郡李君。嶧山並鶩，宣父同群。洞於字學，古今通文。家傳孝義，意感風雲。[29]延安君則快速不滯，若懸流得勢；三原君則婉媚巧密，似垂楊應律。[30]宋儋、李ギ，擅美中州。李師王而意淺，宋祖鍾而體流。[31]員外蕭公，名成於薛。安西變體，光潤愉悅。[32]張氏四龍，名揚海內。中有季弟，功夫少對。右軍風規，下筆斯在。[33]呂公歐、鍾相雜，自是一調。雖則筋骨幹枯，終是精神險峭。其於小楷，尤更巧妙。[34]吾兄則書包雜體，首冠眾賢。手關目瞥，瞬息彌年。比夫得道家之深旨，習閬風而欲仙。[35]馬家劉氏，臨效逼斥。安西蘭亭，貌奪真跡。如宓妃遺形於巧素，再見如在之古昔。[36]押署縫尾，則僧權似長松掛劍，滿騫如盤石臥虎。[37]繁多乃懷充、懷珍，稀少乃延祖、胤祖。[38]熾文時有，何妥近睹。雖正姓名，美其傲古。恨連書於至寶，無尺牘之行伍。[39]印驗則玉斫胡書，[40]金鐫篆字。少能全一，多不越四。國署年名，家標望地。獨行龜益，[41]並設竇 Н。[42]貞觀開元，文止於二。[43]陶安、東海，徐、李所秘。[44]萬言方寸，[45]翰囿攸類。[46]張氏永保，[47]任氏言事。[48]古小雌文，東朝周ダ。[49]審定竇蒙，[50]亭侯襲貴。[51]猗歟劉鄭，[52]門承貂珥。義仰彭城，[53]鄴周印異。[54]或有慚於稽古，諒無乏於雅緻。宋虞表聞於明皇帝，齊簡穆書答於竟陵王。表稱委盡，書乃備詳。[55]藻鑑則梁高祖巧而未博，[56]邵陵王博而未至。[57]庾中庶失品格，拘以文華，[58]傅五兵比亡年，廣於職位。[59]名錄編於司馬，[60]善狀集於散騎。[61]李亞相著藻飾之繁，[62]張兵曹粗習玩之利。[63]考數公之著稱，多約傳而立記。余不敏於登高，豈虛言而求備。敢直筆於親睹，非偏譽於所嗜也。我小司空，韋公曰述。職該藝府，才同史筆。茂族挺生，聖朝間出。若乃闡異聞之旨，接片善之勤。則必忘疲吐握，不間風塵。所談而改觀成市，所寶而增價為珍。小擅聲於自我，大推美於其人。彼凡百而馳名既往，遇此公而其德唯新。可謂千載一時，孤標絕倫矣。[64]及乎驗德力之工拙，知古今之優劣。余稽古而玩能，因假能而有說。匪徒姓名記錄，面首超越。相質披文，虛空歲月者矣。是用相如慕藺，撫新跡而忘懷；豈甘賜也望回，抱遐心而結舌。終冀乘時出處，備展名節。其或萃傅岩[65]而會潁川，[66]歸右史[67]而入補闕。[68]祭酒、[69]翰林之尋繹，[70]烏台、[71]粉署之敦閱。[72]欣給事之道弘，[73]仰議郎之區別。[74]韓生委輸，[75]滕子擁決。[76]張氏旁求，[77]陸家胥悅。[78]釋朏超彼岸，[79]梅仙行無轍。[80]溫播金聲，[81]崔含冰潔。[82]若驚陳、趙，[83]賈勇徐、薛。[84]關、郭雙奮飛，[85]潘、袁兩傾竭。[86]簪纓布素，申道間設。既輻輳而川流，並觀光於後哲。速珠玉之無脛，可得略而言曰。長安則穆聿、[87]王昌[88]導其源，葉豐、[89]田穎[90]委其軀。必拾遺市駿，懷寶飛鳧。洛陽則杜福、[91]劉翌[92]窮彌固，齊光、[93]趙晏[94]樂忘劬。[95]皆誇目動利，實繁有若無。詩不雲乎「匪斧」，語有之曰「反隅」。若或征數子之運用，甘千里之殊途。則我雞犬而無來無往，子衣裳而不曳不裾。成一家之憬彼，睽四海之友於。[96]事符道因，心與日親。幾變灰律，涉歷冬春。互為賓主，往返周秦。左翊吾兄，業窮幽遠。[97]龍興張揖，道契貞淳。[98]雅興閉關以隨扣，古風開卷以襲人。不然者，何窮獨而恣怡悅，何市朝而貪隱淪。[99]眾矣森然，往哲來賢。一朝而星羅入眼，百代而雲披及肩。身已沒兮若休，跡遺芳而可傳。彼金印玉璽，豐碑貨泉。蟲篆制而八分間矣正隸興而稿草行焉。不可量乎所睹，又何極乎備宣。若乃流譽前代，效績當年。錄軍機而羽括鷹隼，述國命而發揮貂蟬。通親友以感節，啟諮謀以聞天。接武波委，嗣芳鱗連。則余不讓於賦頌，敢分媸而別妍。恃乎幼好而晚知之，乃至熟也；曲察而直言之，而無愧者。將拭目而眾利輕言入掌而百憂俱寫。其藤苔縑谷，側理蜀幅。花麻黃絢，緇赭紺綠。淪壓而邇蠹亡文，[100]保持而遠完緘卷。[101]上智所以懸解，[102]中庸所以交戰。[103]取迷伊他貽笑鄙賤。則有烏系縹首，紫璽露面。好丹時更，悲素色變。狀玄豹之霧隱，規雕虎之風扇。雖置水彌旬，移裝屢遍。益深沉於直質，乃容易於覽見。嗟乎！舍不疑於古疏，[104]取憑假於俗眩。[105]誘淺情於末興，肆凡賞而雷盼。何其妄哉！寧知立法而虧真，作德而還淳。忘情是悅，代有其人。[106]必也易背以時，[107]受彩無欺。敏洽和之妙道，得潤軟之成規。[108]疏密苦樂，殊形異宜。[109]上約下豐，始增末裨。[110]沽將實名，位充合離。[111]或附卷均端，足使其夷。[112]或鳴砧妥帖，然後呈姿。[113]探尋源流，志逸肥遁。緝合剪截，躬勞不悶。明齊短長，結分寸。誠忽忽於或躁，祛悢悢之遺恨。至如虹縈繫帶，鸞舞錦褾。青間綾文，出之衣表。檀心鼊首，金映銀絡。舒囊貌妍，撫卷香作。多此飾類，又難詳備。[114]若乃見稀意欲，雖可棄而崑山片玉。玩久壓充，雖可寶而紈扇秋風。競舍茲而易彼，誇視審而聽聰。或芟穢於匿跡，或喪真於矜工。夥哉耳誤，鮮矣目窮。因既原乎識量，遂懸別其淹通。已分流而茲在，徒並鶩而爭雄。[115]假使作偽心勞，亂真首出。昧目童幼，摧殘紙筆。終令君子棄瑕以拔材，壯士斷腕以全質。期補勞於得喪，勵采葑於始卒。子猷之竹在焉，曷可無其一日。[116]夫喻大始於事卑，方崇極於類聚。況物著公器，賞推善主。異清白而非弓裘，豈孫謀而紹宗祖。仰如堯禪舜，舜命禹。道必貴乎聲同，天無親而德輔。歸可保於授受，靡自私而禦侮。故知乖其趨者，則密戚而心捐；合其軌者，則舉儲而掌傳。亮玉帛之利末，望吾徒之義先。[117]至其罷琴閒堂，散袟虛牖。閱新連之捲軸，傾舊滿之樽酒。暢懷古而遺形，荷逢時以濡首。炎涼所寄，偃仰無咎。煙積孤松，春過五柳。想薜蘿而在眼，狎鸞鳳而盈手。善鄰得朋，知我益友。暗遺名利，臥度卯酉。遂志願兮苟若斯，生可憑兮死不朽。雖金翠溢目，陶匏聒耳。徒潤色於多歡，實無階於競美。賢賢易色，勿藥有喜。茅居食貧，陋巷飲水。誓將敦素業而畢矣，振清風而何已。亂曰：資樂道兮善莫大，佐玄覽兮寄所賴。芝蘭滿室兮遺美芳，朋友忘言兮古人會。想賢玩跡儼如在，史冊悠悠幾千載。大曆四年七月點發行朱，尋繹精嚴，痛摧心骨。其人已往，其跡今存。追想容輝，涕淚嗚咽。


○《述書賦》語例字格[118]


吾第四弟尚輦君字靈長，翰墨廁張、王，文章凌班、馬。詞藻雄贍，草、隸精深。平生著碑誌、詩篇、賦頌、章表凡十餘萬言，較其巨麗者，有天寶所獻《大同賦》、《三殿蹴リ賦》，以諷興諫諍為宗，以匡君救時為本。帝乃咨爾，可編書，中使王人，榮曜戚裡，龍章鳳篆，寵錫儒門。及乎晚年，又著《述書賦》，總七千六百四十言精窮旨要，詳辨秘義，無深不討，無細不因，征五典、三墳、九丘、八索、《詩》、《騷》、《禮》、《易》、《文選》、《詞林》，猶不盡所知。故別結語立言，曲申幽奧，一字一句，數義旁通。尚輦君學究天人，才通詁訓，註解分析，皆憑史傳。注有未盡，在此例中；意有未窮，出此格上。凡古今時哲，正文呼字，尊貴長老，各言其親。或取便引官，或因言稱爵，句則兩字、三字，五言、四言。而於其以之間，或六或八；改時革命之際，舉一相從。慮學者致疑，仍施朱點發此。則語之理例，別有字格存焉。凡一百二十言，並注二百四十句，且褒且貶，還同謚法。披文感切，撫己崩摧。手跡宛然，如向來之放筆；天才卓爾，成千載之分襟。孝義銘心，言笑在目。一枝先折，痛貫肝腸；一眼先枯，哀纏骨髓。


──右語例述書賦[119]


不倫[120] 枯槁[121]


忘情[122] 天然[123]


質樸[124] 礱斫[125]


體裁[126] 意態[127]


專成[128] 有意[129]


正[130] 行[131]


草[132] 章[133]


神[134] 聖[135]


文[136] 武[137]


能[138] 妙[139]


精[140] 古[141]


逸[142] 高[143]


偉[144] 老[145]


喇[146] 嫩[147]


薄[148] 強[149]


穩[150] 快[151]


沉[152] 緊[153]


慢[154] 浮[155]


密[156] 淺[157]


豐[158] 茂[159]


實[160] 輕[161]


瘠[162] 疏[163]


拙[164] 重[165]


纖[166] 貞[167]


豔[168] 峻[169]


潤[170] 險[171]


怯[172] 畏[173]


妍[174] 媚[175]


訛[176] 細[177]


熟[178] 雄[179]


雌[180] 飛[181]


爽[182] 動[183]


成[184] 禮[185]


法[186] 典[187]


則[188] 偏[189]


乾[190] 滑[191]


[192] 閒[193]


拔[194] 放[195]


郁[196] 秀[197]


束[198] [199]


峭[200] 散[201]


質[202] 魯[203]


肥[204] 瘦[205]


壯[206] 寬[207]


麗[208] 宏[209]


──右字格大曆十年龍集乙卯二月乙丑，陝州大都督府夏縣尉竇士初校，檢校國子司業、太原縣令竇蒙甫校。


○《述書賦》附論朝代自周至唐一十三代。


論工書史籀等一百九十八人。


論署證徐僧權等八人。


論印記太平公主等十一家。


論徵求保玩韋述等二十六人。


論利通貨易穆聿等八人。

註釋

	↑ 神堯皇帝隴西李氏諱淵，仕隋，官至殿內少監、右驍衛將軍、大丞相，封唐王。及受禪即位，革隋為唐。又王右軍書柱作爪形，時觀者號為龍爪書。高祖師王褒得妙，故有梁朝風格焉。

	↑ 文武皇帝諱世民，神堯子，當貞觀年中，鳩集二王真跡，徵求天下，並充御府。

	↑ 則天皇后，沛國武氏士女，臨朝稱尊號曰「大周金輪皇帝」。時鳳閣侍郎石泉王公方慶，即晉朝丞相導十世孫，有累代祖父書跡，保傳於家，凡二十八人，緝成一十一卷。後墨制問方慶，方慶因而獻焉。後不欲奪志，遂盡模寫留內，其本加寶飾錦繢，歸還王氏。人到於今稱之。右史崔融撰《王氏寶章集序》，具紀其事。

	↑ 睿宗皇帝，天皇第四子，性淳和，好書史，尚古質，書法正體，不樂浮華。

	↑ 開元天寶皇帝，仁孝慈和，兼負英斷，好圖畫，少工八分書及章草，殊異英特。自諸王殿下已下，多效吳嗣、李涂，雖有工夫，不能高遠。開元中，八分書北京義堂、西嶽華山、東嶽封禪碑，雖有當時院中學士共相摹勤，然其風格大體，皆出自聖心。

	↑ 漢王元昌，文皇帝弟。

	↑ 岐王元范，追冊惠文太子，開元皇帝弟，時天府圖書為張昌宗竊換，張氏誅後，歸薛稷，稷歿，為王所得，初不聞奏，後慮焉，乃盡焚之。言樂府文雄者，王多能好事，有文詞，特為歌者所唱。

	↑ 李懷琳，洛陽人，國初時好為偽跡。其《大急就》稱王書，及七賢書假雲薛道衡作敘，及竹林敘事，並衛夫人「咄咄逼人」，嵇康絕交書，並懷琳之偽跡也。有姓謝名道士者，能為繭紙，嘗書《大急就》兩本，各十紙，言詞鄙下，跋尾分明，徐、唐、沈、范，蹤跡ピ赫。勞茹裝背，持以質錢。貞觀中，敕頻搜尋，彼之錢主封以詣闕，太宗殊喜，賜縑二百疋。懷琳乃上別本，因得待詔文林館。故在內之本，有貞觀印焉。頃年在右相林甫家，後本在張懷瓘處，尋轉易與李起居。

	↑ 歐陽詢，長沙人，紇之子，幼孤，陳中書令江總收養。書出於北齊三公郎中劉玟，官至率更令，太常少卿。子通，亦能繼美。拜訥言封渤海公。

	↑ 虞世南，會稽人，荔之子，跡居四公之上，官至秘書監，贈禮部尚書，封永興公。子纂，孫煥，皆能繼世。煥授武官，在仗宿衛。初，隋有猛將來護兒子恆濟，皆負才學，入唐繼登三仕，故陸元方所云：「來護兒兒把筆，虞世南兒帶刀。」言物極則反，一至於此也。

	↑ 諸遂良，河南人，兼愛子，尚書左僕射、河南公。兼愛，名亮，東都人。

	↑ 陸柬之，吳郡人，仁公子，虞氏之出，官為著作郎。薛稷，河東人，太子少保。

	↑ 房喬，字玄齡，清河人，彥謙子，官至司空，贈太尉、文昭公。

	↑ 殷仲容，陳郡人，不害之孫，令名之子，奕世工書，憂善書額，官至禮部郎中。書汴州安業寺額，京師裒義、開業、資聖寺、東京太僕寺、靈州神馬觀，額皆精妙曠古。王知敬太原人，門傳孝義，工正、行，善署書，與殷同工而異曲，兼草書。弟知慎，工圖畫。兄官至秘書少監，當時雙絕，與仲容齊肩。天后詔一人署一寺額，仲容題資聖，知敬題清禪，俱為獨絕。洛川長史德政二賈碑在修行寺東南角，即知敬之跡，極峻利豐秀。清禪、資聖寺，至今路人識者，駐馬往觀。普濟度寺，即父令名手蹤，皆為後代程式。

	↑ 遵句反

	↑ 王紹宗，琅琊人，修禮子，官至秘書少監。

	↑ 孫過庭，字虔禮，富陽人，右衛胄曹參軍。

	↑ 張旭，吳郡人，左率府長史，俗號張顛。

	↑ 後漢師宜官工書嗜酒，每遇酒肆，輒書於壁。顧觀，酒因大售，計價賞足而減之。王子敬以帚泥書壁，觀者如市。已上皆言旭之可比。

	↑ 賀知章，字維摩，會稽永興人，太子洗馬，德仁之孫，少以文詞知名，工草、隸書，進士及第，歷官太常少卿、禮部侍郎、集賢學士、太子右庶子、兼皇太子侍讀、簡較工部侍郎，遷秘書監、太子賓客、慶王侍讀。知章性放善謔，晚年尤縱，無復規檢。年八十六，自號「四明狂客」。每興酣命筆，好書大字，或三百言，或五百言，詩筆唯命，問有幾紙，報十紙，紙盡，語亦盡；二十紙，三十紙，紙盡，語亦盡。忽有好處，與造化相爭，非人工所到也。天寶二年，以老年上表，請入道，歸鄉里，特詔許之。重令入閣，諸皇以下拜辭，上親制詩序，令所司供帳、百寮餞送，賜詩敘別。知章表謝，手詔答曰：「卿儒才舊業，德著老成。方欲乞言以光東序，而乃高蹈世表，歸心妙門。雖雅意難違，良深耿嘆。眷言離祖，是用贈詩。宜保松喬，慎行李也。兒子等常明執經，故令親別。尊師之義，何以謝焉？仍拜其子典設郎曾子為朝散大夫、本郡司馬，以伸侍養。」知章以羸老，乘輿而往，到會稽，無幾老終。元年冬十一月詔曰：「故越州千秋觀道士賀知章，神清志逸，學富才雄。挺會稽之美箭，蘊昆岡之良玉。故飛名仙省，待詔龍樓。願追二老之奇蹤，克遂四明之狂客。允協初志，脫落朝衣。駕青牛而不還，狎白鷗而長往。舟壑靡息，人琴兩忘。推舊之懷，有深追悼。宜加縟禮，式展哀榮。可贈兵部尚書者也。」

	↑ 徐嶠之，東海人，廣平太守。子浩，中書舍人，國子祭酒。李造，隴西人，武都公。言「侍中、簡穆」，即子雲、僧虔。

	↑ 韓擇木，昌黎人。工部尚書，歷右散騎常侍。

	↑ 田琦，雁門人，德平之孫，工八分、小篆、署書，圖畫寫洪崖子張氳雲樓並雪木行於世，官歷陝令、豫、蘄、許等州刺史。兼裝背。有孫棲梧，尤妙其事。德平，武德功臣，拜兵部尚書。

	↑ 衛包，京兆人，工八分、小篆，通字學，兼象緯之術。官至尚書郎。蔡有鄰，濟陽人，善八分，本拙弱，至天寶之間，遂至精妙。相衛中多其跡。

	↑ 鄭遷及弟邁、遇並工八分。崔氏出，中書令之甥，遷官至浚儀尉。季弟逾，善山水，天寶中知名梁宋。

	↑ 皇室李權，工八分；弟樞，工小篆；侄平鈞，亦善小篆，兼妙山水，並冠絕一時。淮安王神通曾孫權，官歷金州刺史、樞侍御史。平鈞富詞學，江陵掾。

	↑ 右丞王維，字摩詰，琅琊人，詩通大雅之作，山水之妙，勝於李思訓。弟太原少尹縉，文筆泉藪，善草、隸書，功超薛稷。二公名望，首冠一時，時議論詩則曰王維、崔顥，論筆則曰王縉、李邕。祖詠、張說，不得預焉。幼弟纟冗，有兩兄之風，閨門之內，友愛之極。

	↑ 史惟則，廣陵人，殿中侍御史，即諫議大夫，白之子。白善飛白。

	↑ 李陽冰，趙郡人，父雍門湖城令，家世住雲陽，承白門作尉。冰兄弟五人，皆負詞學，工於小篆，初師李斯《嶧山碑》，後見仲尼《吳季札墓誌》，便變化開闔，如虎如龍，勁利豪爽，風行雨集，文字之本，悉在心胸，識者謂之蒼頡後身。子騰，冰子騰，並詞場高第。幼子曰廣，勤學孝義，以通家之故，皆同子弟也。

	↑ 吾舅諱繪，彭城人也，延安都督。姨兄明若，山西平原人，京兆三原縣尉、大理評事。

	↑ 宋儋，字藏諸，廣平人，高尚不仕，戶部侍郎宇文融薦授秘書省校書郎。作鍾體而側戾放蹤，跡不副名。開元末，舉場中後輩多師之。李ギ，隴西人，御史大夫傑之兄子，性速達，輕財重義，筆路緊媚，亦有聲於代，為狄宇清、李漸所師。

	↑ 蕭公名誠，蘭陵人，梁之後，起家奉禮郎。開元初，時尚褚、薛，公為之最。拜右司員外郎。善造班石文紙，用西山野麻及虢州土谷，五色光滑，殊勝。子彭。

	↑ 張從申，長史，文場擢第。弟從師，監察御史。從儀，灼然有才。從申，志業精絕，工正、行書。握管用筆，其於結密，近古所少。恨於歷覽不多，聞見遂寡。右軍之外，一步不窺。意多拓書，闕其真跡妙也。

	↑ 呂向，東平人，開元初，上《美人賦》，忤上。時張說作相，諫曰：「夫鬻拳脅君愛君也。陛下縱不能用，容可殺之乎？使陛下後代有愎諫之名，而向得敢諫之直，與小子為便耳。不如釋之。」於是承恩特拜補闕，賜彩百段，衣服銀章朱紱，翰林待詔。頻上賦頌，皆在諷諫。兼皇太子文章及書官，至給事中、中書舍人、刑部侍郎。文詞學業，當代莫比。有子曰廣，聰利俊秀，有吏才，拜監察御史。

	↑ 家兄蒙，字子全，司議郎、南安都護。

	↑ 翰林書人劉秦妹，歸馬氏。

	↑ 徐僧權，中山人。滿騫，富陽人。

	↑ 唐懷充，晉昌人。姚懷珍，武康人。陳延祖，長城人。范胤祖，順陽人。

	↑ 沈熾文，武康人。何妥，外國人。翊子，梁中書侍郎，名作當時書證。

	↑ 三藐毋馱太平公主武氏家玉印有四胡書今多墨涂，存者蓋寡。梵雲「三藐毋馱」四字也。

	↑ 龜益即魏王恭家印。

	↑ 竇、范陽功曹竇Н書印。

	↑ 貞觀開元太宗、玄宗所用印。

	↑ 陶安東海徐祭酒嶠之印，李起居造印。

	↑ 萬言方寸未詳。

	↑ 軌飛出出出出延王友竇永書印。

	↑ 張氏永保張懷瑰印。

	↑ 任氏言事未詳。

	↑ 周ダ東晉僕射周ダ印。

	↑ 竇蒙審定議郎竇蒙書印。

	↑ 安國寧侯未詳。

	↑ 猗歟劉鄭未詳。

	↑ 彭城侯書畫印金部郎中劉繹書印。

	↑ 鄴侯圖書刻章周相國鄴侯李泌印，宣州長史周印。

	↑ 宋中書侍郎虞上明皇帝表，論古今妙跡，正、行、草、楷，紙色、標軸，真偽、卷數，無不畢備。表本行於世，真跡故起居舍人李造得之，齊司空、簡穆公琅琊王僧虔答景陵王子良書，序古善書人，評議無不至當，本行於世，其真跡今御史大夫黎翰得之。

	↑ 武帝時撰《書評》。

	↑ 蕭綸亦撰《書評》。

	↑ 梁庾肩吾撰《書品論》。

	↑ 梁傅昭撰《書法目錄》。

	↑ 隋蜀王府司馬姚最撰《名書錄》。

	↑ 左散騎常侍姚思廉集《善書人名狀》。

	↑ 右御史大夫李嗣真撰《書品》。

	↑ 率府兵曹、鄂州長史張懷瓘撰《十體書斷》上、中、下。

	↑ 韋述，京兆人，尚書工部侍郎。

	↑ 鍾紹京，南康人，中書令，光祿大夫。聚寶捐金，川流海納。

	↑ 家伯諱瓚，王司馬，耽玩達旨，固求不匱。

	↑ 李造拂鏡旁通，傾心善價。

	↑ 席巽，安定人，右補闕。心專務得，家業或遺。

	↑ 徐浩法則道存，徵求非利。

	↑ 張懷瓘兄弟懷瑰，盛王府司馬，並翰林待詔，俱好無厭，亦能臆斷。

	↑ 潘履慎，滎陽人，監察御史。克遵能事，采玩芳猷。

	↑ 蔡希寂，濟陽人，金部郎中。習學潤身，假借盈愜。

	↑ 族兄紹，給事中，志弘雅道，不倦虛求。

	↑ 家兄銳思窮源，增輝改觀。

	↑ 韓，潁川人，給事中，委質慮遠，推誠道博。

	↑ 滕升，歙州婺源縣令。取捨若流，通利泉藪。

	↑ 懷瓘，海陵人，皇鄂州司馬，利無推斥，道在專精。

	↑ 陸曜，吳郡人，卷緝余芳，事窮前志。

	↑ 東京福先寺僧良朏，新羅人，俗姓林氏，遇捐衣缽，逸冠儕流。

	↑ 高志直，渤海人，同官尉。氣合古風，利加能事。

	↑ 溫晁，太原人，國子簿。悉心景慕，徒眾博求。

	↑ 崔曼倩，清河人，縣尉。浩汗經營，見如不及。

	↑ 陳閎，潁川人，陳王府長史。趙微明，天水人。或志敦習學，或自悅古能，習玩之無ル也。

	↑ 徐守行，東海人，監察御史。薛邕，河東人，郎中。或推古招致，或究能ㄣ拔，並求之不已。

	↑ 關偽，隴西人郭暉，太原人。或規規耽好，或楚楚傳寫。

	↑ 潘淑，會稽人。袁明，陳郡人。或披尋洽道，或耽藉樂貧。

	↑ 聿，咸陽隴右人少以販書為業，後至德中，因告訐征搜古蹟，並強括石泉公家則天皇后所還書功，白身受金吾長史，改名祥，乘危射利。

	↑ 遼東人，詞荒智役。

	↑ 括州人，貌恭性僻。

	↑ 長安人，志凡識滯。

	↑ 河南人，論熟行巧。

	↑ 洛陽人，節苦心廉。

	↑ 河南人，道寡業微。

	↑ 河內人，智專別識。

	↑ 此四人者，洛陽販書者。

	↑ 言通貨利。

	↑ 名錫，同州別駕。

	↑ 與潘淑獻書，拜官，今任龍興縣尉。

	↑ 言尚往來。

	↑ 蓄非其人，雖邇朝亦朽蠹。

	↑ 處之得地，雖遠古亦完全。

	↑ 直曉。

	↑ 疑之。

	↑ 高聳。

	↑ 眩惑。

	↑ 言定是非。

	↑ 時在正夏。

	↑ 用面調適，候陰以成。

	↑ 厚薄完蠹。

	↑ 接上下前後例。

	↑ 改榜署榜餘地。

	↑ 薄而蠹者。

	↑ 厚而完者。

	↑ 並言檢討裝背也。

	↑ 言申博易。

	↑ 言務弘道。

	↑ 先言傳付，後總樂成以終也。

	↑ 竇蒙

	↑ 凡七十四首六十言，並注二百四十句。

	↑ 前濃後薄，半敗半成。

	↑ 欲北還南，氣脈斷絕。

	↑ 鵬鶚向風，自成騫翥。

	↑ 鴛鴻出水，更好儀容。

	↑ 天仙玉女，粉黛何施。

	↑ 錯綜雕文，方申巧妙。

	↑ 一舉一措，盡有憑據。

	↑ 迴翔動靜，厥趣相隨。

	↑ 直師一家，今古不雜。

	↑ 志立乃就，非工不精。

	↑ 衣冠踏拖，若正若行。

	↑ 劍履趨鏘，如步如驟。

	↑ 電掣雷奔，龍蛇出沒。

	↑ 草中楷古蹴踏擺行。

	↑ 非意所到，可以識知。

	↑ 理絕名言，潛以意得。

	↑ 經天緯地，可大可久。

	↑ 回戈挽弩，拉虎豹。

	↑ 千種風流曰能。

	↑ 百般滋味曰妙。

	↑ 功業雙極曰精。

	↑ 除去常情曰古。

	↑ 縱任無方曰逸。

	↑ 超然出眾曰高。

	↑ 精彩照射曰偉。

	↑ 無心自達曰老。

	↑ 超能越妙曰喇。

	↑ 力不副心曰嫩。

	↑ 闕於圓備曰薄。

	↑ 筋力露見曰強。

	↑ 結構平正曰穩。

	↑ 興趣不停曰快。

	↑ 深而意遠曰沉。

	↑ 團合密緻曰緊。

	↑ 舉思閒詳曰慢。

	↑ 若無所歸曰浮。

	↑ 間不容髮曰密。

	↑ 涉於俗流曰淺。

	↑ 筆墨相副曰豐。

	↑ 字外精多曰茂。

	↑ 氣感風雲曰實。

	↑ 筆道流便曰輕。

	↑ 瘦而有力曰瘠。

	↑ 違犯陰陽曰疏。

	↑ 不依致巧曰拙。

	↑ 質勝於文曰重。

	↑ 文過於質曰纖。

	↑ 骨清神正曰貞。

	↑ 少古多今曰豔。

	↑ 頓挫穎達曰峻。

	↑ 旨趣調暢曰潤。

	↑ 不期而然曰險。

	↑ 下筆不猛曰怯。

	↑ 無端羞澀曰畏。

	↑ 逶迤並行曰妍。

	↑ 意居形外曰媚。

	↑ 藏鋒隱跡曰訛。

	↑ 運用精深曰細。

	↑ 過猶不及曰熟。

	↑ 別負英威曰雄。

	↑ 氣候不足曰雌。

	↑ 若滅若沒曰飛。

	↑ 肅穆飄然曰爽。

	↑ 如欲奔飛曰動。

	↑ 一家體度曰成。

	↑ 動合典章曰禮。

	↑ 宣佈周備曰法。

	↑ 從師約法曰典。

	↑ 可以傳授曰則。

	↑ 唯守一門曰偏。

	↑ 無復光輝曰干。

	↑ 遂乏風彩曰滑。

	↑ 波瀾驚絕曰。

	↑ 孤雲生遠曰閒。

	↑ 輕駕超殊曰拔。

	↑ 流浪不窮曰放。

	↑ 勝勢鋒起曰郁。

	↑ 翔集難名曰秀。

	↑ 興致不弘曰束。

	↑ 五味皆足曰。

	↑ 峻中勁利曰峭。

	↑ 有初無終曰散。

	↑ 自少妖妍曰質。

	↑ 本宗淡泊曰魯。

	↑ 龜臨洞穴，沒而有餘。

	↑ 鶴立喬松，長而不足。

	↑ 力在意先曰壯。

	↑ 疏散無檢曰寬。

	↑ 體外有餘曰麗。

	↑ 裁製絕壯曰宏。

